ފުޓްސަލް ޗެލެންޖްގެ ހަވަނަ ދުވަހުގެ މެޗްތައް - ކުޅިވަރެ.ކޮމް\nފުޓްސަލް ޗެލެންޖްގެ ހަވަނަ ދުވަހުގެ މެޗްތައް\nފުޓްސަލް ޗެލެންޖްގެ ގްރޫޕްސްޓޭޖްގެ އެންމެ ފަހު ދުވަހުގެ ދެމެޗްގެ ތެރެއިން ފުރަތަމަ މެޗްގައި ހަވީރު 04:00 ގައި ބައްދަލުކުރީ އެފް ސީ މެޑޫސާއާއި ބީޗް ބޯއިސްއެވެ. މިމެޗް 5-0 ލަނޑުން ކާމިޔާބުކުރީ އެފް ސީ މެޑޫސާއެވެ. މިމެޗްގެ އެންމެ މޮޅު ކުޅުންތެރިއަކަށް ހޮވިފައިވަނީ އެފްސީ މެޑޫސާގެ ޖާޒީ ނަންބަރު 7، މުހައްމަދު ރިފާއުއެވެ.\nއެފްސީ މެޑޫސާ މިމެޗުން މޮޅުވުމާއެކު އެޓީމު މިވަނީ ކުއާޓަރ ފައިނަލަށް ދަތުރުކޮށްފައެވެ. ކުއާޓަރ ފައިނަލުގައި އެޓީމު ބައްދަލުކުރާނީ ވިލިނގިލީ މަސްވެރިންގެ ކްލަބާއެވެ. މިމެޗް އޮންނާނީ 23 ފެބްރުއަރީ 2022 ވަނަ ދުވަހުގެ ހަވީރު 04:00 ގައެވެ. ބީޗް ބޯއިސް މިމެޗުން ބަލިވުމުން މިވަނީ މުބާރާތުން އަލްވަދާއު ކިޔަން ޖެހިފައެވެ.\nމިއަދުގެ ދެވަނަ މެޗްގައި ބައްދަލުކުރީ ވިލި ޕޮލިސް ކްލަބާއި ޖަންގަލް ސްޕޯޓްސް ކްލަބެވެ. މިމެޗް 6-2 ލަނޑުން ކާމިޔާބުކުރީ ވިލި ޕޮލިސް ކްލަބެވެ. މެޗުގެ އެންމެ މޮޅު ކުޅުންތެރިއަކަށް ހޮވިފައިވަނީ ވިލި ޕޮލިސް ކްލަބުގެ ޖާޒީ ނަންބަރ 5، އިބްރާހިމް އަހުމަދެވެ.\nމިމެޗުން ވިލި ޕޮލިސް ކްލަބް މޮޅުވުމާއެކު މިމުބާރާތުގެ ކުއާޓަރ ފައިނަލުގައި އެޓީމް ކުޅެންޖެހޭނީ މިފްކޯއާއެކު 23 ފެބްރުއަރީ 2022 ވަނަ ދުވަހުގެ ހަވީރު 05:00 ގައެވެ. ޖަންގަލް ސްޕޯޓްސް ކްލަބްގެ ބައްޔާއެކު އެޓީމު މިވަނީ މުބާރާތުން އަލްވަދާއު ކިޔަން ޖެހިފައެވެ.\nމާދަމާ މުބާރާތުގެ ކުއާޓާރ ފައިނަލުގެ2މެޗް ކުޅެވޭނެއެވެ. ފުރަތަމަ މެޗްގައި ވިލިނގިލީ މަސްވެރިންގެ ކްލަބާއި ބައްދަލުކުރާނީ އެފްސީ މެޑޫސާއެވެ. ދެވަނަ މެޗްގައި ވިލި ޕޮލިސް ކްލަބާއި ބައްދަލުކުރާނީ މިފްކޯއެވެ.\nފުޓްސަލް ޗެލެންޖްގެ ކުއާރޓަރ ފައިނަލްގެ މެޗްތައް


FIU ge minivankan onnaanee vaki varakah: Naseer | Mihaaru\nއެމްއެމްއޭގެ ގަވަރުނަރު އަހުމަދު ނަސީރު މާލިއްޔަތު ކޮމިޓީގެ މެމްބަރުންނަށް ޖަވާބުދެއްވަނީ. އޭނާ ވިދާޅުވީ އެފްއައިޔޫގެ މިނިވަން މުއައްސަސާއެއް ނޫން ކަމަށް\nރައްޔިތުންގެ މަޖިލީހުގެ މާލިއްޔަތު ކޮމިޓީ އަށް ވަޑައިގެން އެ ކޮމިޓީގެ މެމްބަރުން ކުރެއްވި ސުވާލުތަކަށް ޖަވާބު ދެއްވަމުން ނަސީރު ވިދާޅުވީ އެފްއައިޔޫގެ މިނިވަންކަން އޮންނާނީ ނިންމުންތައް ނިންމުމުގައި އެކަނި ކަމަށެވެ.\nމާލިއްޔަތު ކޮމިޓީ އަށް ނަސީރު އިއްޔެ ހާޒިރު ކުރީ އެފްއައިޔޫގެ ވެރިއަކަށް ކުރިން ހުންނެވި އަބްދުﷲ އަޝްރަފް، ނަސީރަށް ކުރައްވާފައިވާ ތުހުމަތުތަކަކާ ގުޅިގެންނެވެ. ނަސީރަށް އަޝްރަފް ކުރައްވާފައިވާ ތުހުމަތުތަކާ ގުޅިގެން މައުލޫމާތު ސާފުކުރަން އަޝްރަފް ވެސް އިއްޔެ ކޮމިޓީ އަށް ހާޒިރު ކުރި އެވެ.\nކޮމެޓީގައި ފުރަތަމަ ވާހަކަ ދައްކަވަން ލިބިވަޑައިގެންނެވި ފުރުސަތުގައި ނަސީރު ވިދާޅުވީ އެފްއައިޔޫ އަކީ މުސްތަގިއްލު މުއައްސަސާއެއް ނޫން ކަމަށެވެ.\n"އެއްވެސް ހާލެއްގައި ފައިނޭންޝަލް އިންޓެލިޖެންސް ޔުނިޓަކީ މުސްތަގިއްލު މުއައްސަސާއެއް ނޫން. ނުވަތަ ވަކި މުސްތަގިއްލު ތަނެއް ނޫން. އެމްއެމްއޭގެ އެހެނިހެން ހަމަ ސެކްޝަން، ޑިވިޝަންސް، ޔުނިޓްތައް ފަދައިން އެމްއެމްއޭގެ ޔުނިޓެއް،" އޭނާ ވިދާޅުވި އެވެ.\nއެ ވާހަކަ އަށް އިތުރު ތަފުސީލު ދެއްވަމުން އޭނާ ވިދާޅުވީ ޔުނިޓަށް މުވައްޒަފުން އައްޔަން ކުރުމާއި ވަކިކުރުމަކީ އަދި ބަޖެޓާއި އެހެނިހެން ވަސީލަތްތައް ފޯރުކޮށްދިނުމަކީ ގަވަރުނަރުގެ މަސްއޫލިއްޔަތެއް ކަމަށެވެ.\n"އެފްއައިޔޫ އަކީ މިނިވަން ޔުނިޓެއްތޯ؟" ދާންދޫ ދާއިރާގެ މެމްބަރު ޔައުގޫބް އަބްދުﷲ ތަކުރާރުކޮށް ސުވާލު ކުރެއްވުމުން ވެސް ދެއްވީ އެ ޖަވާބެވެ.\nމާލިއްޔަތު ކޮމިޓީގެ ބައެއް މެމްބަރުން\n"އެފްއައިޔޫ އަކީ މުސްތަގިއްލު މުއައްސަސާއެއް ނޫން. އެމްއެމްއޭ ތެރޭގެ ޔުނިޓެއް. ގާނޫނުގައި އެބަ ބުނޭ އެފްއައިޔޫގެ ހެޑޭ ނިންމާނީ ތަނަކަށް އެއްޗެއް ފޮނުވުމާ ނުފޮނުވުން،" ނަސީރު ވިދާޅުވި އެވެ.\nނަސީރު މިހެން ވިދާޅުވުމުން ޔައުގޫބް އަނެއްކާ ވެސް ސުވާލު ތަކުރާރު ކުރެއްވި އެވެ.\nނަސީރު ދެން ވިދާޅުވީ ޔުނިޓްގެ މިނިވަންކަން ލިމިޓް ވެފައިވާ ކަމަށާއި މިނިވަންކަން އޮންނާނީ ނިންމާ ނިންމުންތަކާ ހިސާބުގައި ކަމަށެވެ.\n"ޔުނިޓްގެ މިނިވަންކަން ލިމިޓް ވަނީ މި ދަންނަވާހެން އެ ނިންމާ ނިންމުމަކަށް. މިސާލަކަށް އެ ޔުނިޓްގެ މުވައްޒަފުންނަކަށް އަމިއްލަޔަކަށް ނުނިންމޭނެ އޮފީހަށް ހާޒިރުވާނީ ހެނދުނު 11 އިން ހަވީރު ފަހަކަށޭ. އެކަންކަން ނިންމާނީ ހަމަ ގަވަރުނަރު، ވާހަކައަކީ އެމްއެމްއޭގެ ހަމަ އެހެނިހެން ހުރިހާ މުވައްޒަފުންނަށް ލިބޭ ހުރިހާ ސާވިސަސްތަކާ ކަންތައްތަކެއް. އެމްއެމްއޭގެ މުވައްޒަފުން އެއީ،" ނަަސީރު ވިދާޅުވި އެވެ.\nނަސީރު މި މޭރުމުން ވާހަކަ ދެއްކެވި އިރު އެފްއައިޔޫ އުފެއްދި، "މަނީ ލޯންޑްރިން އަދި ޓެރަރިޒަމަށް ފައިނޭންސް ކުރުން ހުއްޓުވުމުގެ ގާނޫނު"ގެ 27 ވަނަ މާއްދާގެ (ހ) ގައި ބުނެފައި ވަނީ އެ ޔުނިޓަކީ މަނީލޯންޑްރިންގެ ހަރަކާތްތަކާއި ޓެރަރިޒަމަށް ފައިނޭންސް ކުރުމުގެ ހަރަކާތްތަކާއި ކުށް ކޮށްގެން ހޯދާ މުދަލާ ގުޅޭ މައުލޫމާތު ހޯދައި އެހެން ފަރާތްތަކަށް ފޯރުކޮށްދޭ "ގައުމީ އިދާރާ" ކަމަށެވެ. އެ ގާނޫނުގެ 30 ވަނަ މާއްދާގައި ބުނެގައި ވަނީ "މި ގާނޫނުގެ 27 ވަނަ މާއްދާގައި ބުނެފައިވާ ފަދައިން ފައިނޭންޝަލް އިންޓެލިޖެންސް ޔުނިޓަކީ އެ ޔުނިޓްގެ މަސްއޫލިއްޔަތުތަކުގެ ތެރޭގައި ހިމެނޭ ކަންތައްތައް ނިންމުމުގެ ފުރިހަމަ މިނިވަންކަން ލިބިގެންވާ އަދި އެ ޔުނިޓަށް ކަނޑައަޅާފައިވާ ބަޖެޓާ އެއްގޮތްވާ ގޮތުގެ މަތިން އެ ޔުނިޓްގެ ހަރަދުތައް ކުރުމުގެ ފުރިހަމަ މިނިވަންކަން ލިބިގެންވާ ޔުނިޓެއް" ކަމަށެވެ.\nއެފްއައިޔޫއަކީ އެމްއެމްއޭގެ އެތެރޭގެ ޔުނިޓެއްގެ ގޮތުގައި ސިފަކުރެއްވި ނަމަވެސް އެތަން ހިންގުން އެއްއިރެއްގައި އެމްއެމްއޭގެ އެސިސްޓެންޓް ގަވަރުނަރަކާ ވަގުތީ ގޮތުން ހަވާލު ކުރިކުރުމަކީ ނަސީރު ވިދާޅުވި ގޮތުގައި "ބޮޑު މައްސަލައެއް" އެކެވެ.\nއެފްއައިޔޫ ހިންގުމާ އެސިސްޓެންޓް ގަވަރުނަރު ހަވާލުވެފައި ވަނީ ނަސީރު ގަވަރުނަރުކަމުގެ މަގާމާ ހަވާލުވެވަޑައިގެންނެވުމުގެ ކުރިން ކަމަށާއި އެކަން އެނގުނީ އެމްއެމްޕީއާރުސީގެ ހިޔާނާތާ ގުޅިގެން ހެދި އިންޓާނަލް ރިިވިއުއަކުން ކަމަށެވެ.\n"[އެކަން ހިނގީ] އަޅުގަނޑު މި މަގާމާ ހަވާލުވުމުގެ ކުރިން އަޝްރަފް ހަމަ އެފްއައިޔޫގައި ހުންނަވަނިކޮށް. އަދި އަޝްރަފަކީ ގާނޫނީ ވެސް ބޭފުޅެއް، [އޭނާ] ހުންނަވަނިކޮށް އެބަހުރި ދެ ފަހަރެއްގެ މަތިން އެމްއެމްއޭގެ އެސިސްޓެންޓް ގަވަރުނަރު އެފްއައިޔޫއާ ވަގުތީ ގޮތުން ހިންގުމާ ހަވާލުވެފައި. މިއީ ވަރަށް ބޮޑު ބްރީޗެއް ވަރަށް ބޮޑު މައްސަލައެއް،" އޭނާ ވިދާޅުވި އެވެ.\nނަސީރު ދެން ވިދާޅުވީ އެ ކަން އަޝްރަފަށް ވެސް އަދި އެހެން ބޭފުޅަކަށް ވެސް އޭރު މައްސަލައަކަށް ނުވާ ކަމަށެވެ.\nއެފްއައިޔޫގެ މަސައްކަތަށް ހުރަސް އަޅުއްވަން ނަސީރު މަސައްކަތް ކުރެއްވި ކަމަށް އަޝްރަފް ކުރައްވާފައިވާ ތުހުމަތާ ގުޅޭ ގޮތުން މެމްބަރުން ކުރި ސުވާލުތަކަށް ޖަވާބު ދެއްވަމުން ނަސީރު ވިދާޅުވީ އަޝްރަފްއާ ބައެއް ކަންކަމާ ވާހަކަ ދައްކަވާފައި ވާނެ ކަމަށާއި އެއީ ހަމަ އެކަނި މައުލޫމާތު ސާފު ކުރެއްވުމަށް ކަމަށެވެ.\nރައްޔިތުންގެ މަޖިލިސް އެމްއެމްއޭ މަނީ ލޯންޑްރިން އެމްއެމްޕީއާރްސީގެ ކޮރަޕްޝަން ކުރީގެ ގަވަރުނަރު އަހުމަދު ނަސީރު މަޖިލީހުގެ މާލިއްޔަތު ކޮމިޓީ\nނަސީރު މަގާމުގައި މިއަދު އެހެރީ ރައީސް ނަޝީދު އޭނަ ބާލަން ނުހިފާތީ.. އޭންގެ ބޭޏުން ހިފިދާނެ ކަމަށް ފެންނާތީ.. އާދައިގެ ސިޔާސީ ބާރެއް ނެތް މީހެއް ނަމަ ތިވަރު ކަމެއް ކޮށްފައި މިއަދު އޮންނަންޖެހޭނީ ގޭގައި.\nނަސީރު އެވިދާޅުވަނީ މުޅިޔަކުން ދޮގެއްނޫން، އެފްއައިޔޫ އަކީ މުޅިން މިނިވަންތަނެއްނޫން. އެފްއައިޔޫން ކުރާ މަސައްކަތާ ހިތްހަމަ ނުޖެހިއްޖެއްޔާ އެމީހަކު ބަދަލްކުރުމުގެ ބާރު ގަވަރުނަރަށް އޮވޭ. އެހެންވީމަ އަޝްރަފް އެވިދާޅުވާހެން ގަވަރުނަރު ނުފޫޒު ފޯރުވާ. ވީމާ އެފްއައިޔޫން ނުކޮއް ދޫކޮއްލާ ކަންކަމުގެ ޒިންމާވެސް ގަވަރުނަރު ނަގަންޖެހޭ.\nގަވަރުނަރު އިސްތިއުފާ ދީފަ ގެއަށް ދޭބަލަ! ތި ކޮމިޓީވެސް ތިއުޅެނީ އެކަކު އަނެކަކާ ޒުވާބުކުރާ ވައްތަރަށް! ބަލަ ތިހުރި މައްސަލަތައް ޕޮލިހަށް ލާބަލަ، ތަހުގީގުކުރަން ފޮނުވަބަލަ. ކޮމިޓީގަ ބޭކާރު ވަގުތު ދުއްވާނެ ކަމެއް ނެތް.\nނަސީރު މަޤާމުން ވަކިކުރަންޖެހޭ. އެކަމު މިކަން ކުރަން އުދަގޫވެދާނެ. މީނާ އަކީ އެމް.ޑީ.ޕީ އަށް ވެސް ކޮޅުއަޅައިގެން އުޅޭ މީހެއް\nވީކަމެއްނެތް… އޮތް ބާރެއް ވެއްޖެއްޔާ ނަގާބަލަ - އެފް އައި ޔޫ ވެސް ނަގާބަލަ.. ހަރުދަނާ ކަމެއް ކުރެވޭތޯ ބަލާބަލަ. ވަޓް އަ ފޭލިއަރ!!\nއެހެން ކިޔަފަ ރިޕޯރޓް ކޮށްލާއިރަށް އެތަނުގެ ހެޑް ބަދަލުކުރުމަކީ މަނިކުފާނު އެފް އައި ޔޫ ގެ ވެރިޔަ އަށް ބިރު ދެއްކުން ފިޔަވާ ކޮންކަމެއްތޯ؟؟؟\nޢިޒް ދެޓް ޓްރޫ.. ވަކި ގާނޫނަކުން ދީފަ އޮންންނީ.. ތި އަރައިގަތީ\nއެ ވަރަކީ ކޮން ވަރެއް ކަން އެނގުނީ ވެރިކަމުން ޔާމީން ވެއްޓުނު ހިސާބުން.


ރައީސް ނަޝީދު އިންޑިއާއަށް ކުރެއްވި ދަތުރުފުޅު ނިންމަވާލެއްވުމަށްފަހު މިރޭ މާލެ ވަޑައިގަންނަވާނެ – Maldivian Democratic Party\n24 އޭޕްރީލް 2012\nރައީސް ނަޝީދު އިންޑިއާއަށް ކުރެއްވި ދަތުރުފުޅު ނިންމަވާލެއްވުމަށްފަހު މިރޭ މާލެ ވަޑައިގަންނަވާނެ\nރާއްޖޭގެ އިންތިޚާބީ ރައީސުލްޖުމްހޫރިއްޔާ މުޙަންމަދު ނަޝީދު އިންޑިއާއަށް ކުރެއްވި ދަތުރުފުޅު ނިންމަވާލެއްވުމަށް ފަހު މިރޭ މާލެ ވަޑައިގަންނަވާނެ އެވެ.\nރައީސް ނަޝީދު މާލެވަޑައިގަންނަވާ ވަގުތު ކަމަށްވާ މިރޭ ދަންވަރު 1 ޖަހާއިރަށް ފޮރިންގ އެފެއަރޒް ކުރިމަތިން އޮންނަ4ނަންބަރު ޖެޓީން އެމަނިކުފާނަށް މަރުހަބާ ދެންނެވުމަށް އެމްޑީޕީން ދަނީ ތައްޔާރުވަމުންނެވެ.\nރައީސް ނަޝީދު އިންޑިއާއަށް ކުރެއްވި މި ދަތުރުފުޅުގައި އިންޑިއާގެ ބޮޑު ވަޒީރު ޑރ.މަންމޯހަންގ ސިންގ އާއި، އެގައުމުގެ ސިޔާސީ ބައެއް އެހެން ފަރާތްތަކާއި، އިންޑިއާގެ ބޮޑެތި ވިޔަފާރިވެރިންނާއި ބައްދަލުކުރެއްވިއެވެ.\nޑރ.މަންމޯހަންގ ސިންގ އާއި އެކު ރައީސް ނަޝީދު ބޭއްވެވި ބައްދަލުކުރެއްވުމުގައި ދިވެހިރާއްޖޭގައި7ފެބްރުއަރީ 2012 ވަނަ ދުވަހު ހިގައިދިޔަ ބަޣާވާތާ ގުޅޭގޮތުން މަޝްވަރާކުރެއްވިއެވެ. އަދި ދިވެހިރާއްޖޭގައި ފެބްރުއަރީ 6،7،8 ގައި ހިނގައިދިޔަ ކަންތައްތަކާއި ފުލުހުންނާއި ސިފައިން ބޭނުންކޮށްގެން ސަރުކާރުން ހިންގަމުން އަންނަ ލާއިންސާނީ އަދި ޤާނޫނާއި ޚިލާފު ޢާމަލުތަކާ ގުޅޭގޮތުން ވެސް މަޝްވަރާ ކުރެވުނެވެ.\nދިވެހިރާއްޖޭގައި މިހިގައިދިޔަ ސިޔާސީ ކަންކަން ހައްލުކުރުމަށް އެންމެ ރަގަޅު ގޮތަކީ16 ފެބްރުއަރީ 2012ވަނަ ދުވަހު އިންޑިޔާގެ ފޮރިން ސެކެޓްރީ މިސްޓަރ ރަންޖަން މަތާއި މެދުވެރިވެ، ދިވެހިރާއްޖޭގެ ސިޔާސީ ޕާޓީތަކާއެކު ވެވުނު އެއްބަސްވުމަަށް ޢަމަލުކުރުންކަމުގައި އިންޑިޔާއިން ޤަބޫލު ކުރައްވާކަމުގައި ބޮޑުވަޒީރު ވިދާޅުވިއެވެ. މިރޯޑްމެޕްގައި ހުރިހާ ސިޔާސީ ޕާޓީތަކުންވެސް ވަނީ އަވަސް އިންތިޚާބެއް ބޭއްވުމަށް އެއްބަސް ވެވަޑައިގެންފައެވެ.\nއަދި އެމް.ޑީ.ޕީގެ ސަރުކާރުން އިޤްތިޞާދު ހަރުދަނާކުރުމަށް ކުރެވުނު މަސައްކަތްތަކަށް އަލިއަޅުވާލައްވަމުން މިވޭތުވެދިޔަ ތިން އަހަރު ދުވަހުގެ ތެރޭގައި އިންޑިޔާ ވިޔަފާރިވެރިން އިންވެސްޓްކޮށްފައިވާ ޖުމްލަ 873 މިލިޔަން ޑޮލަރުގެ ވިޔަފާރިތައް ހިމާޔަތް ކުރެއްވުމަށް އިންޑިޔާ ސަރުކާރުގެ އެހީތެރިކަމަށް ރައީސް ނަޝީދު އެދިވަޑައިގަތެވެ. ފޮރިން އިންވެސްޓްމަންޓް ދިވެހިރާއްޖެއަށް ގެނައުމަށާއި އިންވެސްޓަރުންނަށް ރަގަޅު މާޙައުލެއް ޤާއިމުކުރުމަށް ކުރެވުނު މަސައްކަތްތަކަށާއި އަދި ރައީސް ނަޝީދުގެ މިދަތުރުފުޅުގައި މުމްބާއީގެ ވިޔަފާރިވެރިންނާއި ބައްދަލުކުރެއްވުމުން ބޮޑުވަޒީރު އެކަމަށް މަރުހަބާ ވިދާޅުވެ ޝުކުރު އަދާ ކުރެެއްވިއެވެ.\nދިވެހިރާއްޖޭގައި ޑިމޮކްރަސީ ޤާއިމުކުރުމަށް އިންޑިޔާއިން އަބަދުވެސް މަސައްކަތްކުރައްވާނެ ކަމަށާއި އިންޑިޔާގެ އަބަދުވެސް އުއްމީދަކީ ދިވެހިރާއްޖޭގައި ޑިމޮކްރަޓިކްވެރިކަމެއް އޮތުންކަމުގައި ކަމަށް ބޮޑުވަޒީރު ވިދާޅުވިއެވެ. އަދި އިންޑިޔާ ސަރުކާރުގެ ދައުވަތް ޤަބޫލުފުޅުކުރައްވައި ބޮޑުވަޒީރާއި ބައްދަލުކުރެއްވުމަށް އިންޑިޔާއަށް ވަޑާއިގެންނެވީތީ އެކަމަށް ޝުކުރު އަދާ ކުރެއްވިއެވެ.


vnews - Faisaa dhakkan jehey list ga Villa Group himanaafa vanee Tourismun angaigen: MIRA\nފައިސާ ދައްކަންޖެހޭ ލިސްޓްގައި ވިލާ ގްރޫޕް ހިމަނާފައިވަނީ ޓޫރިޒަމް މިނިސްޓްރީން އަންގައިގެން: މީރާ\n20 ފެބްރުއަރީ 2018\nކޯޕަރޭޓް ގިންތިން ރަންލާރި ލިބުނު ވިލާ ޝިޕިން އެންޑް ޓްރޭޑިންގް ޕްރައިވެޓް ލިމިޓެޑުގެ ޗެއާމަން ގާސިމް އިބްރާހިމަށް ރައީސް އަބްދުﷲ ޔާމީން ރަންލާރި އެވޯޑް ހަވާލުކޮށްދެއްވަނީ -- ވީފޮޓޯ: މުހައްމަދު ވަހީދު\nމޯލްޑިވްސް އިންލެންޑް ރެވެނިއު އޮތޯރިޓީ، މީރާއަށް ފައިސާ ދައްކަންޖެހޭ ފަރާތްތަކުގެ ލިސްޓުގައި ވިލާ ގްރޫޕްގެ ބައެއް ކުންފުނިތައް ހިމަނާފައިވަނީ ޓޫރިޒަމް މިނިސްޓްރީން އަންގައިގެން ކަމަށް މިރާއިން ބުނެފިއެވެ.\nމިރާއަށް ފައިސާ ދައްކަންޖެހޭ ފަރާތްތަކުގެ ލިސްޓުގައި ވިލާ ގްރޫޕުގެ ބައެއް ކުންފުނިތައް ހިމަނާފައިވާތީ، އެކަމާގުޅިގެން "މިއަދު" ނޫހުން ކުރި ސުވާލަކަށް ޖަވާބު ދެއްވަމުން މީރާގެ އިސް އޮފިޝަލަކު ވިދާޅުވެފައިވަނީ، އެލިސްޓުގައި ހިމަނައި ވިލާގެ ކުންފުނިތަކުން ފައިސާ ހޯދަން މީރާއިން މަސައްކަތްކުރަނީ ޓޫރިޒަމް މިނިސްޓްރީން މީރާއަށް ފޮނުވާފައިވާ ސިޓީއަކާއި ގުޅިގެން ކަމަށެވެ.\nސަރުކާރުގެ އިދާރާތަކުން އެންގުމުން ފައިސާ ހޯދަން މަސައްކަތްކުރުމަކީ މީރާގެ ޤާނުނީ މަސްއޫލިއްޔަތެއް ކަމަށް އޮފިޝަލް ވިދާޅުވި ކަމަށްވެސް ނޫހުން ބުނެފައި ވެއެވެ.\nޓޫރިޒަމް މިނިސްޓްރީން ފޮނުވާފައިވާ ސިޓީގައި ބަޔާންކުރާ އެއްބަސްވުންތައް ބަލައި، އެއީ ދައްކަންޖެހޭ ފައިސާއެއްކަން މީރާއިން ކަށަވަރުކޮށްފައިވޭތޯ "މިއަދު" ނޫހުން ސުވާލުކުރުމުން އޮފިޝަލް ވިދާޅުވެފައިވަނީ، މީރާއިން ބަލަހައްޓަނީ މީރާއިން ބަލައިގަންނަންޖެހޭ ފައިސާގެ ހިސާބުތައް ކަމަށާއި، ޓޫރިޒަމް މިނިސްޓްރީން ފޮނުވާފައިވާ ސިޓީގައި ހިމެނޭ އެހިސާބުތައް ކޮށްފައިވަނީ ޓޫރިޒަމް މިނިސްޓްރީން ކަމަށެވެ.\nވިލާ ޝިޕިންގ އެންޑް ޓެރޭޑިންގ ކޮމްޕެނީން މިދިޔަ ޖެނުއަރީމަހުގެ 25 ވަނަ ދުވަހު ނެރުއްވި ބަޔާނެއްގައި ބުނެފައިވަނީ، އެ ކުންފުންޏާމެދު މޯލްޑިވްސް އިލެންޑް ރެވެނިއު އޮތޯރިޓީން އަޅާފައިވާ ފިޔަވަޅުތަކަކީ، އެ އޮތޯރިޓީގެ އެންފޯސްމަންޓް ޕޮލިސީއާ ޚިލާފު ފިޔަވަޅުތަކެއް ކަމަށެވެ.\nވިލާ ޝިޕިންއިންއާ ދެކޮޅަށް ސަރުކާރުން އަޅަމުންދާ ހަރުކަށި ފިޔަވަޅުތަކާއި، އެކުންފުނިން ދައުލަތަށް ދައްކަންޖެހޭ ކަމަށް ބުނާ ފައިސާއަކީ ދައްކަންޖެހޭ ފައިސާ ނޫންކަމަށްބުނެ، އެކަމުގެ ތަފުސީލު ރާއްޖޭގެ ރައްޔިތުންނަށް ހާމަކޮށްދިނުމުގެ ގޮތުން ނެރުނު ނޫސްބަޔާނުގައި ވިލާ ޝިޕިންގުން ބުނެފައިވަނީ، އެ ކުންފުންޏަކީ ފެށުނީއްސުރެ ދައުލަތަށް ދައްކަންޖެހޭ ޓެކްސް ބަރާބަރަށް ދައްކަމުން އައި ކުންފުންޏެއް ކަމަށެވެ. އެގޮތުން މީރާއިން ދޭ "ރަންލާރި" އެވޯޑް 2014 ވަނަ އަހަރު އެކުންފުންޏަށް ލިބިފައިވާކަން ފާހަގަކޮށްފައިވެއެވެ.\nއެކުންފުނިން ބުނީ ބަރާބަރަށް ޓެކްސް ދައްކަމުން ދަނިކޮށް، ރިޒޯޓެއް ތަރައްގީ ކުރުމަށް އެކުންފުންޏަށް ކުއްޔަށްދީފައިވާ ތ. އެލާގެ އެގްރީމަންޓް، "ގުޑްވިލް" ނެތިގެން ކަމަށްބުނެ، އިތުރު އެއްވެސް ގާނޫނީ ސަބަބެއް ދެއްކުމަކާ ނުލައި5ފެބްރުއަރީ 2015 ގައި ސަރުކާރުން ބާތިލު ކޮށްފައިވާ ކަމަށެވެ. އެއްބަސްވުން ބާތިލު ނުކުރެވޭނެ ކަމަށް ބުނެ ވިލާއިން ސިވިލް ކޯޓަށް ހުށަހެޅި މައްސަލާގެ ޝަރީއަތުގެ މަޖިލިސްތަކުގައާއި، ދައުލަތުން ހުށައެޅި ބަޔާންތަކުގައި، އެއްބަސްވުން ބާތިލްކުރީ، ވިލާ ކުންފުނިން އެއްބަސްވުމާ ޚިލާފުވެގެން ނޫން ކަމަށާއި، ހަމައެކަނި "ގުޑްވިލް" ނެތިގެން ކަމަށް ދައުލަތުން އެއްބަސްވެފައިވާ ކަމަށް، ވިލާ ޝިޕިންގެ ބަޔާނުގައި ބުނެފައި ވެއެވެ.\nއެމައްސަލަ7ޖަނަވަރީ 2016 ގައި ސިވިލް ކޯޓުން ވިލާއާ އެއްކޮޅަށް ހުކުމް ކުރެއްވީ، އެއްބަސްވުން ބާތިލުކުރުމަށް ސަރުކާރުން ދެއްކެވި ހުއްޖަތަކީ ތާކުންތާކު ނުޖެހޭ ހުއްޖަތަކަށް ވާތީ ކަމަށާއި، އެމައްސަލަ، ދައުލަތުން ދިވެހިރާއްޖޭގެ ހައިކޯޓުގައި އިސްތިއުނާފުކޮށް، އަދި އޭގެފަހުން މިހާރު އެމައްސަލަ އޮތީ ސުޕްރީމް ކޯޓުގެ މަރުހަލާގައި، އިބްތިދާއީ އަޑުއެހުންތައްވެސް ނިމިފައިކަމަށް ވިލާ ކުންފުނީގެ ނޫސްބަޔާނުގައި ވެއެވެ.\nއަމީނީ މަގުގައި ހުންނަ މީރާގެ ހެޑް އޮފީސް -- ވީފައިލް ފޮޓޯ\nވިލާ ޝިޕިންގުން ބުނީ، ސަރުކާރުން އެ އެއްބަސްވުން ކުއްލިއަކަށް ބާތިލުކޮށް، އެ އެއްބަސްވުމުގެ ދަށުން އެރަށުގެ ކުލީގެ ގޮތުގައި 3.7 މިލިޔަން ޑޮލަރާއި އަދި ކުލި ދައްކާފައިނުވާތީ ކަމަށްބުނެ ޖޫރިމަނާ އާއި އިންޓަރެސްޓްގެ ގޮތުގައި 14.9 މިލިޔަން ޑޮލަރު ދައްކަންޖެހޭ ކަމަށް އަމިއްލައަށް ކަނޑައަޅައި، މީރާ މެދުވެރިކޮށް އެފައިސާ ހޯދަން މަސައްކަތް ކޮށްފައިވާ ކަމަށެވެ. ސަރުކާރުން ނަހަމަގޮތުގައި ހޯދުމަށް މަސައްކަތްކުރާ މިފައިސާއަކީ އެއްވެސް ހާލަތެއްގައި އެކުންފުނިން ދައްކަންޖެހޭނެ ފައިސާ ނޫން ކަމަށާއި، އަދި މިއީ އެކުންފުނިން މިހާރު ހިންގަމުންދާ ރިޒޯޓުތަކުން ދައްކާ ޓެކްސްގެ ފައިސާއާ ގުޅުންހުރި ފައިސާއެއް ނޫން ކަމަށްވެސް ބުނެފައި ވެއެވެ. އަދި އެއީ، ގާނޫނާ ޚިލާފަށް ބާތިލް ކުރި އެއްބަސްވުމާ ހަވާލާދީ، ސަރުކާރުން ނަގަން މަސައްކަތްކުރާ ފައިސާއެއް ކަމަށްވެސް ބުނެފައި ވެއެވެ.\nމިހާރު ކޯޓު މަރުހަލާގައި އޮތް މައްސަލަ ޝަރީއަތުން ނުނިމެނީސް، ދައްކަންޖެހޭ ފައިސާއެއް ނުދައްކާ އޮތްކަމަށް ބުނެ، އެކުންފުނީގެ ނަމަށް ހުތުރުވާގޮތަށް، އަދި ވިޔަފާރިއަށް ނުހަނު ބޮޑު ގެއްލުމާއި ދަތިތައް ކުރިމަތިވާގޮތަށް ސަރުކާރުން މަސައްކަތް ކުރަމުންދާ ކަމަށާއި، އެގޮތުން އެކުންފުނިން ހިންގާ ރިޒޯޓުތަކަށް ދެމުން ގެންދިޔަ ޚިދުމަތްތައް މެދުކަނޑާލުމުގެ ސަބަބުން، ކުންފުނީގެ ވިޔަފާރި އިންތިހާއަށް ހީނަރުވެ، އޭގެ ސަބަބުން، މިދިޔަ އަހަރުގެ ފަހުކޮޅުން ފެށިގެން ރިޒޯޓުތަކުން ދައްކަންޖެހޭ ޓެކްސްގެ ފައިސާ ދެއްކުމުގައި ވަރަށް ބޮޑެތި ދަތިތަކާއި ވަނީ ކުރިމަތިވެފައި ކަމަށްވެސް ބަޔާނުގައި ބުނެފައި ވެއެވެ.\n"މީރާއިން 21 ޖަނަވަރީ 2018 ގައި ނެރުއްވާފައިވާ ނޫސްބަޔާނުގައި އިޝާރާތް ކުރައްވާފައިވާ ފަދައިން، ރާއްޖެއަށް އެތެރެކުރާ މުދާ އެތެރެކުރުމުގެ ހުއްދަ ދިނުމާއި އެތަކެތި ބޭނުންކުރުމާބެހޭ ގަވާއިދުތައް ތަންފީޒުކުރުމަކީ މީރާއިން ކުރައްވާ ކަމެއްނޫނެވެ. ރިޒޯޓެއް ހަދަން ދޫކުރެވުނު ރަށެއްގެ އެއްބަސްވުން ޤާނޫނާއި ޚިލާފަށް ސަރުކާރުން ބާތިލް ކުރުމުން ކުރިމަތިވެފައިވާ މައްސަލައެއްގައި، މީރާގެ އެންފޯސްމަންޓް ޕޮލިސީގެދަށުން އަޅާ ފިޔަވަޅެއްގެ ގޮތުގައި، މިކުންފުންޏަށް ސަރުކާރުން ދީފައިވާ ހުއްދަތައް ބާތިލްކުރުމާއި ޚިދުމަތް މެދުކަނޑާލުމަކީ މީރާގެ އެންފޯސްމަންޓް ޕޮލިސީއާ ޚިލާފުކަމެއް ކަމަށް އަޅުގަޑުމެންގެ ޤާނޫނީ ބޭފުޅުން ދެކެއެވެ. ސަރުކާރުގެ ބައެއް އިދާރާތަކުން މީރާގެ ޕޮލިސީތަކުގެ ނާޖާއިޒް ފައިދާ ނަންގަވައިގެން، މީރާއިން އަންގައިގެން ކަމަށްބުނެ، ސިޔާސީ ބޭނުމެއް އޮވެގެން މިކުންފުނީގެ އަގު ވައްޓާލައި، މިކުންފުނީގެ ވިޔަފާރި ބަނގުރޫޓު ކޮށްލުމަށް ކުރަމުންދާ އެންމެހައި މަސައްކަތްތައް މިހިނދުން މިހިނދަށް ހުއްޓާލުމަށް އެންމެހާ ފަރާތްތަކަށް ދަންނަވަމެވެ" ވިލާ ޝިޕިންގެ ނޫސްބަޔާނުގައި ވެއެވެ.\nއަދި ސަރުކާރުން ގާނޫނީ އެއްވެސް ސަބަބެއްނެތި ބާތިލުކުރި އެއްބަސްވުމާއި ހަވާލާދީ ދައްކަންޖެހޭ ކުލީގެ ފައިސާތަކެއް އޮތްކަމަށްބުނެ، އެފައިސާ ހޯދައިގަންނަން މަސައްކަތްކޮށް، އަދި އެއީ ކުންފުނިން ހިންގާ ރިޒޯޓުތަކުން ދައްކަންޖެހޭ ޓެކްސްގެ ފައިސާ ކަމަށްބުނެ، ރައްޔިތުންނަށް ހަގީގަތް އޮޅޭގޮތަށް ދައްކާ ވާހަކަތައް ހުއްޓާލުމަށް ދައުލަތުގެ އެންމެހާ މުއައްސަސާތަކަށް ވިލާއިން ވަނީ އިލްތިމާސް ކޮށްފައެވެ.\nވިލާއަށް ނިސްބަތްވާ ކުންފުނިތަކުން ދައުލަތަށް 188 މިލިޔަން ޑޮލަރު ދައްކަންޖެހޭ ކަމަށް ދައުލަތުގެ އިދާރާތަކުން ބަޔާންތައް ލިޔެ އާއްމު ކުރާއިރު، މިއީ ބާތިލް ކުރެވިފައިވާ އެއްބަސްވުންތަކަކާއި ހަވާލާދީ ސަރުކާރުން އަމިއްލަޔަށް އުފަންކުރުވައިގެން އުޅޭ ޚިޔާލީ އަދަދުތަކެއް ކަމަށްވެސް އެކުންފުނިން ބުނެފައި ވެއެވެ. މީގެއިތުރުން ސަރުކާރުން އިސްވެއޮވެ، ރާވައިގެން ވިލާގެ ކުންފުނިތަކަށް ގެއްލުން ދިނުމުގެ ގޮތުން ހިންގާފައިވާ ބައެއް ކަންކަންވެސް ނޫސްބަޔާނުގައި ފާހަގަކޮށްފައި ވެއެވެ.\nއެގޮތުން މީގެ 12 ވަރަކަށް އަހަރު ކުރިން ރިޒޯޓް ހަދަން ދޫކުރަން އެއްބަސްވި3ރަށެއްގެ އެޑްވާންސް ކުލީގެ ގޮތުގައި އެކުންފުނި ހިއްސާވާ ކުންފުންޏަކުން 16.9 މިލިޔަން އެމެރިކާ ޑޮލަރު ދެއްކުމުން، އެފައިސާ ނަގައި ބޭނުންކުރުމަށްފަހު، އެއްބަސްވެފައިވާ ގޮތަށް އެތިންރަށުން ކުރެ އެންމެ ރަށެއްވެސް ނުދީ، ސަރުކާރުން ވަނީ އެތިން ރަށާއި ގުޅިގެން ކުރެވުނު ލީސް އެގްރީމަންޓްވެސް ބާތިލް ކޮށްފައި ކަމަށް ވިލާގެ ނޫސްބަޔާނުގައި ވެއެވެ. ޝަރީއަތުގައި މި މައްސަލަ ހިނގަމުން ދަނިކޮށް އޭގެ ބައެއް ރަށްރަށް އެހެން ފަރާތްތަކަށް ވިއްކާލި ކަމުގެ މައުލޫމާތުވެސް ލިބިފައިވާ ކަމަށާއި، ރަށްތައް ހަވާލު ނުކުރުމުން ޝަރީއަތަށް ހުށަހެޅި މައްސަލާގައި ފައިސާ އަނބުރާ ދެއްކުމަށް ސިވިލް ކޯޓާއި ދިވެހިރާއްޖޭގެ ހައިކޯޓުން މީގެ އަހަރެއްހާ ދުވަސްކުރިން ހުކުމް ކޮށްފައިވާކަން ވެސް ފާހަގަކޮށްފައި ވެއެވެ.\n"އެހެން ނަމަވެސް ހުކުމުގައި ބަޔާންކޮއްފައިވާ ފައިސާ މިއަދާއި ހަމަޔަށްވެސް ސަރުކާރުން އަޅުގަނޑުމެންނަށް ދެއްވާފައި ނުވާތީ އާއި، އަދި އެ 16.9 މިލިޔަން ޑޮލަރު ސަރުކާރަށް ނެންގެވުމަށްފަހު އެއްބަސްވުމާ އެއްގޮތަށް، އެތިން ރަށްވެސް ނުދެއްވާ، އެތިން ރަށް ސަރުކާރަށް ނެންގެވުމުގެ ސަބަބުން، އަޅުގަނޑުމެންގެ ކުންފުންޏަށް ހައްގުވާ ފައިނޭންޝަލް ޗާރޖާއި، އެ ރަށްތައް ރިޒޯޓްގޮތުގައި ތަރައްގީކޮށް ހިންގުމުން އަޅުގަނޑުމެންނަށް ލިބޭނެ ފައިދާވެސް ނުލިބި ގޮސްފައިވާތީ، އެއްބަސްވުމުގައިވާ މުއްދަތުކަމަށްވާ، 25 އަހަރު އެރަށްތައް ހަދާ ހިންގައިފިނަމަ ލިބޭނެ ފައިދާއަށް ބެލުމުން ސަރުކާރުން މިކަމުގެ ބަދަލުގެ ގޮތުގައި މަދުވެގެން 150 މިލިޔަން ޑޮލަރު އަޅުގަޑުމެންގެ ކުންފުންޏަށް ލިބެންޖެހޭނެ ކަމަށް އަޅުގަޑުމެންގެ ޤާނޫނީ ބޭފުޅުން ދެކެއެވެ. މިއީ، ދުނިޔޭގެ އެކި ގައުމުތަކާއި ދިވެހިރާއްޖޭގެ ޝަރުއީ ނިޒާމްގެ ތެރެއިން ނިމިގެންގޮސްފައިވާ މިފަދަ މައްސަލަތަކަށް ބަލާއިރު ކަން ކުރައްވަމުން އައިސްފައިވާ ގޮތެވެ" ބަޔާނުގައި ވެއެވެ.\nމީރާއިން ބޭއްވި ރަންލާރި އެވޯޑް ދިނުމުގެ ރަސްމިއްޔާތު -- ވީފޮޓޯ: މުހައްމަދު ވަހީދު\nމީގެ އިތުރުން 50 އަހަރުގެ މުއްދަތަށް ގދ. ކާޑެއްދޫ އެއަރޕޯޓް ތަރައްގީކޮށް ހިންގުމަށް ވިލާ އެއަރ ޕްރައިވެޓް ލިމިޓެޑާއިއެކު ކުރެވުނު އެއްބަސްވުމުގެ ދަށުން އެކުންފުނިން 1 ޖެނުއަރީ 2014 އިން ފެށިގެން އެއަރޕޯޓާއި ހަވާލުވެ، މޯލްޑިވްސް ސިވިލް އޭވިއޭޝަން އޮތޯރިޓީގެ ގަވާއިދުތަކާއި ގާނޫނުތަކާއި އެއްގޮތަށް، އެއަރޕޯރޓް އިތުރަށް ތަރައްގީކޮށް ހިންގަމުން ދަނިކޮށް، އެއްބަސްވުމުގައި ކަނޑައެޅި ބަޔާންވެފައިވާ ގޮތާއި ޚިލާފަށް، އެއްބަސްވުން ބާތިލްކޮށް،6މާރޗް 2017 ގައި ގަދަކަމުން އެއަރޕޯރޓަށް އަރައި އެއަރޕޯރޓް އަތުލާފައިވާކަން ވިލާގެ ފާހަގަކޮށްފައި ވެއެވެ.\nއަދި މި އެއާރޕޯޓު ތަރައްޤީކޮށް ހިންގުމާ ޚަރަދު ދެކޮޅު ޖެއްސުމަށްޓަކައި ރިޒޯޓެއް ހެދުމަށް ސަރުކާރުން އެއްބަސްވެ ސޮއިކުރެވުނު އެގްރިމަންޓްގައި ރިޒޯޓު ހެދުމަށް ދޭން ނިންމި ރަށްވެސް ނުދިން ކަމަށާއި، އެތައް ފަހަރެއްގެ މަތިން އެރަށް ހަވާލުކޮށްދިނުން އެދި ދެންނެވުމުންވެސް އެކަން ކޮށްދީފައި ނުވާ ކަމަށާއި، މިމައްސަލާގައި ވިލާ އެއަރއިން ކުރި ދައުވާ ދިވެހިރާއްޖޭގެ ޝަރުއީ މަރުހަލާގައި ހިނގަމުންދާކަން ފާހަގަ ކޮށްފައި ވެއެވެ.\n"ގދ. ކާޑެއްދޫ އެއަރޕޯރޓާއި ގުޅިގެން ރިޒޯޓެއް ތަރައްގީކޮށް ހިންގުމަށް6ނޮވެމްބަރ 2013 ގައި 50 އަހަރުގެ މުއްދަތަށް އެގްރީމަންޓް ކުރެވުނު ބ. މެންދޫ އަކީ "ހިމާޔަތް" ކުރެވިފައިވާ ރަށެއް ކަމަށް ބުނެ އެއްބަސްވުމާއި އެއްގޮތަށް މިއަދާއި ހަމަޔަށްވެސް ރަށް ހަވާލު ކޮށްފައެއް ނުވެއެވެ. އެހެން ނަމަވެސް މިހާރު މައުލޫމާތު ލިބޭގޮތުން މިރަށްވެސް ވަނީ އެހެން ފަރާތަކަށް ދީފައެވެ. އެއްބަސްވުމާއި ޚިލާފަށް ރަށް ހަވާލުނުކުރުމުގެ ސަބަބުން، ރަށް ތަރައްގީ ކުރުމުގެ ފުރުސަތު ގެއްލިފައިވާތީ އެކަމުގެ ސަބަބުން ގެއްލުންވި ފައިސާއަކީވެސް އެއްބަސްވުމުގައިވާ ގޮތުގެ މަތީން، އަދި ދިވެހިރާއްޖޭގެ ގާނޫނުތަކާއި، ޝަރުއީ ނިޒާމް ބައްޓަންވެފައިވާ ގޮތުން ސަރުކާރުން ވިލާ އެއަރއަށް ދޭންޖެހޭނެ ފައިސާއެވެ" ވިލާ ޝިޕިންގެ ބަޔާނުގައި ބުނެއެވެ.\nކާޑެއްދޫ އެއާރޕޯޓު 50 އަހަރުގެ މުއްދަތަށް ހިންގުމަށް ދިން އެގްރިމަންޓާ ޚިލާފަށް އެއާޕޯޓު އަތުލައި އަދި ރިޒޯޓު ހަދަން އޮތް ރަށް ނުދިނުމުގެ ސަބަބުން ކުންފުންޏަށް ލިބިގެންދާނެ ގެއްލުން ލަފާކުރާ ގޮތުން 50 އަހަރު ދުވަހަށް ބަލާއިރު އެއީ މަދުވެގެން 100 ވަރަކަށް މިލިޔަން ޑޮލަރުގެ ގެއްލުމެއް ކަމަށް ވިލާއިން ބުނެއެވެ. އަދި މި ބޮޑު ގެއްލުމުގެ ބަދަލު ހޯދުމަށްޓަކައި ޝަރީއަތަށް ހުށަހެޅުމަށް ވިލާ އެއާރއިން އަންނަނީ ތައްޔާރުވަމުން ކަމަށްވެސް ބުނެފައި ވެއެވެ.\nމިކަންކަމަކީ ވިލާ ކުންފުންޏާއި އަދި ކުންފުނީގެ މަސްލަހަތު ހިމެނޭ އެހެން ކުންފުނިތަކަށް ގެއްލުންދިނުމުގެ ގޮތުން ފާއިތުވި ދުވަސްތަކުގައި ސަރުކާރުން ރާވައިގެން ގަސްތުގައި ހިންގާފައިވާ ކަންކަން ކަމަށާއި، މިކަންކަމާއި ގުޅިގެން ހުށައަޅާފައިވާ މައްސަލަތަކަކީ ޝަރުއީ ނިޒާމުގެ ތެރޭގައި ހިގަމުންދާ މައްސަލަތަކެއް ކަމުން އަދުލްވެރި އިންސާފްވެރި ގޮތުގައި މިކަންކަން ނިމިގެންދާނެ ކަމުގެ ފުރިހަމަ އުއްމީދާއި ޔަގީންކަން އެބައޮތް ކަމަށްވެސް ވިލާ ޝިޕިންގެ ބަޔާނުގައި ބުނެފައިވެއެވެ.\nވިލާ ގްރޫޕުން ދައުލަތަށް އެތަށް ބިލިއަން ރުފިޔާއެއް ދައްކަންޖެހޭކަމަށް ވިދާޅުވެ ރައީސުލްޖުމްހޫރިއްޔާގެ އޮފީހުގެ ލީގަލް އެފެއާޒު މިނިސްޓަރު އާޒިމާ ޝަކޫރު ދައުލަތުގެ މީޑިއާގައި ވާހަކަ ދެއްކެވުމާ ގުޅިގެން ވިލާ ގްރޫޕްގެ ޗެއަރމަން ގާސިމް އިބްރާހިމްވެސް ވަނީ، ވިލާ ގްރޫޕާ ގުޅޭގޮތުން އާޒިމާ ހެދީ ކަނޑައެޅިގެން ބޮޑު ދޮގެއް ކަމަށް ވިދާޅުވެފައެވެ.\nގާސިމް ވިދާޅުވެފައިވަނީ އާޒިމާ ވިދާޅުވާ ފައިސާތަކާއި ގުޅޭ ގިނަ މައްސަލަތައް ކޯޓްތަކުގައި ފެށީ އާޒިމާ ވިލާގެ ވަކީލެއްގެ ގޮތުގައި ހުންނަވައިގެން ކަމަށާއި، އެ މައްސަލަތައް ދަށު ކޯޓާއި، ހައިކޯޓްގެ އިތުރަށް ސުޕްރީމް ކޯޓްގައިވެސް ކުރިއަށް ގެންގޮސްފައިވާކަމަށެވެ. އަދި އާޒިމާ ވިލާއާއި ގުޅޭގޮތުން ދޮގު ވާހަކަތަކެއް ދައްކާފައިވަނީ އޭނާ ވިލާގެ ވަކީލަކަށްހުރެ ފައިސާއާއި ގުޅޭ އެ މައްސަލަތަކުގެ ތެރެއިން އެއް މައްސަލަ ސުޕްރީމް ކޯޓުން ވިލާ ގްރޫޕާއި އެއްކޮޅަށް ނިމިފައިވާކަން އިނގޭ ހާލުގައި ކަމަށްވެސް ގާސިމް ވިދާޅުވެފައި ވެއެވެ.


Aa Seaplane Terminal: TMA Ah Dhenee Mihaaruves E Kunfunin Hingaa Lounge Aa Evvaruge Jaagaeh - Vaguthu\nއާ ސީޕްލޭން ޓާމިނަލް: ޓީއެމްއޭއަށް ދެނީ މިހާރުވެސް އެ ކުންފުނިން ހިންގާ ލައުންޖާއި އެއްވަރުގެ ޖާގައެއް\nވެލާނާ އިންޓަނޭޝަަނަލް އެއާޕޯޓުގައި، މޯލްޑިވްސް އެއާޕޯޓް ކޮމްޕެނީ ލިމިޓެޑް (އެމްއޭސީއެލް)ގެ ފަރާތުން ތަރައްގީކޮށްފައިވާ ސީޕްލޭން ޓާމިނަލްގެ ޖާގަތައް ދޫކުރާނެ އުސޫލު ކަނޑައަޅައިފިއެވެ.\nއެ އުސޫލުގައިވާގޮތުން އާ ސީޕްލޭން ޓާމިނަލުން ޓީއެމްއޭއަށް ދެނީ މިހާރު ވެސް އެ އެކުންފުނިން ހިންގާ ލައުންޖާއި އެއްވަރުގެ ޖާގައެކެވެ. އެއީ 5300 އަކަފޫޓުގެ ޖާގައެކެވެ. އަދި އާ ޓާމިނަލުން އެ ޖާގަ ދެ އަހަރުގެ މުއްދަތަކަށް ދެނީ، މިހާރުގެ ލައުންޖު ހިންގަމުންދާ އަގުގައެވެ. މީގެ އިތުރުން މަންތާ އެއާއަށް ދިނުމަށްވެސް ނިންމާފައި ވަނީ މިހާރުވެސް އޮޕަރޭޝަނަށް އެކަށީގެންވާ ލައުންޖުގެ ޖާގަ ދޫކޮށްފައި ރޭޓަރުގައި ދެ އަހަރަށެވެ.\nމީގެ އިތުރުން، ބާކީވާ ލައުންޖްގެ ޖާގަތައް ޓެންޑާ އުސޫލުން ހުޅުވާލަން ވަނީ ނިންމާފައެވެ. އަދި އައިލެންޑް އޭވިއޭޝަނުން މިހާރުން ބޭނުން ކުރަމުންދާ ސީޕްލޭންގެ ޖާގަ މިހާރުވެސް ބޭނުންކުރުމަށް ދީފައިވާއިރު، ދެ އަހަރު ތެރޭގައި ސީޕްލޭން ޓާމިނަލްގެ ފުލް އޮަޕަރޭޝަން އެމްއޭސީއެލް އިން ނަގައި، އެ މަސައްކަތް ކުރިއަށްގެންދިއުމަށްވެސް ނިންމާފައި ވެއެވެ.\nފިނޭންސް މިނިސްޓްރީން ނެރުނު ނޫސް ބަޔާނެއްގައި ވިދާޅުވީ، އެ ސީޕްލޭން ޓާމިނަލްއަކީ އެމްއޭސީއެލް އިން ލޯނެއް ނަގައިގެން ތަރައްގީކޮށްފައިވާ ޓާމިނަލެއް ކަމުން، އެ ޓާމިނަލް ބޭނުންކުރުމާއި ގުޅޭގޮތުން ސަރުކާރުން ގޮތެއް ނިންމައި، އެކަން އެމްއޭސީއެލްގެ ބޯޑާއިވެސް ހިއްސާކޮށްފައިވާނެ ކަމަށެވެ.\nފިނޭންސް މިނިސްޓްރީން ވިދާޅުވީ، ސަރުކާރުން ނިންމުންތައް ނިންމުމުގައި ބަލާފައި ވަނީ އެމްއޭސީއެލްއަށް ލިބެންއޮތް އާމްދަނީ އިތުރު ކުރެވޭނެ ގޮތަަކަށް އަމަލު ކުރުމަށާއި، ފަތުރުވެރިކަމުގެ ސިނާއަތު ކުރިއެރުމަށް ސީޕްލޭން އޮޕަރޭޓްކުރުން މިހާރުވެސް ކުރަމުން ގެންދާ މަސައްކަތަށް މަގުފަހިވާނެ ގޮތަކަށް އަަމަލު ކުރުމަށް ކަމަށެވެ. އަދި ކުރިއަށް އޮތްތަނުގައި އިތުރު ސީޕްލޭން އޮޕަރޭޓަރުންނަށް، ފުރުސަތު ލިބިގެން ދާނެ ގޮަތަށް އަމަލު ކުރުމަށް ކަމަށް ފިނޭންސް މިނިސްޓްރީން ވިދާޅުވިއެވެ.\nސީ ޕްލޭން ދުއްވާ އެކި ކުންފުނިތަކަށް ވަކިވަކިން ބިން ދޫކޮށްގެން މިހާރު އެމްއޭސީއެލަށް ލިބެނީ އަހަރަކު 2.7 މިލިއަން ޑޮލަރު (41 މިލިއަން ރުފިޔާ) އެވެ.\nފެބުރުއަރީ 5, 2020 19:47\nކީއްކުރަންތަ ކޮންމެހެން އެވަރުގެ ޖާގައެއްވެސް ދެނީ؟ އެއްވަރެއްވެސް ނިދީނެތްތަ ވާކަށް؟


ހައިކޯޓުގެ ފަނޑިޔާރުކަމަށް ކުރިމަތިލާ ފަރާތްތަކުގެ ތެރެއިން ފަނޑިޔާރުކަމުގައި މިހާރު ތިއްބެވި ބޭފުޅުން އެ އިޢުލާންގައި ބުނެފައިވާ ބައެއް ތަކެތި ހުށަހަޅަން ނުޖެހޭ ގޮތަށް ކޮމިޝަނުން ނިންމަވައިފި | Judicial Service Commission\nހައިކޯޓުގެ ފަނޑިޔާރުކަމަށް ކުރިމަތިލާ ފަރާތްތަކުގެ ތެރެއިން ފަނޑިޔާރުކަމުގައި މިހާރު ތިއްބެވި ބޭފުޅުން އެ އިޢުލާންގައި ބުނެފައިވާ ބައެއް ތަކެތި ހުށަހަޅަން ނުޖެހޭ ގޮތަށް ކޮމިޝަނުން ނިންމަވައިފި\nހައިކޯޓުގެ ފަނޑިޔާރުކަމަށް ކުރިމަތިލުމަށް މިހާރު ހުޅުވާލައިފައިވާ ފުރުސަތުގައި އެކަމަށް އެދި ހުށަހަޅާ ފަރާތްތަކުގެ ތެރެއިން ފަނޑިޔާރުކަމުގައި މިހާރު ތިއްބެވި ބޭފުޅުން އެ އިޢުލާންގައި ބުނެފައިވާ ބައެއް ތަކެތި ހުށަހަޅަން ނުޖެހޭ ގޮތަށް ކޮމިޝަންގެ 105 ވަނަ ބައްދަލުމުން ނިންމަވައިފިއެވެ.\nމިގޮތަށް ނިންމެވީ ފަނޑިޔާރުކަމުގައި ތިއްބެވި ބޭފުޅުންގެ ތެރެެއިން ހައިކޯޓުގެ ފަނޑިޔާރުކަމަށް ކުރިމަތިލައްވާ ފަނޑިޔާރުންނަށް، IUL)195/1/2010/1008)ނަންބަރު އިޢުލާންގައި ވާ ލިޔުން ދޭންޖެހޭ ފަރާތަކީ ކޮމިޝަން ކަމަށްވެފައި، އެބޭފުޅުން ގެ ރެކޯޑުތައް ކޮމިޝަންގައި ހުރުމާއި، އަދި ވަޒީފާއަށް އެދި ހުށަހަޅަން ޖެހޭ ތަނަކީވެސް ކޮމިޝަން ކަމުގައި ވާތީއެވެ.\nއެގޮތުން ހައިކޯޓުގެ ފަނޑިޔާރުކަމަށް ކުރިމަތިލުމަށް ކޮށްފައިވާ އިޢުލާންގައި ބުނެފައިވާ، އެމަޤާމަށް އެެކަށީގެންވާ ޤާބިލްކަމާއި އަޚްލާޤާއި ސުލޫކު ރަނގަޅު މީހެއްކަން އަންގައިދޭ ދެފަރާތެއްގެ ރިފަރެންސް ލިޔުމާއި، އެއްވެސް ފަރާތެއްގެ ބޮންޑެއް އޮތް މީހެއްނަމަ، އެބޮންޑެއް އޮތްފަރާތުން އެމީހާ ދޫކުރާކަމުގެ ލިޔުމާއި އަދި ފަނޑިޔާރުކަމަށް ކުރިމަތިލާ ފަރާތަކީ ކުރިންވެސް ވަޒީފާ އަދާކޮށްފައިވާ މީހެއްނަމަ، އެންމެ ފަހުން އަދާކުރި ވަޒިފާއިން ވަކިވި ސަބަބު ބަޔާންކޮށް އެތަނަކުން ދީފައިވާ ލިޔުން ހުށަހަޅަން ނުޖެހޭ ގޮތަށް ވަނީ ނިންމަވާފައެވެ.\nހައިކޯޓަށް ފަނޑިޔާރުން ހޯދުމަށް ކޮށްފައިވާ އިޢުލާން ޖުޑީޝަލް ސަރވިސް ކޮމިޝަންގެ ވެބްސައިޓުން ލިބިވަޑައި ގަންނަވާނެއެވެ. ކޮމިޝަންގެ ވެބްސައިޓް އެޑްރެހަކީ www.jsc.gov.mv އެވެ.


ކުޑަކުދިންގެ ވާހަކަ: ޒަމްޒަމްފެން – DhiSalafiyyah\nކުޑަކުދިންގެ ވާހަކަ: ޒަމްޒަމްފެން\n13/10/2012 ކުޑަކުދިންއަލް އުޚްތު ތަސްނީމް ޢަލީ\nއިސްމާޢީލުގެފާނުގެ ބައްޕާފުޅު އިބްރާހީމްގެފާނަކީ ނަބީބޭކަލެކެވެ. ނަބީބޭކަލުންނަކީ ﷲ ސުބްޙާނަހޫ ވަތަޢާލާގެ އަމުރުފުޅަށް މީސްތަކުންނަށް ދީނަށް ގޮވާލާ ދީން ފަތުރުއްވާ ބޭފުޅުންނެވެ. އެބޭފުޅުން ﷲ ސުބްޙާނަހޫ ވަތަޢާލާގެ އަމުރުފުޅަށް ފުރިހަމައަށް ކިޔަމަންތެރިވެ ވަޑައިގަންނަވައެވެ.\nއިސްމާޢީލުގެފާނު ތުއްޕުޅުއިރު އިސްމާޢީލުގެފާނާއި އެކަލޭގެފާނުގެ މަންމާފުޅު ޙާޖަރުގެފާނާއެކު އެއްވެސް ގަހެއް، ފެނެއް، ގެއެއްނެތް ހަނަފަސް ސަހަރާއަކަށް ގެންދެވުމަށް އަމުރުކުރެވުނެވެ.\nﷲ ސުބްޙާނަހޫ ވަތަޢާލާގެ މިމަތިވެރި އަމުރުފުޅު އައި ހިނދު ފުރަތަމަ އިބްރާހީމްގެފާނު ވަރަށް ކަންބޮޑުވެ ވަޑައިގަތެވެ. އެހެންނަމަވެސް ކެތްތެރިކަމާއި ސާބިތުކަމާއެކު އިސްމާޢީލުގެފާނާއި ޙާޖަރުގޮވައިގެން ހަނަފަސް ސަހަރާއަށް ގެންދެވީ ﷲ ސުބްޙާނަހޫ ވަތަޢާލާގެ އޯގާވަންތަކަމާއި ކުޅަދުންވަންތަކަން ފުރިހަމައަށް ޤަބޫލުފުޅުކުރައްވަމުންނެވެ.\nއިބްރާހީމްގެފާނު އެދެމައިން ހަނަފަސް ސަހަރާއަށް ދޫކުރައްވާ ވަޑައިގަތެވެ. އިބްރާހީމްގެފާނު ވަޑައިގެންނެވުމާއެކު، ޙާޖަރު އިސްމާޢީލުގެފާނާއެކު އެތަނުގައި ސާބިތުކަމާއެކު ހުންނެވުމަށް އަޒުމްކަނޑައެޅުއްވިއެވެ. އަދި އަބަދާއިއަބަދު ﷲގެ މަތިން ހަނދުމަކުރުންމަތީ ދެމިހުންނެވިއެވެ.\nމިގޮތުގައި އެ ދެމައިން ހަނަފަސްކަމުގެތެރޭ އުޅުއްވަމުން ގެންދަވާތާ މާގިނަ ދުވަސްތަކެއްނުވަނީ އެތަނަށް ގެންދެވި ކާއެތިކޮޅާއި، ބޯފެންފޮދު ހުސްވެއްޖެއެވެ. އަދި އިސްމާޢީލުގެފާނު ކީރިތިކުރެއްވުން ހުއްޓުވާނެ ގޮތެއްނެތި އެކަލޭގެފާނަށް ދެއްވާނެ ފެންފޮދެއްނަމަވެސް ލިބޭތޯ ސަހަރާތެރޭގައި ހުރި ދެފަރުބަދަ ދޭތެރޭ ހިންގަވަން ފެއްޓެވިއެވެ. ޞަފާ ފަރުބަދައާއި މަރުވާ ފަރުބަދަ ދޭތެރޭގައި ބައެއްފަހަރު ހިންގަވާފައި، އަނެއްބައި ފަހަރަށް ދުވެވަޑައިގެން އުޅުއްވިއެވެ. އިސްމާޢީލުގެފާނަށް ދެއްވާނެ ފެންފޮދެއްގެ މިންވަރުވެސް ލިބޭތޯއެވެ.\nމިގޮތަށް ދެ ފަރުބަދަ ދޭތެރޭ ބައެއްފަހަރު ފަރުބަދަ މައްޗަށް އަރާ އުޅުއްވަނިކޮށް ކުއްލިއަކަށް އިސްމާޢީލުގެފާނު ކީރިތިކުރެއްވުމުގެ އަޑު ކެނޑިއްޖެއެވެ. ޙާޖަރު އަވަސްއަވަހަށް އިސްމާޢީލުގެފާނު އަރިހަށް ވަޑައިގެންނެވި އިރު، އެތާކައިރިން ފެންމައްޗަށް އަރަނީ އެވެ. ޙާޖަރު އަވަހަށް ކައިރިއަށް ވަޑައިގެން ކައިރިކައިރީ ހިލަޖައްސަވާ ފެންގަނޑު ފެތުރިގެންނުދާގޮތަށް ހެއްދެވި އެވެ. އަދި ” ޒަމްޒަމް” ނަމުން އެފެންގަނޑަށް ނަންދެއްވިއެވެ. އަދި ދުރުހިސާބުން ދަތުރުކޮށްފައި ދިޔަބަޔަކަށް އެހިސާބުގަނޑުގައި ދޫނި އުޅޭތީފެނިގެން އެތަނަށް ދިޔައިރު ފެން ހުއްޓާ ފެނުނެވެ. އަދި ޙާޖަރުގެ ދެމައިންވެސް ފެނުނެވެ. އަދި އޭގެފަހުންއެތާނގައި މީހުން ވަޒަންވެރިވާންފެށިއެވެ. ޙާޖަރުގެ ދެމައިންނަށް ފެންލިބި، ކާއެއްޗެހި ލިބި، އެތާނގައި އިންސާނުންވެސް ދިރިއުޅެން ފެށީއެވެ. ﷲ ގެ ކުޅަދުންވަންތަކަމާއެވެ. އެކަލާނގެއަށް ޙަމްދު ހުއްޓެވެ.\nތިޔަކުދިން ގެ މަންމަމެން، ބައްޕަމެން، ގާތްތިމާގެމީހުން، އަވައްޓެރިން، މަންމައާއިބައްޕަގެ ރައްޓެހިން ޙައްޖަށް ގޮސްފައި އައިސް “މިހިރީ ޒަމްޒަމް ފެނޭ. ބޯލާށޭ” ބުނެ އެ ދޭ ފެނަކީ އެޒަމާނުއްސުރެ މިއަދާ ހަމައަށް ލިބެމުން އަންނަ ފެނެކެވެ. ދީނީގޮތުންނާއި ދުނިޔަވީ އެތައް ފައިދާއެއް އެކުލެވޭ ފެނެކެވެ. ވީމާ ޒަމްޒަމްފެން ފޮދެއްލިބިއްޖެނަމަ އެއްވެސް ކުއްޖަކު އެ ފެންބުއިމުގައި ފަސްނުޖެހޭށެވެ. އެއިންލިބޭ ފައިދާ ލިބިގަތުމަށެވެ. އަދި ޒަމްޒަމްފެން ބޯވަގުތަކީ ދުޢާ އިޖާބަކުރެއްވުން އަވަސްވެގެންވާ ވަގުތުތަކަށްވުމާއެކު އެވަގުތުގައި ދުޢާކުރުމަށް ކޮންމެ ކުއްޖަކުވެސް ހަނދާންބަހައްޓަންވާނެއެވެ. ޖާބިރު ބިން ޢަބްދުﷲ ރަޟިޔަﷲ ޢަންހުގެ ކިބައިން ރިވާވެފައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘް ކުރެއްވިއެވެ. ((مَاءُ زَمْزَمَ ، لِمَا شُرِبَ لَهُ))(1) މާނައީ: “ޒަމްޒަމްފެނަކީ އެފެން ބުއިކަމަކަށްވާ ފެނެކެވެ.” އެބަހީ، ކަމަކަށް ނިޔަތްގަނެގެން އެފެން ބުއި ކޮންމެ ކަމަކަށް އެފެނުން މަންފާކުރާނެއެވެ.\n(1) رواه ابن ماجة، وصححه شيخ الألباني في صحيح ابن ماجة وإرواء الغليل (1123).


Opinion: Rajjey ge banking viyafaari hama mi gothugai baavvanveetha? | Mihaaru\nރާއްޖޭގެ މަރުކަޒީ ބޭންކް އެމްއެމްއޭ: ރާއްޖޭގައި ބޭންކިން ނިޒާމު ރެގިއުލޭޓްކުރުމުގެ ބާރު އޮތީ އެމްއެމްއޭއަށް\nރާއްޖޭގެ ބޭންކިން ވިޔަފާރި ހަމަ މި ގޮތުގައި ބާއްވަންވީތަ؟\n05 މާޗް 2020 - 09:36 29 comments\nކޮންމެ ގައުމެއްގެ ވެސް އޮންނަ މާލީ ނިޒާމަކީ، އެ ގައުމެއްގެ އިގުތިސާދީ ކުރިއެރުމާއި، ފަރުދުންގެ ދިރިއުޅުމުގައްޔާއި، ވިޔަފާރި ކުރުމުގައި، ވަރަށް މުހިންމު ދައުރެއް އަދާ ކުރާ ނިޒާމެކެވެ. މި ނިޒާމަކީ، އިންސާނުން ދިރިއުޅޭ ކޮންމެ ތަނެއްގައިމެ ގާއިމުވެފައިވާ ނިޒާމެކެވެ. އެކި ތަންތަނުގައި، މި ނިޒާމު ތަރައްގީވެފައި ހުރީ އެކި މިންވަރަށެވެ.\nމާލީ ނިޒާމުގެ ތަބީއަތަކީ، ފައިސާ ބާކީކުރާ ފަރާތްތަކާއި، ފައިސާ ބޭނުންވާ ފަރާތްތައް ގުޅުވައިދިނުމެވެ. މި ގުޅުމުގައި ހިމެނޭ ދެ ފަރާތް ކަމަށްވާ ފައިސާ ބާކީކުރާ ފަރާތްތަކާއި، ފައިސާ ބޭނުންވާ ފަރާތުގެ މެދުގައި، ހިންގާ މުއާމަލާތްތަކަކީ، ދެ ފަރާތުގެ މަސްލަހަތު ރައްކާތެރިކުރެވޭ ގުޅުންތަކެއް ކަމަށް ކަށަވަރު ކުރުމަށްޓަކައި، ގާނޫނުތަކުގެ އިތުރުން މުއައްސަސާތަކުގެ ރޯލު ވަރަށް މުހިންމެވެ.\nރާއްޖޭގެ މާލީ ނިޒާމުގެ ބެލެނިވެރި ގާނޫނުތަކުގެ ތެރޭގައި ހިމެނެނީ، 1981 ގައި ނިކުތް މޯލްޑިވްސް މަނިޓަރީ އޮތޯރިޓީ (އެމްއެމްއޭ) ގެ ގާނޫނާއި 2006 ގައި ހެދި ދިވެހިރާއްޖޭގެ މާލީ ސެކިއުރިޓީސްގެ ގާނޫނާއި، 2010 ގައި އަމަލްކުރަން ފެށި ދިވެހިރާއްޖޭގެ ބޭންކިންއާ ބެހޭ ގާނޫނެވެ. މި ދެންނެވި ހުރި ގާނޫނުތަކަށް އެކި ފަހަރުމަތިން، އިސްލާހުތައް ގެނެވިފައިވިއަސް، ގާނޫނުތަކުގެ އަސްލަށް މާ ބޮޑު ބަދަލުތަކެއް އައިސްފައިވާ ކަމަކަށް އަޅުގަނޑު ނުދެކެމެވެ.\nމި ގާނޫނުތަކާއި މި ގަގާނޫނުތަކަށް އައިސްފައިވާ ބަދަލާއި، މުޅި މާލީ ނިޒާމުގެ ގާނޫނީ އޮނިގަނޑުގެ ރޭވިފައި އޮންނަންވީ ގޮތާ މެދު އަޅުގަނޑު ދެކޭ ގޮތް ފަހުގެ މަޒުމޫނެއްގައި ލިޔަން ގަސްދުކުރަމެވެ.\nމި މަޒުމޫނުގައި، އަޅުގަނޑު ބަލައިލާފައިވާނީ ރާއްޖޭގެ މާލީ ނިޒާމުގެ އެންމެ ބޮޑު އަދި އެންމެ މުހިންމު ވިޔަފާރި ކަމަށްވާ ބޭންކިން ވިޔަފާރިއަށެވެ.\nރާއްޖޭގައި ފައިސާ ބާކީކުރާ ފަރާތްތަކާއި، ފައިސާ ބޭނުންވާ ފަރާތްތައް ގުޅުވައިދިނުމުގެ ދައުރު އަދާކުރަނީ ރާއްޖޭގައި ހިންގާ ބޭންކްތަކުންނެވެ. ބޭންކްތަކުގެ ވިޔަފާރި ބިނާވަނީ، ފައިސާ ބާކީކުރާ ފަރާތްތަކަށް، އެ ފަރާތްތަކަށް ރައްކާތެރިކަން ދިނުމާ އެކު، ބޭންކުގައި ރައްކާކޮށްފައިވާ ފައިސާ (ޑިޕޮސިޓް ފައިސާ)، ފައިސާ ބޭނުންވާ ފަރާތްތަކަށް ލޯނުގެ ގޮތުގައި ދޫކުރުމުގެ މައްޗަށެވެ.\nރާއްޖޭގައި ބޭންކިންގެ ވިޔަފާރި ތައާރަފުވީ 1974 ގައި ރާއްޖެއަށް ބޭނުންވާ އިމްޕޯޓު މުދަލާއި ރާއްޖެއިން އެކުސްޕޯޓްކުރާ މުދަލާ ގުޅިގެން ހިންގާ މުއާމަލާތްތަކުގައި ސަރުކާރަށް އެހީތެރިކަން ފޯރުކޮށްދިނުމަށް، ސްޓޭޓް ބޭންކް އޮފް އިންޑިއާގެ ބްރާންޗެއް ރާއްޖޭގައި ހުޅުމާ ގުޅިގެންނެވެ. އޭގެ ފަހުން 1982 ގައި، އެމްއެމްއޭ އުފެދުމުން، ސަރުކާރުގެ ބޭންކިންގެ ހިދުމަތްތައް އެ ވުޒާރާއިން ކުރަން ފެށުމެވެ.\nބޭންކިން ވިޔަފާރިން ފައިދާ ހޯދަނީ، ބޭންކުން ލޯނު ނެގި ފަރާތުގެ އަތުން ނަގާ ލޯނުގެ ހިދުމަތުގެ އަގާއި، ބޭންކުގައި ފައިސާ ޖަމާކޮށްފައިވާ ފަރާތަށް ބޭކުން ދޭ އަދަދުގެ ތަފާތުންނެވެ. އިނގިރޭސި ބަހުން މިއަށް ކިޔަނީ "ސްޕްރެޑް އިންކަމް" އެވެ. މި ތަފާތު ބޮޑުވި މިންވަރަކަށް ބޭންކަށް ފައިދާވާ މިންވަރު އިތުރުވެ އެވެ.\nބޭންކިންގެ ވިޔަފާރީގެ ބޮޑު ފައިދާގެ އަނެއް ފަރާތަކީ ބޭންކުގައި ފައިސާ ބަހައްޓާ ފަރާތްތަކަށާއި، ބޭންކުން ފައިސާ ލޯނުގެ ގޮތުގައި ނަގާ ފަރާތްތަކަށް ހައްގުވާ މިންވަރު ނުލިބުމެވެ.\nބޭންކު ވިޔަފާރި އަށް ފައިސާ ހޯދާފައިވާ ގޮތް\nއެމްއެމްއޭ އިން ހާމަކޮށްފައިވާ ބޭންކުތަކުގެ ޖުމްލަ ހިސާބުތަކުން ދައްކާ ގޮތުގައި، ރާއްޖޭގެ ބޭންކިން ހިދުމަތް ދޭ ވިޔަފާރިތަކުން ފައިސާ ހޯދަނީ ކަސްޓަމަރުން ޖަމާކުރާ ފައިސާ އިންނެވެ. އަދި ބޭންކިން ވިޔަފާރީގައި ފައިދާ ހޯދާ ގޮތަށް ބަލާއިރު، ކަސްޓަމަރުން ޖަމާކުރާ ފައިސާ އަކީ އެވްރެޖް ގޮތެއްގައި 70 ޕަސެންޓެވެ. ފާއިތުވި އަހަރުތަކުގައި މި އަދަދު ހުރީ ވެސް މި މިންވަރުގަ އެވެ.\nޓޭބަލް 1: ބެންކުތަކުގެ ވިޔަފާރި އަށް ފައިސާ ހޯދާފައިވާ ގޮތް\nރާއްޖޭގައި ހިންގާ ބޭންކްތަކުން ފައިސާ ހޯދާ ގޮތް\nހިސާބުތަކުން ދައްކާ ގޮތުގައި 2018 ނިމުނު އިރު ބޭންކުތަކުގައި ކަސްޓަމަރުން ޑިޕޮސިޓް ކޮށްފައިވާ ޖުމްލަ ފައިސާ އަކީ، 33.2 ބިލިއަން ރުފިޔާ އެވެ. ބޭންކުތަކުގައި ކަސްޓަމަރުން ޖަމާކުރި ފައިސާ އަހަރުން އަހަރަށް އިތުރުވަމުން ގޮސްފައިވެ އެވެ\nމި ގޮތުން، 2013 ގައި 23 ބިލިއަން ރުފިޔާގައި، ކަސްޓަމަރުން ޖަމާކުރި ފައިސާގެ އަދަދު ހުރިއިރު، 2018 ނިމުނު އިރު އެ އަދަދު ހުރީ 33.2 ބިލިއަން ރުފިޔާ ކަމުން، އެވްރެޖް ގޮތެއްގައި ކަސްޓަމަރުން ޖަމާކުރާ ފައިސާ އިތުރުވެފައިވާ އަށް ޕަސެންޓެވެ.\nގުރާފް 1: ބޭންކުތަކުގައި ހުރި ކަސްޓަމަރުން ޑިޕޮސިޓް (ބިލިއަން ރުފިޔާ)\nރާއްޖޭގައި ހުރި ބޭންކްތަކަށް ކަސްޓަމަރުން ޖަމާކުރި ފައިސާގެ މިންވަރު ދައްކައިދޭ ޗާޓެއް\nބޭންކުތަކުގައި ޑިޕޮސިޓް ކުރާ ފައިސާގެ އަދަދު އިތުރުވުމާ ގުޅިގެން، ޑިޕޮސިޓް ކުރާ ކަސްޓަމަރުންނަށް ބޭންކުން ދޭ މިންވަރު ވަނީ ދަށްވެފަ އެވެ. ޑިޕޮސިޓްކުރާ ފަރާތްތަކުގެ ފައިސާއަށް ބޭންކުތަކުން ދޭ އަދަދު، ބޭންކުތަކުގައި ޖަމާކޮށްފައިވާ އަދަދުތަކާ އަޅާބެލުމުން ބޭންކުތަކުން ފައިސާ ހޯދަނީ، އެއް ޕަސެންޓަށް ވުރެ ކުޑަކޮށް ކަމަށް ފެނެ އެވެ.\nގުރާފް 2: ބޭންކްތަކުން ކަސްޓަމަރުންގެ ޑިޕޮސިޓަށް ދައްކާ ރޭޓް\nރާއްޖޭގައި ހުރި ބޭންކްތަކުން ޑިޕޮސިޓަށް ދައްކާ ރޭޓް\nޑިޕޮސިޓް ކުރާ ފަރާތްތަކަށް ބޭންކުތަކުން އެވްރެޖްކޮށް އެއް ޕަސެންޓަށް ވުރެ ކުޑަ އަދަދެއް ދޭއިރު، ބޭންކުތަކުން ލޯނު ނާގާ ފަރާތްތަކުން ލޯނުގެ ހިދުމަތަށް ނަގާ ރޭޓް، ބޭންކުތަކުން ޑިޕޮސިޓަށް ދައްކާ ރޭޓަށް ވުރެ އެވްރެޖްކޮށް 10 ޕަސެންޓް (ނުވަތަ 12 ގުނަ) އަށް ވުރެ ބޮޑެވެ.\nޓޭބަލް 3: ބޭންކުތަކުން ލޯނުގެ ހިދުމަތަށް ނަގާ އަދަދު\nބޭންކިން ވިޔަފާރިން ލޯނާއި އެހެން ހިދުމަތްތައް ދީގެން 2018 ގައި ފައިދާގެ ގޮތުގައި 2.7 ބިލިއަން ހޯދާފައިވެ އެވެ. މިއީ 2017 ވަނަ އަހަރާ ބަލާއިރު އަށް ޕަސެންޓްގެ އިތުރުވުމެކެވެ. ފައިސާ ބާކީކުރާ ފަރާތްތަކާއި، ފައިސާ ބޭނުންވާ ފަރާތްތައް ގުޅުވައިދިނުމުގެ މެދުވެރިއެއްގެ ރޯލު އަދާކުރާ ބޭންކިން ވިޔަފާރި ބޮޑު ފައިދާއެއްގައި ހިންގުމަކީ އެކަށީގެންވާ ކަމެއް ކަމަށް ބެލެވޭކަށް ނެތެވެ.\nޓޭބަލް 4: ބޭންކުތަކުގެ ފައިދާ (ބިލިއަން ރުފިޔާ)\nމިދިއަ ފަސް އަހަރު ރާއްޖޭގެ ބޭންކްތަކުން ހޯދި ފައިދާ\nވިޔަފާރީގެ ދަތިތަކާއި، ހުރަސްތައް ހުރި މިންވަރުން، އެކަށީގެންވާ ފައިދާއެއް ކަމަށް ބެލުމަށް ވުރެ ބޭންކުތަކުން ބޮޑު ފައިދާއެއް ހޯދަނީ، މާލީ ނިޒާމުގައި ވާދަވެރިކަން ނެތުމާއި، މާލީ ނިޒާމު ހަރުދަނާ ކުރުމަށް ސިޔާސަތުތައް ނެތުމާއި، ބޭންކިން ވިޔަފާރި ކުރާ ފަރާތްތަކުގެ މަސްލަހަތަށް ދީލައިލެވިފައިވާ ރެގިއުލޭޓަރީ ސަގާފަތެއްގެ ސަބަބުން ކަމަށް ދެކެމެވެ.\nބޭންކުތަކުން ފައިދާ ހޯދާ މުއާމަލާތްތަކަށް ބަލައިލުމުން، 25 ޕަސެންޓް ހިއްސާކުރަނީ، ދިވެހި ސަރުކާރުން ޔަގީންކޮށްފައިވާ ދަރަނި ކަމަށް ވުމާއި، ލޯނު އަނބުރާ ނުދައްކާ މީހުންގެ ނިސްބަތް ކުޑަވަމުން ދާކަން ފާހަގަކުރެވިފައި ވާއިރު، ބޭންކުތަކުން ފައިދާ ހޯދަނީ ދިވެހި ރާއްޖޭގެ މާލީ ނިޒާމުގައި ވާދަވެރިކަން ނެތުމުގެ ނަހަމަ ބޭނުން ކޮށްގެން ކަމަށް ގަބޫލުކުރެވެން އެބަ އޮތެވެ.\nގުރާފް 3: ވަކިވަކި ބޭންކުތަކުގެ ހިއްސާ (މާކެޓް ޝެއާ)\nރާއްޖޭގެ ބޭންކިން ދާއިރާ އެކި ބޭންކްތަކުން ހިއްސާކުރާ މިންވަރު\nރާއްޖޭގެ އިގުތިސާދުގެ ނިސްބަތުން ބޭންކިން ސެކްޓަރަކީ 59 ޕަސެންޓެވެ. ރާއްޖޭގެ ބޭންކިން ވިޔަފާރި ކުރާ ފަރާތްތަކުގެ ތެރެއިން، މުޅި މާކެޓްގެ 47 ޕަސެންޓް ހިއްސާކުރަނީ ބޭންކް އޮފް މޯލްޑިވްސް އިންނެވެ. ދެން އެންމެ ބޮޑު ހިއްސާއެއް އޮތީ ސްޓޭޓް ބޭންކު އޮފް އިންޑިޔާގެ އަތުގަ އެވެ. އެއީ 21 ޕަސެންޓެވެ. މި ދެ ބޭންކުގެ ވިޔަފާރި އެއްކޮށްލުމުން މުޅި މާކެޓްގެ 68 ޕަސެންޓް ކޮންޓްރޯލްވީ އެވެ.\nވިޔަފާރީގެ ވާދަވެރިކަން ބެލުމަށް ބޭނުން ކުރާ އެއް އިންޑެކްސް ކަމަށް ވާ، ހާފިންދާލް ހިންޝްމަން އިންޑެކްސް އިން ރާއްޖޭގެ ބޭންކިން ވިޔަފާރީގެ ދާއިރާއަށް ލިބެނީ 2837 އެވެ. ވީމާ މި ވިޔަފާރީގެ މާކެޓް ސްޓްރަކްޗަ މި އޮތީ އޮލިގޯޕޮލީއެއްގެ ގޮތުގަ އެވެ. މިހެން މިކަން އޮތްއިރު، ފަހަގަކޮށްލަން ބޭނުންވާ އަނެއް ނުކުތާއަކީ މުޅި ބޭންކިން ވިޔަފާރިއަށް ބަލާއިރު، ރާއްޖޭން ބޭރުގެ ބޭންކުތަކުގެ ހިއްސާ 45 ޕަސެންޓަށް ވުރެ މަތިވުމާ އެކު ރާއްޖޭގެ މާލީ ނިޒާމުގެ ފައިދާގެ ބޮޑު ބައެއްގެ ހިއްސާދާރުންނަކީ ވެސް ރާއްޖޭން ބޭރުގެ ފަރާތްތައް ކަމަށް ވުމެވެ.\nއަޅުގަނޑު ހިތުގައި އުފެދޭ ސުވާލަކީ ރާއްޖޭގެ ބޭންކިން ވިޔަފާރި ހަމަ މި ގޮތުގައި ބާއްވަންވީ ހެއްޔެވެ؟\nއަބްދުލް ހަލީމް އަބްދުލް ލަތީފަކީ، ޕެންޝަން ފަންޑުގެ ކުރީގެ ޗީފް ފައިނޭންޝަލް އޮފިސަރެވެ. އިންވެސްޓްމެންޓް މެނޭޖްމަންޓާއި އިންވެސްޓްމަންޓް އޮފަރޭޝަންގެ ތަޖުރިބާގެ އިތުރުން ހަލީމު ވަނީ ބޭންކިން އިންޑަސްޓްރީގައި ޓްރެޒަރީ މެނޭޖްމަންޓާއި، ކޯފަރޭޓް ބޭންކިންގައި މަސައްކަތްކުރައްވައި ބޭންކިންގެ ތަޖްރިބާ ހޯއްދަވައިފަ އެވެ. އެ އިންޑަސްޓްރީއަށް 2009 ގައި ވެންނެވުމުގެ ކުރިން ހަލީމު މަސައްކަތްކުރެއްވީ ގައުމީ ޔުނިވަސިޓީގަ އެވެ. ހަލީމަކީ ޗާޓަޑް މެނޭޖްމަންޓް އެކައުންޓަންޓެކެވެ. info@mvmacro.com މި އީމެއިލް އިން ހަލީމާ ގުޅުއްވޭނެ އެވެ.\nއިތުރު ލިޔުންތައް އިގްތިސާދު ކޮލަމް ބީއެމްއެލް އެމްއެމްއޭ ބޭންކިން ބޭންކް ލޯން


Innamaadhoogai Ooredoo Range Massala Dhimaavaatha3Dhuvas | Ungoofaaru\nބަނޑޭރިގަނޑު/ޚަބަރު/އިންނަމާދޫގައި އުރީދޫ ރޭންޖު މައްސަލަ ދިމާވާތާ3ދުވަސް\nރ.އިންނަމާދޫ - ފޮޓޯ: ފޭސްބުކް\nރ. އިންނަމާދޫގައި އުރީދޫ ރޭންޖު މައްސަލަ ދިމާވެ ފޯނުން މުޢާސަލާތު ކުރުމަށާއި އިންޓަނެޓު ބޭނުން ކުރުމަށް ދަތިތަކެއް ދިމާވެއްޖެއެވެ.\nރ.އިންނަމާދޫ އިން އުނގޫފާރު.ކޮމް އަށް މަޢުލޫމާތު ދިން މީހަކު ބުނި ގޮތުގައި މީގެ3ދުވަސް ކުރިން ފެށިގެން އެ ރަށަށް އުރީދޫ ރޭންޖު ލިބެމުން ދަނީ ކެނޑިކެނޑިގެން ކަމަށާއި އެކަމުގެ ސަބަބުން އުރީދޫ ނަންބަރުތަކުން ގުޅެނީ މަދު ފަހަރެއްގައި ކަމަށާއި ގުޅޭ ފަހަރު ތަކުގައި ވެސް ރޭންޖު ދަށްކަމުން ކިޔާ އެއްޗެއް ސާފު ނުވެ ފޯނު ކެނޑޭ ކަމަށެވެ.\nއެ ރަށު ގިނަ ބަޔަކު އުރީދޫ ހިދުމަތް ބޭނުން ކުރަމުންދާއިރު ގިނަ ބައެއްގެ ޝަކުވާއަކީ މި ކަން ހައްލު ނުވެ ދިގުލައިގެން ދާތީއެވެ. އެ ރަށުން ވާހަކަ ދެއްކި އެހެން މީހަކު ބުނި ގޮތުގައި މިކަމުގެ ސަބަބުން އާންމު ދިރިއުޅުމަށާއި ވިޔަފާރިއަށް ވަރަށް ބޮޑަށް ބުރޫއަރާފައިވާ ކަމަށެވެ.\n“އަޅުގަނޑު ކުރާ ވިޔަފާރީގެ ގޮތުން ވަރަށް ގިނަ ކޯލްތައް ކުރަން ޖެހޭ އެހެން ނަމަވެސް މި ދިމާވެގެން އުޅޭ ކަމަކުން މިއުޅެނީ އެއްވެސް ވަރަކަށް ކުރިއަށްދާ ގޮތެއް ނުވޭ” އެ ރަށު މީހަކު ބުންޏެވެ. މިކަމުގައި ހައްލެއް ފެނޭތޯ އުރީދޫ ކޯލް ސެންޓަރަށް ގުޅަން މަސައްކަތް ކުރި ނަމަވެސް ކިއުގައި ހުއްޓާ ފޯނު ކެނޑޭތީ އަދި ގުޅޭގޮތް ނުވާކަމަށް އޭނާ ބުންޏެވެ.\nމިކަމާ ގުޅޭ ގޮތުން ސާފު ކުރުމަސް އުރީދޫއަށް ގުޅުމުމުން ބުނެފައި ވަނީ މައްސަލައެއް އުޅޭކަމަށް އެ ފަރާތުގެ ސަމާލުކަމަށް އައިސްފައި ނުވާ ކަމަށާއި މައްސަލައެއް ދިމާވެފައިވޭތޯ ޗެކު ކުރަން ފަށާފައިވާ ކަމަށެވެ.


Jerusalem massalaige siyaasathuge sababun harukashi visnunthakah furusathu libey: Raees Nasheed Raajje.mv | Connecting the dots...\nޤުދުސްގެ މައްސަލައިގެ ސިޔާސަތުގެ ސަބަބުން ހަރުކަށި ވިސްނުންތަކަށް ފުރުސަތު ލިބޭ: ރައީސް ނަޝީދު\nރައީސް ނަޝީދު ޤުދުސް މައްސަލައިގައި ވާހަކަ ދެއްކެވިއިރު، ސަރުކާރުން އެއްޗެއް ނުބުނޭ\nއިސްލާމީ ޤައުމުތަކުން ގެންދަނީ އެމެރިކާގެ ނިންމުމަށް ފާޑުކިޔަމުން\nއެމެރިކާއިން ވަނީ ޤުދުސްއަށް އެމްބަސީ ބަދަލުކުރުމަށް ނިންމާފައި\nކ. މާލެ | މިއުވާން މުހައްމަދު |6ޑިސެންބަރު 2017 | ބުދަ 19:04 | @Miuvaan | ޚަބަރު | 8,407\nރައީސް ނަޝީދު ލަންކާގައި ދިވެހިންނާއި ބައްދަލުކުރައްވަނީ (ފައިލް) -- ފޮޓޯ:އަޒުމޫން އަހުމަދު\nޤުދުސް ފަދަ ތަނެއްގައި މަސްލަހަތު ގެއްލޭ ފަދަ ސިޔާސަތެއްގެ ސަބަބުން ދެފަރާތުގެ ހައްދުފަހަނައެޅި ވިސްނުންތަކަށް އިތުރަށް ޖާގަ ދެވިގެންދާނެ ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު ސްރީލަންކާގައި ހުންނަވައިގެން މިމޭރުމުން ޓްވީޓްކުރެއްވީ، ޤުދުސްއަކީ އިޒްރާއީލުގެ ވެރިރަށުގެ ގޮތުގައި ބަލައިގަތުމަށް އެމެރިކާގެ ރައީސް ޑޮނަލްޑް ޓްރަމްޕް ނިންމެވުމާ ގުޅިގެންނެވެ. މިމައްސަލައިގައި ކުރީގެ ރައީސް ނަޝީދު ވާހަކަ ދައްކަވާފައިވާއިރު، ދިވެހި ސަރުކާރުން ރަސްމީކޮށް މިހާތަނަށް އެއްޗެއް ބުނެފައެއް ނުވެއެވެ. އެހެން ނަމަވެސް އިސްލާމީ ޤައުމުތަކުން ދަނީ އެމެރިކާގެ ނިންމުމަށް ފާޑިކިޔައި، އެކަން ކުށްވެރިކުރަމުންނެވެ.\nއެމެރިކާގެ ރައީސް ޑޮނަލްޑް ޓްރަމްޕް ވަނީ އިޒްރާއީލުގެ ވެރިރަށުގެ ގޮތުގައި ޤުދުސް ބަލައިގަނެ، އެމެރިކާގެ އެމްބަސީ ތެލް އަވީވުން ޤުދުސްއަށް ބަދަލުކުރެއްވުމަށް ނިންމަވާފައެވެ. އިރުމަތީ ޤުދުސްއަކީ ފަލަސްތީނުގެ އަތުން ޔަހުދީން ފޭރިގަތް ބިމެކެވެ. އަދި އެސަރަހައްދަކީ ފަލަސްތީނުގެ ބައެއްގެ ގޮތުގައި ބައިނަލްއަޤްވާމީ މުޖްތަމައުން ބަލައިގަނެއެވެ. އެހެންކަމުން އެހެން އެއްވެސް ޤައުމަކުން ޤުދުސްގައި އެމްބަަސީ ހުޅުވުމަށް މިހާތަނަށް މަސައްކަތްކޮށްފައެއް ވެސް ނުވެއެވެ. ފަލަސްތީނުގެ ރައީސް މަޙުމޫދު ޢައްބާސް އާއި އެޤައުމުގެ ރައްޔިތުން ދަނީ އެމެރިކާގެ ނިންމުމަށް ފާޑުކިޔަމުންނެވެ.\nރައީސް ނަޝީދުގެ ޓްވީޓްގައި އިޝާރާތްކުރައްވާފައި ވަނީ ބިމުގެ މައްސަލައިގައި ޖިހާދުކުރާ ފަލަސްތީނުގެ މުޖާހިދުންނަށާއި، އިސްރޭލުގެ ހައްދުފަހަނައެޅި ފަރާތްތަކަށް ކަމަށް ބެލެވެއެވެ. މި ދެބައި މީހުންގެ މެދުގައި މިހާރު ވެސް ކުރިމަތިލުންތައް ހިނގަނީ މަދެއް ކޮށެއް ނޫނެވެ. އަދި އެމެރިކާގެ ނިންމުމުގެ ސަބަބުން މެދުއިރުމަތީގެ މައްސަލަ އިތުރަށް ހޫނުވާނެ ކަމަށް ބައިނަލްއަޤްވާމީ މުޖްތަމައުން ދަނީ އިންޒާރު ދެމުންނެވެ.


115 ބައިވެރިންނާއެކު ދައްކައިދިނީ ދަރަޖައަކަށް ބެލުމެއްނެތި އިސްކަންދޭންވީ ޤައުމަށްކަން 115 ބައިވެރިންނާއެކު ދައްކައިދިނީ ދަރަޖައަކަށް ބެލުމެއްނެތި އިސްކަންދޭންވީ ޤައުމަށްކަން\nމިނިވަން ދުވަހުގެ މުނާސަބަތުގައި ޖާދު ތައްޔާރުކުރި "ގަލަމުންވެ ސޫރަ ރަންދެލީ" ވީޑިއޯ ލަވައިގެ މަންޒަރެއް--\nމިނިވަން ދުވަސްފަދަ ޤައުމީ މުނާސަބާތަކާދިމާކޮށް އަޅުގަނޑުމެންނަށް ފެނިގެންދާ އިތުރު ޚާއްސަކަމެއް އޮވެއެވެ. އެއީ ރާއްޖޭގެ ފަންނާނުންގެ ފަންނުވެރިކަމާއި، ހުނަރުވެރިކަމެވެ. ދިވެހި ޤައުމިއްޔަތަށް އޮތް ލޯތްބާއި އިޙްތިރާމް މިފަދަ ދުވަސްދުވަހު ފަންނާނުންވެސް އަންނަނީ އެފަރާތްތަކުގެ ފަންނުވެރިކަމުގެ ތެރެއިން ދައްކުވައިދެމުންނެވެ.\nމިފަހަރު މިއޮތީ އެފަދަ ފަންނާނެއްގެ ވާހަކައެވެ. ފިލްމީ ތަރި އަދި މަޝްޙޫރު ޑިޒައިނަރ ޖާދުﷲ އިސްމާޢީލް މިއަހަރުގެ މިނިވަން ދުވަހުގެ ހަދިޔާއެއްގެ ގޮތުގައި ބެލުންތެރިންނަށް ވަނީ ވީޑިއޯ ލަވައެއް ދޫކޮށްލާފައެވެ. މިއީ މިގޮތަށް ޖާދު ކުރި މިފަދަ ފުރަތަމަ މަސައްކަތެއް ނޫނެވެ. ނަމަވެސް ކުރިން ކުރި މަސައްކަތްތަކާ ޚިލާފަށް މިފަހަރުގެ ލަވަ ތަފާތުވެފައި ޚާއްސައެވެ.\n"ގަލަމުންވެ ސޫރަ ރަންދެލީ" މި ނަމުގައި މިނިވަން ދުވަހުގެ މުނާސަބަތުގައި ޖާދު ތައްޔާރުކުރި ލަވައަކީ މިއީ ފަހުގެ ތާރީޚެއްގައި އެންމެ ގިނަ މޫނުތަކެއް ލަވައަކުން ފެނިގެންދާގޮތަށް ތައްޔާރުކުރި އެއްލަވައެވެ. މިދިޔަ އަހަރުގެ މިނިވަން ދުވަހުވެސް ޖާދު ޚާއްސަ ވީޑިއޯ ލަވައެއް ނެރެފައިވާއިރު އެ ލަވައިގައި އޭރާއި މިހާރުގެ ތަރިން ހިމެނޭހެން 67 ފަންނާނެއް ފެނިގެންދެއެވެ.\nނަމަވެސް މިފަހަރުގެ ލަވައިގައި 115 ބައިވެރިއެއްގެ ފެނިލުން ފެނިގެންދިޔައެވެ. އޭގެ ތެރޭގައި އެކި ދާއިރާތަކުން ޤައުމަށް ޚިދުމަތް ކުރައްވާފައިވާ އަދި މިހާރުވެސް ޚިދުމަތުގައި ދެމިތިބި ބޭފުޅުންނާއި، ސިޔާސީގޮތުން މަޤުބޫލުކަން ހޯދާފައިވާ ބޭފުޅުންނާއި، އެކި އެކި ދާއިރާތަކުން ފާހަގަކޮށްލެވޭ ޝަޙްސިއްޔަތުތަކާއި، މަޝްހޫރު ފިލްމީ ތަރިން މި ލަވައިން ފެނިގެންދެއެވެ. ހަމައެހެންމެ ބައެއް މުޢައްސަސާތަކާއި ކުންފުނިތައްވެސް ފެނިގެންދެއެވެ.\nޕީ.އެސް.އެމް ނިއުސްއާއި ވާހަކަދައްކަމުން ލަވައިގެ ކޮންސެޕްޓް އަދި ޑައިރެކްޝަންގެ މަސައްކަތްކޮށްފައިވާ ޖާދު ބުނިގޮތުގައި މި ލަވަ އޭނާ ތައްޔާރުކޮށްފައިވަނީ2ހަފްތާގެ މަސައްކަތުން ކަމަށެވެ. މިއީ ބުރަ އަދި ތަފާތު ތަޖުރިބާތަކެއް ކުރެވިގެންދިޔަ މަސައްކަތެއްކަން ފާހަގަކޮށް ޖާދު ވަނީ މި ލަވަ ތައްޔާރުކުރުމުގައި ލަވައިގައި ބައިވެރިވި ފަރާތްތަކާއި އޭނާގެ ޕްރޮޑަކްޝަން ޓީމުގެ ފަރާތުން ލިބުނު އެއްބާރުލުމާއި އެހީތެރިކަން ޝުކުރުވެރިކަމާއެކު ބަލައިގަންނަކަމަށް ބުނެފައެވެ.\nޖާދު ބުނީ މިއީ ޤައުމީ ލަވައެއްކަމުން، ލަވައިން ބެލުންތެރިންނަށް ދައްކުވައިދޭން އަދި އަންގައިދޭން ބޭނުންވީ ކޮންމެ ކަމެއްގައިވެސް އެންމެ ފުރަތަމަ އިސްކުރަންވީ ޤައުމުކަމަށެވެ. އަދި ތިމާގެ ހައިބަތާއި، އަދާކުރާ ވަޒީފާއެއްގެގޮތުން ޤައުމީ ކަންކަމަށް އެ ދޭންޖެހޭ އަހައްމިއްޔަތުކަމާއި އިސްކަން ތަފާތު ނުވާނެކަން ކަމަށެވެ.\n"އަޅުގަނޑު ހަމަ ވަރަށް ބޮޑު ތަޖުރިބާއެއް މި ކޮށްލީ މި ލަވައިން. އެއީ އަޅުގަނޑުމެންނަށް އެ ލިބިފައި އިންނަ ވަޒީފާއެއްގެ ގޮތުން ނުވަތަ މަޤާމެއްގެގޮތުން އެ ހައިބަތު ދައްކައިދިނުމުގެ ބަދަލުގައި ޤައުމުދެކެ ވާ ލޯބި ދައްކައިދިނީ. އެހެންވީމަ އެންމެ ފުރަތަމަ ޤައުމު އިސްކުރާށޭ ބުނެވޭނީ. މި ލަވައިގައި ބައިވެރިވި ފަންނާނުން ޤައުމަށް އެ ދައްކައިދިނީ ރީތި މިސާލެއް ހަޤީޤަތުގައި. އެއީ އެންމެން އެއް ދަރަޖައެއްގައި އެއް ލެވެލެއްގައި މަސައްކަތް ކުރިކަން އެ ހާމަކޮށްދިނީ" ޖާދު ބުންޏެވެ.\nހިތްގައިމު މަޑުމައިތިރި ރާގަކަށް ތައްޔާރުކޮށްފައިވާ މި ލަވަ ކިޔާފައިވަނީ ވަރަށްވެސް ޒުވާން ދެ އާޓިސްޓުންކަމަށްވާ އައިޝަތު ޖޫނީ ޖިނާހާއި، އަޙްމަދު އިޝާމެވެ.\nލަވައިގެ ޅެން ހަދައިދީފައިވަނީ ދިވެހި ބަހުގެ އެކެޑަމީގެ ރައީސް އަޝްރަފު ޢަލީއެވެ. ޓައިމް އެކެޑަމީ އޮފް ސްޓޫޑިއޯސްއިން ލަވައިގެ މިއުޒިކް ހަދައިދީފައިވާއިރު، މި ލަވަ ރިކޯޑްކުރުމުގައި މުޙައްމަދު ޢަބްދުލްޣަނީ (ތޭރަވާ)ގެ ވަރަށް ބޮޑު އެހީތެރިކަމެއް ލިބިގެންދިޔަކަމަށް ޖާދު ބުނެފައިވެއެވެ. އަދި ލަވައިގެ ކެމެރާ އަދި އެޑިޓިންގގެ މަސައްކަތް ކޮށްފައިވަނީ ޢަލީ ރަޝީދު (ގޮޅާ) އެވެ.\nމިއަހަރުގެ މިނިވަން ދުވަސް ފާހަގަކުރުމަށް ހޯމް މިނިސްޓްރީއާއި، ޕީ.އެސް.އެމް ގުޅިގެން ސަރުކާރުގެ ގިނަ މުއައްސަސާއެއްގެ ބައިވެރިވުމާއެކު ކުރިއަށްގެންދާ "މިނިވަން އުފާ މުޅިރާއްޖެ" ކޮންޓިނިއުނިޓީ ޝޯވގެ ތެރޭގައި މި ލަވަ މިއަދު ރިލީޒްކޮށްފައިވާއިރު، އެ ފުރުޞަތު ދެއްވިކަމަށްޓަކާ ޖާދު ވަނީ ހޯމް މިނިސްޓްރީއަށްވެސް ޝުކުރު އަދާކޮށްފައެވެ.\nމި ލަވަ މިހާރު ސޯޝަލް މީޑިއާގެ އެކި ޕްލެޓްފޯމްތަކަށްވެސް އޭނާ ދޫކޮށްލާފައިވާއިރު، ލަވައަށް އާއްމުންގެ ފަރާތުން ވަރަށް ފުރިހަމަ ތަރުޚީބެއް ލިބެމުންދާކަމަށް ޖާދު ބުންޏެވެ. އަދި މިއީ އޭނާ މިހާތަނަށް ކޮށްފައިވާ ތަފާތު އެކި މަސައްކަތްތަކުގެ ތެރެއިން، އެންމެ ފާހަގަކޮށްލެވޭ އަދި އެންމެ ހިތް ހަމަޖެހޭ މަސައްކަތުގެ ގޮތުގައިވެސް ޖާދު ވަނީ ސިފަކޮށްފައެވެ.


Engireysi Vilaaiy rasmeekoh EU in vaki vejje\nއިނގިރޭސިވިލާތް ޔޫރަޕް ދޫކޮށް އާ މިސްރާބަކަށް ދާއިރު ކުރިމަތީގައި އޮތީ އެކަނިވެރިކަން\nއިނގިރޭސިން އެދެނީ ޔޫރަޕަށް ބަރޯސާ ނުވާ އިގުތިސޯދަކަށެވެ. އަމިއްލަ މިނިވަން ކާމާއި އިހުތިޔާރުގައި ގައުމީ ނިންމުންތައް ނިންމުމަށެވެ. އީޔޫއިން ވަކިވެ އަމިއްލަ ގަވާއިދުތަކަށް އަމަލު ކުރަން ފެށުމަށެވެ. ބްރެކްސިޓް – އިނގިރޭސިވިލާތް ޔޫރަޕިއަން ޔޫނިއަނުން ވަކިވުމަށް އިޝާރާތް ކުރެވޭ އާންމު ލަފުޒަކީ މިއީ އެވެ.\nއިނގިރޭސިވިލާތް ރަސްމީކޮށް އީޔޫއިން ވަކިވެއްޖެ އެވެ. އިނގިރޭސިން ދެކޭ ގޮތުގައި މި ލިބުނީ ވަރަށް ބޮޑު މިނިވަން ކަމެކެވެ. އެހެން ނަމަވެސް، ގައުމު ހިންގުމުގައި ޒަރޫރީ ކިތަންމެ ކަމެއްގައި ޔޫރަޕަށް ބަރޯސާވާން ޖެހެ އެވެ.\nޔޫރަޕިއަން ޔޫނިއަންގެ ގަވާއިދުކަތަށް އަމަލު ކުރުން އިނގިރޭސިންނަށް ލާޒިމު ނޫން ނަމަވެސް، ވިޔަފާރި އާއި ދަތުރުފަތުރު ކުރުން އަދި ސަލާމަތީ އެއްބާރުލުންތަކުގައި، އެކުގައި މަސައްކަތް ކުރެވޭނެ ނިޒާމަކަށް އޮތީ ބޭނުން ޖެހިފަ އެވެ. ބެލެވޭ ގޮތުގައި މި ކަންކަމުގައި ވަކި މިންގަނޑަކުން ބޭރަށް ދިއުމަކީ އިނގިރޭސިވިލާތަށް އަދިވެސް ފުރިހަމަ އިހުތިޔާރު އޮތް ކަންކަމެއް ނޫނެވެ.\nޔޫރޯޓަނަލް ޓާމިނަލަށް ލޮރީއެއް ވަދެގެން ދާއިރު ފްރާންސް ކަސްޓަމް އޮފިސަރުން ބަލަހައްޓައިގެން\nއިޔޫއިން ވަކިވުމަކީ އިނގިރޭސިންނަށް ކަމުދާކަމެއްތޯ ބެލުމަށް އާންމު ވޯޓެއް ނަގާފައި ވަނީ 2016 ގަ އެވެ. އެއަށް ފަހު ވޯޓުގައި ރަސްމީ ސިފަ ނުޖެހި ތިން އަހަރު ވަނީ ފާއިތުވެފަ އެވެ. އިނގިރޭސިވިލާތް ރަސްމީކޮށް ޔޫރަޕުން ވަކިވީ ޖެނުއަރީ 31، 2019 ގަ އެވެ.\nއިނގިރޭސިންނަށް މިލިބުނު މިނިވަންކަމުގެ ފަހަތުގައި އެކަނިވެރިކަން ވެސް އެބަ އޮތެވެ. އެތައް ޒަމާނެއް ވަންދެން އެކުގައި މުއާމަލާތް ކުރެވުނު ބައިވެރިން ދޫކޮށް އާންމު ހާލަތަށް ރުޖޫއަވުމަށް އިނގިރޭސިން ބުރަ މަސައްކަތްތަކެއް ކުރަން ޖެހޭނެ ކަމަށް މަސްރަހު ދިރާސާ ކުރާ މީހުން ބުނެ އެވެ.


Bengalore FC AFC Cup Match Ah Raajje Naumah India Inn Lafaadheefi\nބެންގަލޫރު ޓީމު އޭއެފްސީ ކަޕް މެޗަށް ރާއްޖެ ނައުމަށް އިންޑިއާއިން ލަފާދީފި\nބެންގަލޫރު އެފްސީއާ މާޒިޔާ ދިވެހި ދަނޑުގައި ބައްދަލު ކުރި މެޗެއްގެ ތެރެއިން ފޮޓޯ:---\nއަންނަ އަނގާރު ދުވަހު އޭއެފްސީ ކަޕްގައި ރާއްޖޭގެ ޓީސީ ސްޕޯޓްސް ކްލަބާއި ދެކޮޅަށް ކުޅޭ މެޗަށް ރާއްޖެ ނައުމަށް އިންޑިއާގެ އެކްސްޓާނަލް އެފެއާޒް މިނިސްޓްރީން އެދިއްޖެވެ.\nދިވެހި ފުޓްބޯޅަ އެސޯސިއޭޝަންގެ ރައީސް ވަނީ މެޗު ކުރިއަށް ދިއުމަށް އެއްވެސް ހުރަހެއް ނެތް ކަމަށް ބުނެފައެވެ.\nވ. ރަނގަޅު ނިންމުމެއް... މަގުމަތިއަމާންވިޔަސް ސިޔާސީއެންމެނާ އުއްތަންމަފަނޑިޔާރު ހިފާހައްޔަރުކުރާ ކުރުމަށް ތިބުނީ ނޫނެކޭ\nތިޔަ އިންޑިއާއަށްވުރެއް މާ އަމާންވާނެ މިހާރުވެސް މި ރާއްޖޭގެ މަގުމަތި


އަސަރު 32 – Esfiya\nކްލިނިކުގެ މަސައްކަތްތައް ނިމުމާއެކު ޝިކާ އަވަސް ފިޔަވަޅުތަކެއްގައި ހިނގަމުން ދިއައެވެ. އޭނާ ދަބަހުން ފޯނު ނެގުމަށްފަހު ރައުލްގެ ނަންބަރަށް ގުޅާލުމަށްފަހު މިޔަދު ނިމެނީ ތަންކޮޅެއް ލަހުން ކަމާއި ބަލާ އަންނަންވީމަ ގުޅާނެ ކަމަށް ބުނެލަމުން ފޯނު ބޭއްވިއެވެ. އަދި ފިޔަވަޅުތަކަށް ބާރު ލަމުން އޭނާގެ ހިނގުން އަވަސްކޮށްލިއެވެ. އޭނާ ކުރަން އެއުޅޭ ކަންތައް އެއްގޮތަކަށްވެސް ރައުލްއަށް އަންގާކަށް އޭނާ ބޭނުމެއް ނުވެއެވެ.\nޝިކާ ގޮސް ހުއްޓުނީ އަށް ބުރީގެ އިމާރާތެއް ކައިރީގައެވެ. އަވަސް ފިޔަވަޅުތަކާއެކު އޭނާ ސިޑިތައް ގިރާކުރަމުން ދާން ބޭނުންވި ފްލޯއަށް އަރަން ފެށިއެވެ. އޭރު އޭނާގެ ހިތުގައި ތަފާތު ސުވާލުތަށް ފުނިޖެހެމުން ދިއައެވެ. އޭނާ ކުރަން މިއުޅޭ ކަންތައް ކާމިޔާބު ވާނެ ބާވައެވެ؟\n7 ވަނަ ފްލޯ އަށް އެރުމަށްފަހު އޭނާ ޑޯރބެލް އަށް އޮބާލިއެވެ. ތިން ފަހަރަކު ރަނގަބީލު ޖެހި ތަނާ އަމީން އައިސް ދޮރުހުޅުވާލިއެވެ. ކުރިމަތީގައި ހުރި ޝިކާ ފެނުމުން އަމީން ކުޑަކޮށް ހައިރާންވި ނަމަވެސް އެތެރެއަށް ވަންނާށޭ ބުނެލިއެވެ. ޝިކާ ވެސް އިތުރު ވާހަކައެއް ނުދައްކާ އެތެރެއަށް ވަނެވެ.\n“ޝިކާ؟ ކިހިނެއްވީ؟ ހާދަ ނުގަޑިއެއްގަ؟” ޝިކާ އަށް ސޯފާގައި އިށީނުމަށް އިށާރާތް ކޮއްލަމުން އަމީން އަހާލިއެވެ. ޝިކާ އަމީން އަށް ބަލާލިއެވެ. ލައިލާ ނިޔާވިތާ ފަސް ދުވަސް ވެފައިވީ ނަމަވެސް އަދިވެސް އަމީންގެ މޫނުމަތިން މާޔޫސްކަމުގެ ކުލަވަރު ފެންނަން ހުއްޓެވެ. އޭނާގެ އިސްތަށިގަނޑު އެއްވެސް ތަރުތީބެއްނެތި އެކި ގޮތްގޮތަށް ހޭވިފައިވީއިރު ދެލޯ ކައިރި ކަޅުވެފައި ވިއެވެ.\n“ކޮބާ ލައިލާ ބައްޕަ؟” ރަޝީދު ފެންނަން ނެތުމުން ޝިކާ ސުވާލުކޮށްލިއެވެ.\n“ރަށަށް ހިނގައްޖެ… ބުނީ ދެން އަހަރެމެންގެ ޚަރަދުގައި މިތާ ހުރުމުގެ ބޭނުމެއް ނެތޯ….” އަމީން އަނެއްފަރާތުގައި ހުރި ސޯފާގައި އިށީންނަމުން ބުނެލިއެވެ. އޭނާ ހިނިތުންވާން މަސައްކަތް ކުރި ނަމަވެސް އެދެލޮލުގައިވާ ރިހުން ޝިކާއަށް ރަނގަޅަށް ވެސް ދެނެގަނެވުނެވެ.\n“އެހެންދޯ؟ އަމީން ދެން އެހެން ކައިވެއްޏެއް ކުރާކަށް ގަސްދެއް ނުކުރަންތަ؟” ޝިކާ ދުރުދުރުން އޭނާ ބޭނުންވެގެން އުޅޭ ވާހަކަައިގެ ތެރެއަށް ވަންނަން މަސައްކަތްކުރިއެވެ.\n“ބައްޕަމެން ގުޅާފަ އެހި ތިހެން… އަހަރެން ބުނިން ނޭނގެއޭ…” އަމީން ފަރުވާކުޑަ ގޮތަކަށް ބުނެލިއެވެ.\n“އަމީން….ވަރަށް ބޮޑު ވާހަކައެއް ދައްކަން އަސްލު މިއައީ…” ޝިކާ ދަބަހުން އޭނާގެ ފޯނު ނަގަމުން ބުނެލިއެވެ. “އެނގޭ އެންމެ ރަނގަޅުނޫން ވަގުތެއްކަން ވެސް މިއީ… ލައި ނިޔާވިފަހުން އަދި އެންމެ5ދުވަސް ވީ…. އެކަމަކުވެސް………..” މިހާ ހިސާބަށް ބުނުމަށްފަހު ޝިކާ އޭނާގެ ފޯނު ނަގައި އަމީން އަށް ދައްކާލީ ރޭޝަމްގެ ފޮޓޯއެކެވެ. އެއީ ރޭޝަމް ހެނދުނު ސްކޫލަށް ދަމުން ބުއްތަށި ބޯން އައި ގަޑީގައި ރޭޝަމްއަށް ނޭނގި އޭނާ ނެގި ފޮޓޯއެކެވެ.\n“މިއީ ކާކު ކަން އިނގޭތަ؟” ޝިކާ އަމީން ގަތު އަހާލިއެވެ. އަމީން ހިނދުކޮޅަކު އެފޮޓޯއަށް ނަޒަރު ހުއްޓާލައިގެން އިނެވެ. ދެވަނަ ސިކުންތުގައި އޭނާ އަވަސް އަވަހަށް ސޯފާއިން ތެދުވުމަށްފަހު ވައިސޫރިއެއްހެން ކޮޓަރިއާ ދިމާއަށް ހިނގައިގަތެވެ. ޝިކާ ހައިރާންކަމާއެކު އަމީންއަށް ބަލަން ހުއްޓެވެ.\nއަމީން އެނބުރި އައި އިރު އޭނާގެ އަތުގައި ފުދޭ ވަރެއްގެ ބޮޑު ފޮޓޯ އަލްބަމެއް އޮތެވެ. އޭނާ އައިސް އިށީންދެ ހަމަޖެހިލުމަށްފަހު ދެތިން ގަނޑެއް އެއްލައި އޭނާ ބޭނުންވި ފޮޓޯ ހޯދާލިއެވެ.\n“ބަލާބަލަ…” އަމީން ދައްކާލި ފޮޓޯގައި ރޭޝަމް އެކޭ އެއް އުމުރުގެ ކުއްޖަކު ހުއްޓެވެ. އެއީ ހަމަ ރޭޝަމްގެ ކޮޕީއެކޭ ބުންޏަސް ދޮގަކަށް ނުވާނެއެވެ. އެހާވެސް ވައްތަރެވެ. ނަމަވެސް އެކުއްޖާ ހުރީ ޕާކިސްތާނު ހެދުމެއްގައެވެ. އަދި އެފޮޓޯގެ ކުލަ ފުދޭ ވަރަކަށް ފަނޑުވެފައި ވުމުން އެއީ ވަރަށް ދުވަސް ވެފައިވާ ފޮޓޯއެއްގަން ދޭހަވެއެވެ. ސިކުނޑީގައި ސުވާލުމާކެއް ޖަހައިގެން އިނދެ ޝިކާ އަމީންއަށް ބަލާލިއެވެ.\n“މީ އަހަރެންގެ މާމަ… މާމަ ކުޑައިރު ނަގާފަ އިން ފޮޓޯއެއް.. ޝިކް ފޯނުގައި ތީ ކޮން ކުއްޖެއްތަ؟ އަހަރެންގެ މާމައާ އެކަމް ހާދަ ވައްތަރޭ ދޯ….” އަމީން އެއްފަހަރު ޝިކާގެ ފޯނަށް އަނެއްފަހަރު އެ އަލްބަމުގައިވާ ފޮޓޯއަށް ބަލާމުން އަހާލިއެވެ.\n“ތީ ހަމަ އަމީންގެ މާމަތަ؟” ޝިކާ ވަރަށް ރަނގަޅަށް އެ ފޮޓޯއަށް ބަލާލަމުން އަހާލިއެވެ. “އަމީން އެހެންވީމަ ވައްތަރީ އަމީންގެ މާމައާ ދޯ؟” އެއާއެކު އަމީން ހެވިފައި ބޯޖަހާލިއެވެ.\n“އަމީން… އިނގޭތަ؟ މީ ރޭޝަމް.. ރީނާގެ ދަރިފުޅު….” ޝިކާ ފޯނުގައި އިން ފޮޓޯއަށް ބަލަމުން ބުނެލިއެވެ.\n“އޭނ؟ ކީކޭ؟” އަމީން ހާސްވެފައި އަހާލިއެވެ. “ރީ ގެ އެހާ ބޮޑު ކުއްޖަކު…..” މިހާ ހިސާބަށް ބުނެވުނުތަނާ އަމީން ހުއްޓުން އެރިއެވެ. އޭރު ރީނާ އުޅެން ޖެހުނު ގޮތް އޭނާ ހަނދާންވިއެވެ.\n“އާ…. އޭރު ޕޮލޮސްޓޭޝަން އަށް ގެންދިއަ އިރު ވެސް ރީނާ ބަނޑުބޮޑު… އަހަންނަށް ވަރަށް ހީވެ މީ އަމީންގެ ދަރިއެއްހެން…. އަމީން އާ ހާދަހާ އޭ ވައްތަރީ….. އަމީން .. ރޭޝަމް އުޅޭ ގޮތުން އަަހަރެން ހާދަ ދެރަވެއޭ….” ޝިކާ އެހެން ބުނުމަށްފަހު ރީނާ ރޭޝަމް އާ މެދު ކަންތައްކުރާ ގޮތުގެ ވާހަކަ އަމީންއަށް ކިޔައިދިނެވެ.\n“ދެން އަަހަރެން ކިހިނެއް ހަދަންވީ؟” އަމީން ދެރަވެފައި އަހާލިއެވެ.\n“އަމީން ރީ އާ ގުޅެންވީނު؟ ރޭޝަމް އަށް ވެސް ބައްޕައެއްގެ ލޯބި ވަރަށް ބޭނުންވާނެ…” ޝިކާ ބުނެލިއެވެ.\n“އެކަމަކު….. ރީ ޤަބޫލުކުރާނެތަ އަހަރެންމީ އެކުއްޖާގެ ބައްޕަ ކަމަށް…؟ އަހަންނަށް ވެސް ޔަޤީނެއްނޫން…” އަމީން އިސްޖަހާލާފައި ބުނެލިއެވެ. އަމީން އެހެން ބުނުމުން ޝިކާ ގާތަށް އައީ ރުޅިއެވެ.\n“އަމީން އާ އެކުއްޖާ ވައްތަރުކަން ނިކަން ބަލާބަލަ…! އަމީންގެ މާމަގެ ކޮޕީއެއް އެއީ ހަމަ… އަދިވެސް ތި ބުނަނީ ޔަޤީނެއް ނޫނޭ….! ރޭޝަމް އުޅޭ ހާލު ފެނިފައި ދެރަވެގެން އަހަރެން އަންނަން މިޖެހުނީ ވެސް….! އަހަރެން ހިޔެއް ނުކުރަން އަމީން ތިހެން ބުނާނެކަމަކަށް…!” ޝިކާ ނުރުހިފައި އެހެން ބުނެލިއެވެ. އަދި އިތުރު އެހެން އެއްވެސް އެއްޗެކޭ ނުބުނެ ބޭރަށް ދިއުމަށް ހިނގައިގަތެވެ. އަމީން އޭނާގެ އަތުގައި އޮތް ފޮޓޯ އަލްބަމަށް ބަލާލިއެވެ. އަދި ފުން ނޭވާއެއް ދޫކޮށްލިއެވެ.\nރުޅިއައިސްފައި ހުރިވަރުން ޝިކާ ގެއަށް ދިއައީ ވެސް ހިނގާފައެވެ. ރައުލްއަށް ގުޅާކަށް ވެސް ހަނދާނެއް ނުވިއެވެ. ފިޔަވަޅުތަކަށް ބާރު ލަމުން އޭނާ ގެއާ ހަމައަށް ދިއައިރު ގޭދޮރުމަތީގައި ސައިކަލު ޕާކުކޮށްލައިގެން ރައުލް އިނެވެ. ޝިކާ އަށް ފުރަގަސް ދީގެން ރައުލް އިން އިރު އޭނާ ހުރީ ކަންފަތުގައި ފޯނު ޖަހައިގެންނެވެ. ފަރުވާތެރި ކަމާއެކު ވާހަކަ ދައްކަމުން ދިއުމުން އެއީ ވަރަށް މުހިންމު ކޯލެއް ކަން ދޭހަވެއެވެ.\n“އާނ.. އޯކޭ…. އެހެންވީމަ މާދަމާ ރެއަށް ހުރިހާ ކަމެއް ރެޑީ ކުރޭ އިނގޭ…..”ޝިކާ އެހިސާބަށް އަރާ ހަމަވުމާއެކު ރައުލް ބުނާއަޑު އިވުނެވެ.\n“ކޮން ކަމެއް؟” ޝިކާ އެހިސާބަށް އަރައި އަހާލިއެވެ. އެއާއެކު ރައުލް ދިއައީ ސިއްސައިގެންނެވެ. އަތުގައި އޮތް ފޯނުވެސް ނުވެއްޓުނީ ކިރިޔާއެވެ.\n“މީ….މީ….މާދަމާ ރޭ ކާފަ ނިޔާވިތާ އެއް އަހަރު ވާތީ ބޮޑު ކެއުންގަނޑެއް ބާއްވަން ވެގެން އުޅެނީ….. މަންމަ ނުބުނޭތަ؟” ރައުލް ގަދަކަމުން ހީލަމުން ބުނެލިއެވެ. އެއާއެކު ޝިކާއަށް އޭނާ އެހަދަނީ ކަނޑައެޅިގެން ދޮގުކަން އެނގުނެވެ. ނަމަވެސް އިތުރު ސުވާލެއް ނުކޮއްލީ އޭނާ ރައުލްގެ އަމިއްލަ ކަންކަމާ ބެހެން ބޭނުންނުވާތީއެވެ.\n“ކީއްވެ ހިނގާފަ ތިއައީ؟ ކީއްވެ ނުގުޅީ؟” ރައުލް ސައިކަލުން ފައިބަމުން އަހާލިއެވެ.\n“ދެން ހަމަ ހިނގާލާ ހިތްވީ…” ޝިކާ އެހެން ބުނެލުމަށްފަހު އެތެރެއަށް ވަންނަން ހިނގައިގަތެވެ. ފަހަތުން ރައުލް ވެސް ވަނެވެ.\nގެއަށް ވަނުމާއެކު އެންމެ ފުރަތަމަވެސް ޝިކާއަށް ފާޙަގަވީ ގޭތެރޭގައި އަޑުގަދަކޮށްލައިގެން އުޅޭކަމެވެ. އަވަސް ފިޔަވަޅުތަކެއްގަިއ އޭނާ ގެއަށް ވަތް އިރު ސާރާ އާއި އަލީގެ އިތުރުން އެމީހުންގެ އާއިލާ ބައެއް މީހުންވެސް އައިސް ތިއްބެވެ. ޝިކާ އައިސް ވަނުމާއެކު ސާރާ ގޮވާލިއެވެ.\n“ޝިކާ ދަރިފުޅާ…. ރައުލްމެންގެ ކާފަ ނިޔާވިތާ އެއް އަހަރު ފުރޭތީ ކެއުމެއް ދޭން ވެގެން މާދަމާ ރޭ މިއުޅެނީ… ކައްކާނެ އެެއްޗަކާ މެދު މި މަޝްވަރާކުރަނީ… އާދޭ އިށީންނަން މިތާ…” ސާރާ ހިނިތުންވުމަކާއެކު އެހެން ބުނުމުން ޝިކާވެސް އެތާންގައި ތިބި އެހެން މީހުންނަށް ލުއި ހިނތުންވުމެއް ރައްދުކުރަމުން ސާރާ ގާތަށް ގޮސް އިށީނެވެ. އަދި އޭނާއަށް އެވަގުތު ރައުލް އެހަދަނީ ތެދުކަމުގައި ޤަބޫލުކުރެވުނެވެ. ނަމަވެސް ރައުލްގެ މޫނުގެ ކުލަވަރަށް ބަލާލުމުން އަދި މިނޫން އިތުރު ކަމެއް ވެސް އެބައުޅޭކަން ދޭހަވެއެވެ. ރައުލް އެ ސިއްރުކުރަނީ ކޮންކަމެއް ހެއްޔެވެ؟\nއާދައިގެ މަތިން ރޭޝަމް ސްކޫލުން ގެއަށް އައީ ޝިނާން އާ އެކީ ހިނގާލާފައެވެ. ވޭތުވެ ދިޔަ ފަސް ދުވަހުގެ ތެރޭގައި އޭނާގެ ހިތުގައި ޝިނާންއަށްޓަކައި ޚާއްސަ މަޤާމެއް ވަނީ އުފެދިފައެވެ. ޝިނާންއަށް ވެސް ރޭޝަމްގެ ހަރަކާތްތައް ހުންނަ ގޮތުން ރޭޝަމްވެސް އޭނާއާ ގަޔާވާހެން ހީވެއެވެ. ނަމަވެސް ރޭޝަމް އޭނާގެ ހިތުގައިވާ އެއްޗެއް ޝިނާންއަކަށް ހާމައެއް ނުކުރެއެވެ. މިހާރު ރޭޝަމް ޝިނާން ދައްކާ ކޮންމެ ވާހަކައެއްވެސް ކަނުލާ އަޑުއަހާ ހިތްވެއެވެ. ޝިނާން އޭނާއަށް އަޅާލާ ގޮތާއި އޭނާއަށް ކަަމެއް ވުމުން ކަންބޮޑުވާ ގޮތް އޭނާއަށް ވަރަށް ކަމުދެއެވެ.\nރޭޝަމްގެ ގެއާ އަރާ ހަމަވުމާއެކު އޭނާ ސިހުނީ އަވަސް އަރުވާލާފައި ގެއިން ނިކުތް ރައުލް ފެނުމުންނެވެ. ރައުލް އެއްފަހަރު ރޭޝަމްއަށް އަނެއްފަހަރު ޝިނާންއަށް ބަލާލިއެވެ. އެއާއެކު ރޭޝަމް ލަދުން ދުވެފައި ގޮސް ގޭތެރެއަށް ވަދެއްޖެވެ. ރައުލް ޝިނާންއަށް ބަލާލިއެވެ. އެހިނދު ޝިނާން ތުންފަތުގައި ދަތްއަޅާލަމުން ތިރި ބަލާލިއެވެ.\n“ޝިނާން؟ ކީއްކުރަނީ މިތާ؟ ދޮންތަ ހޯދަންތަ؟” ރައުލް ޝިނާންގެ ކޮނޑުގައި ޖަހާލަމުން އަހާލިއެވެ.\n“ނޫ..ނޫން..” ޝިނާން އަށް އެހެން ބުނެވުނީ އަޅައަޅައިގަންނަމުންނެވެ. އޭނާ ހީކުރީ ރޭޝަމްއާއެކު އޭނާ ފެނުމުން ރައުލް ރުޅިއަންނާނެ ކަމަށެވެ.\n“އޭތް! ތިއޮއް މޫނު ރަތް ވަނީނު؟ ރޭޝަމް އާ ދެމީހުން ކީއްކޮއްގެން ތިއުޅެނީ؟” ރައުލް ރުޅިއަންނަ ކަމަށް ހަދާފައި އަހާލިއެވެ. އެއާއެކު ޝިނާންއަށް ހިންދިރުވާލެވުނެވެ.\n“އަ..އަހަރެން… އަހަރެން… ނުކުރަން ކަމެއް…” ޝިނާން އިސްޖަހައިގެން ހުރެ އެެހެން ބުނެލީ ކުށްވެރިއެއް ފަދައިންނެވެ. ޝިނާންގެ މިއަމަލުން ރައުލް ގާތަށް ހިނިއައެވެ. ބަނޑުގައި އަތް އަޅައިގެން އޮވެ ރައުލް ހޭން ފެށުމުން ހައިރާންވެފައި ޝިނާން ރައުލްއަށް ބަލަން ހުއްޓެވެ.\n“ހެހެހެ… އަހަރެން ވަރަށް ގިނައިން ދެކެމޭ ރޭޝަމްއާ އެކު ޝިނާން އަންނަތަން…. ބުނެބަލަ… ޔޫ ލައިކް ހާރ؟” ރައުލް މަޖާވެފައި އަހާލިއެވެ. އެއާއެކު ޝިނާން އަވަސް އަވަަހަށް ބޯ ޖަހާލިއެވެ.\n“އެހެންވަނީ ދޯ؟ އަހަންނަށް ހީވޭ ރޭޝަމް ވެސް ޝިނާން ދެކެ ލައިކް ވާހެން….. ޝިނާން ކައިރީގައި ހުންނައިރު އެމޫނުން ފާޅުވޭ އެކަން…” ރައުލް ވަރަށް ސީރިައަސްކަމާއެކު ޝިނާން ގާތު ބުނެލިއެެވެ. އެއާއެކު ޝިނާން ހީލިއެވެ.\n“އެކަމް ބުނަން… ރޭޝަމްއަށް ދެރައެއް ދީފިއްޔާ ނިމުނީ އިނގޭ…. ޝިނާންއާ އެކު އުޅޭ ގަޑީގައި ރޭޝަމްގެ މޫނުމަތިން ހިނިތުންވުން ފެންނާތީ އަަހަރެން އަސްލު އަޅާނުލާވެސް މިހުންނަނީ…” ރައުލް ބުނެލިއެވެ. ރޭޝަމް ދުވަހަކު އޭނާ އާ ވާހަކަ ނުދެއްކި ކަމުގައި ވިޔަސް އޭނާ ބަރާބަރަށް ރޭޝަމް އުޅޭ ނޫޅޭ ގޮތް ބަލައެވެ. ރޭޝަމްއަށް ކަމެއް ވެދާނެތީ އޭނާ އަބަދުވެސް ކަންބޮޑުވެއެވެ.\n“އަހަރެން ރޭޝަމް އަށް ދެރައެއް ނުދޭނަން…. ހުވާކޮއްފަ މިބުނީ…” ޝިނާން އެހެން ބުނެލި ގޮތުން ރައުލްއަށް އަނެއްކާވެސް ހެވުނެވެ. އަދި ޝިނާން ގާތު އޭނާއާ އެކީ ފިހާރައަށް ދާން އައުމަށް ބުނުމުން ޝިނާން ވެސް އޭނާއާ އެކު ދާން ހިނގައިގަތެވެ.\nރޭގަނޑުގެ ހިތްގައިމު ވަގުތު ޝިކާ އިނީ ގޯތިތެރޭގައި ހުންނަ ބޮޑު އުނދޯލީގައެވެ. އޭނާއާ ޖެހިގެން ކަހަލަ ގޮތަކަށް ރަނާވެސް އެތާނގައި އިނެވެ. ދެމީހުން ވެސް ދައްކަމުން ދިއައީ މާދަމާ ރޭ އެގޭގައި ބާއްވަން ހަމަޖެހިފައިވާ ކެއުންގަނޑާ ބެހޭ ގޮތުންންވެ.\n“ޝިކްމެންގޭ ހުރިހާ އެންމެނަށް އިންވައިޓްކުރާށޯ މަންމަ ބުނީ..” ރަނާ ބުނެލިއެވެ.\n“އާ…. ބުނެފިން މިހާރު… ބުނި އަންނާނަމޯ…” ޝިކާ ބުނެލިއެވެ. އެވަގުތު އޭނާގެ ފޯނު ރިންގުވާން ފެށިއެވެ. އަވަސްއަރުވާލާފައި އޭނާ ފޯނު ނަގައި ބަލާލިއެވެ. އަމީންގެ ނަން ފޯނު ސްކްރީނަށް އަރާފައި އޮތުމުން ޝިކާ ތެދުވެ ތަންކޮޅެއް ދުރަށް ޖެހެލީ ރަނާއަށް އޭނާ ދައްކާ ވާހަކަ އަޑު އިވިދާނެތީއވެެ.\n“ހަލޯ..ޝިކް… އަހަރެން ވަރަށް ވިސްނައިފިން… އަހަރެން ބޭނުން ރޭޝަމްއަށް ބައްޕައެއްގެ ލޯބި ދޭން…. އެކަމު،…..” ފޯނު ނެގުމުން އަމީން އެހިސާބަށް ބުނެފައި ހުއްޓުނެވެ.\n“އެކަމަކު ކިހިނެއްތަވީ؟” ޝިކާ ވާހަކަދެއްކީ ތަންކޮޅެއް މަޑުންނެވެ.\n“އަހަރެން ބޭނުން އެއީ އަހަރެންގެ ދަރިއެއްތޯ ޔަޤީންކުރަން….” އަމީން އެހެން ބުނުމުން ޝިނާ ފުންނޭވާއެއް ދޫކޮށްލިއެވެ.\n“ޔަޤީންކުރާށޭ؟ އަދިވެސް ޔަގީނެއް ނުވޭތަ އޭނާ ވައްތަރުވީމަ؟ އެކަމަކު ވެސް އަހަރެން އިތުރަށް ޔަގީންކޮށްދީފާނަން…. މިރޭ9ގަ އާދޭ ކްލިނިކަށް…. ޑީ އެން އޭ ޓެސްޓު ހަދަން… އަހަރެން ދާނަން ކޮންމެވެސް ގޮތަކުން ރޭޝަމް ވެސް ގޮވައިގެން…” ޝިކާ އެހެން ބުނުމުން އަމީން އޯކޭ އޭ ބުނެލިއެވެ. ފޯނު ބޭއްވުމަށްފަހު ޝިކާ އެކި ކޮޅުކޮޅަށް ނަޒަރު ހިންގާލިއެވެ. އުނދޯލީގައި މިހާރު ރަނާގެ އިތުރުން ސާރާވެސް އެބައިނެވެ. އޭނާއާ އެކު ރޭޝަމް ގެންދާނެ ގޮތެއް ވިސްނާލަމުން އޭނާ ގޮސް ގޭތެރެއަށް ވަނެވެ.\nކަޅުކުލައިގެ ކަކުލާ ހަމައަށް އަރާވަރުގެ ހެދުމަކާއި ހުދު ކުލައިގެ ޖީންސެއް ލައިގެން އެނދުމަތީގައި ފޮތެއް ހިފައިގެން ކުރަހަން އޮތް ރޭޝަމްގެ މޫނުމަތީގައި ވަނީ ފަނޑު ހިނިތުންވުމެކެވެ. މިހާރަކަށް އައިސް އޭނާއަށް ޝިނާން އާ މެދު ވިސްނެނީ މާ ވަރަކަށެވެ. އަނެއްކާ އޭނާއަށް ޝިނާން ދެކެ ލޯބި ވެވުނީ ބާވައެވެ؟ އެހެން ހިތަށް އެރުމާއެކު އެމޫނަށް ޖަންބު ކުލަ އަރައިގެން ދިއައެވެ. ފަންސުރު އަތަށް ހެޔޮވަރުކޮށްލުމަށްފަހު އޭނާ ކުރަހަމުން ދިއައީ އެހިތުގައި ކަނޑާ ނެގިފައިވާ ޝިނާންގެ ތަސްވީރެވެ. އޭނާ ބޭނުންވީ އެ ކުރެހުމަށްފަހު އެ ތަސްވީރު ޝިނާންއަށް ދޭށެވެ. އަނެއްކާ މީތި ޝިނާންއަށް ކަމުދާނެ ބާއޭ އެހިތަށް އަރަމުން ދިއައެވެ.\nދޮރުގައި ޓަކި ޖަހާލުމަށްފަހު އެތެރެއަށް ވަތް ޝިކާ ފެނުމާއެކު އޭނާއަށް ތެޅިގަނެވުނެވެ. އަދި އަވަސް އަވަހަށް ބާލީސް އަޅައި ކުރަހަން އިން ތަސްވީރު ފޮރުވާލިއެވެ. ޝިކާ އަށް އޭނައާ ޝިނާންއާ މެދު ގުޅުމެއް އޮންނަކަން އެނގޭކަށް އޭނާ ބޭނުމެއް ނުވެއެވެ.\n“ރޭޝަމް….” ޝިކާ އައިސް ރޭޝަމް ގެ ކައިރީ އިށީންނަމުން ގޮވާލިއެވެ. ރޭޝަމް ބޯ ޖަހާލި ނަމަވެސް އެއްވެސް އެއްޗެކޭ ނުބުނެއެވެ. ނަމަވެސް ކުރިން އޭނާ ޝިކާއަށް ދައްކާ ރުޅި މޫނު މިހާރަކު ނުދައްކައެވެ. ޝިކާ އަކީ ޝިނާންގެ ދައްތައަށް ވީހިނދު އޭނާ ޝިކާއަށް އިހުތިރާމްކުރަން ބޭނުމެވެ.\n“ދޮންބެދައްތަ އެއްޗެއް އަހާލަންތަ؟” ޝިކާ އޯގާތެރިކަމާއެކު އެހެން އެހުމުން ރޭޝަމް އަނެއްކާވެސް ބޯ ޖަހާލިއެވެ.\n“ރޭޝަމް ގެ ބައްޕަ ހޯދަން ބޭނުންތަ؟” ޝިކާ އުނދަގުލާއެކު އެހެން އަހާލުމުން ރޭޝަމް އޭނާއަށް ދެލޯ ބޮޑުކޮށްފައި ބަލާލިއެވެ. އޭނާގެ ބައްޕައަކީ ކާކުކަން ޝިކާއަށް އެނގެނީ ހެއްޔެވެ؟\n“ރޭޝަމް…. ދޮންބެދައްތަ އެހީވާނަމޭ ރޭޝަމްގެ ބައްޕަ ހޯދަން….. ބޭނުންތަ؟” ޝިކާ އަނެއްކާވެސް އަހާލިއެވެ. ރޭޝަމްގެ ހިތުގައި ތަފާތު ސުވާލުތަށް ފުނި ޖެހެމުން ދިއައެވެ. މިއޮއް ހުރިހާ ދުވަހު އޭނާެ ބައްޕަ އަކީ ކާކުކަމެއް ނޭނގިފައި މިހާރު ވަކިން އެނގޭނެ ހެއްޔެވެ؟\n“ބައްޕައޭ؟ އަހަރެންގެ ބައްޕައެއް ނުހުރޭ…” ރޭޝަމްއަށް ބޭއިޚްތިޔާރުގައި މަޑުމަޑުން އެހެން ބުނެލެވުނެވެ.\n“ރޭޝަމް ބޭނުންނެތީޔާ އޯކޭ…. ދޮންބެ ދައްތަ މިހާރު މިދަނީ ރޭޝަމްގެ ބައްޕައާ ބައްދަލުކުރަން…” ޝިކާ ތެދުވެލަމުން ބުނެލިއެވެ.\n“ނޫން… މަޑުކޮއްބަލަ… އަހަރެންވެސް ދާނަން” ރޭޝަމް އަށް ގޮވާލެވުނެވެ. އޭނާ ހިތަށް އަރަމުން ދިއައެވެ. ބައްޕަ އޭނާ އަށް ރަނގަޅުނަމަ ބައްޕަ ގާތު އޭނާ މިގެއިން ގެންދިއުމަށް އެދޭނީއެވެ. އޭރުން އޭނާ ކޮންމެ ދުވަހަކު ރީނާގެ ނުރުހުމަކާ ކުރިމަތިލާކަށް ނުޖެހޭނެއެެވެ. ފުނައަކުން ބޯ އޮމާންކޮށްލަމުން ރޭޝަމް ދުވެލާފައި ކަހަލަ ގޮތަކަށް އައިސް ޝިކާގެ ގާތު ހުއްޓުނެވެ. ޝިކާ ހިނިތުންވެލަމުން ރޭޝަމްގެ އަތުގައި ހިފައިގެން ހިނގައިގަތެވެ. ގެއިން ބޭރަށް ނިކުންނަން ދިމާކޮށްލިތަނާ އެމީހުންނަށް އެރުނީ ރީނާގެ ކުރިމައްޗަށެވެ.\n“ކޮންތާކަށް ތި ދަނީ މި އަންހެނާ އާ އަތުގުޅާލައިގެން؟؟” ރީނާ ބާރަކަށް ހަޅޭއްލަވައިގަތެވެ. ރޭޝަމް ޝިކާގެ ގާތުގައި ހުރުމުން އޭނާ އިތުރަށް ރުޅިގަދަވިއެވެ. ރީނާގެ ފަަހަތުގައި ސާރާ ވެސް ހުއްޓެވެ.\n“މި ދަނީ ރޭޝަމް އާ އެކީ އައިސްކްރީމް ބޯން….ދޯ ރޭޝަމް؟” ޝިކާ އެހެން ބުނެލުމުން ރޭޝަމް ބޯ ޖަހާލިއެވެ. ރީނާ ރުޅިގަދަ ވެފައި ބަަލަން ހުރި އިރު ސާރާވެސް އެއްޗެކޭ ނުބުންޏެވެ.\n“އާނ… ދޭ ރޭޝަމް ގޮވައިގެން… ރޭޝް އަބަދު ފޫހިވެފައި ގޭގައި ބައިންދާކަށް ނުވާނެއްނު، ދޯ މަންމާ!” އެވަގުތު ގެއަށް ވަތް ރައުލް އަށް އެމަންޒަރު ފެނުމުން އަވަސް އަވަހަށް ބުނެލިއެވެ. ރޭޝަމް ރައުލް އާ ވާހަކަ ނުދެއްކި ނަމަވެސް އޭނާ ރޭޝަމް ދެކެ ބޭބެއެއް ފަދައިން ލޯބިވެއެވެ. ރޭޝަމް އަބަދުވެސް އުފަލުގައި ހުރުމަކީ އޭނާ އެދޭ ގޮތެވެ.\nރައުލް އެހެން ބުނުމުން ރީނާއަށް ވެސް އަދި ސާރާ އަށް ވެސް އިތުރު އެއްޗެކޭ ބުނާކަށް ނުކެރުނެވެ. ފުރުސަތުގެ ބޭނުން ހިފައި ޝިކާ ރޭޝަމް އާ އެކު އަަވަސް އަވަހަށް ބޭރަށް ހިނގައިގަތީ ރައުލްއާ ދިމާއަށް ހީލާފައެވެ. އެއާއެކު ރީނާ ކޮޓަރިއަށް ވަދެ ބާރުބާރަށް ދޮރުޖެހިއެވެ. ސާރާ ހިތްހަމަނުޖެހިފައި ހުރެ ރައުލްއަށް ބަލާލިއެވެ.\n“ކީއްކުރަންތަ އޭނަ ގާތު ރޭޝަމް ގޮވައިގެން ދާށޭ ބުނީ؟ ރޭޝަމް އެއީ ކިހިނެއް ދުނިޔެއަށް އައި ކާކުގެ ދަރިއެއްކަން އެނގެއްޖިއްޔާ މީހުން މަލާމާތް ކުރާނެ ވަރު ރައުލްއަކަށް ނޭނގޭތަ؟” ސާރާ ހިތްހަމަނުޖެހިފައި ރައުލް ގާތު ބުނެލިއެވެ.\n“މަންމާ…. އަބަދަކު ރޭޝަމް ގެ ހަޤީޤަތެއް މަންމަމެންނަކަށް ނުފޮރުވޭނެ….” ރައުލް އެހެން ބުނެލުމަށްފަހު ކޮޓަރިއަށް ވަދެގެން ދިއައެވެ. ސާރާ އެއްއަތުން ބޮލުގައި ފިރުމާލިއެވެ. އެމޫނުމަތިން ހާސްކަމުގެ ކުލަވަރު ފާޅުވެއެވެ.\nރޭޝަމްގެ އަތުގައި ހިފައިގެން ޝިކާ މިސްރާބު ޖެހީ ‘ފްލާވާރ ކްލިނިކް’ އާ ދިމާއަށެވެ. އެއީ އޭނާ މަސައްކަތްކުރާ ތަނަށް ވުމުން އެތަނުން ޓެސްޓު ހަދަން ފަސޭހަ ވާނެކަން އޭނާއަށް އެނގޭތީއެވެ. ޝިކާއާ އެކު ހިނގަމުން ދިޔަ ރޭޝަމް ހުރީ ފުން ޚިޔާލަކަށް ގެއްލިފައެވެ. އޭނާ ގެ ބައްޕަ ހުންނާނީ ކިހިނެއްބާއެވެ؟ އަނެއްކާ ބައްޕަ އޭނާ ދެކެ ލޯބިވާނެ ބާއެެވެ؟ މަންމަ ފަދައިން ބައްޕަ ވެސް އޭނާ ދެކެ ރުޅިއަންނަ ނަމަ ދެން ވާނީ ކިހިނެއް ހެއްޔެވެ؟\nކްލިނިކާ ހަމައަށް އާދެވުމުން ރޭޝަމް ސުވާލުން ފުރިގެންވާ ނަޒަރަކުން އެކި ދިމަދިމާއަށް ބަލާލިއެވެ. ޝިކާ އޭނާ މިތަނަށް ގެނައީ ކީއްކުރަންބާއޭ އެހިތަށް އަރަމުން ދިއައެވެ. އެއްލިކަޅިއަަކުން އޭނާގެ ލޮލުގައި އަޅައިގަތީ ތަންކޮޅެއް ދުރުގައި ފޯނުން ވާހަކަ ދައްކަން ހުރި އަމީންނެވެ. ޝިކާމެން ފެނުމުން އެމީހުންނަށް ހަނައަޅާލަމުން އަމީން އެދިމާއަށް އަންނަން ފެށުމުން ރޭޝަމްއަށް ކަޅި ވެސް ޖަހާނުލާ އެދިމާއަށް ބަލަން ހުރެވުނެވެ.\nHola..! Mi bai ves kamudhaane kamah heekuran 🙂\nNice…when nxt part???\nThankyw Nauher 🙂\nVvv salhi….next part avahah up kohla dhehchey…..kehmadhuvefa mi huhnanee….\nThankss ba c\nInthixaaruga hutta thi up kohdhiny thnxss…..btw stry hama speechless\nThankyw Youme 🙂\nWoah salhi ingey mi story next prt kon dhuvahakun\nThankyw Ivy and ahskfvsad 🙂\nVarah varah reethi mi bai ves. Mi esfiya page GA enmeh avahah upload vaa vaahaka eh mi nuni adhi nei. Varah fast. Liaa u are the best.\nThankyw aysha 🙂 that meansalot to me\nV v v rythi mibai vx .n thanks thihaa avahah vaahaka genesdheythy\nThankyw Appy fr ur support 🙂\nV v v reethi mi bai ves…… ????\nThankss NaXy 🙂\nThankyw muniyaa 🙂\nVvvvvv reethi mibai.\nThankyw @Sana @Meesham @Axoo 🙂\nLiaaaaa…..nxt part knirakun v kiyaahiyvey eba\nVeehaaves avahakah 🙂\nThankyw ayya 🙂\nVaahaka vrh interesting.. kiyaalanves hama vrh reethi.. ekam haadha kuda kujjekey ekahala loabbege thereah thivehdhee..\nzee… 🙂 kuda tha? 6,7 ga ulhey kudhin ves mihaaru ulhey kudhinnaa rattehi vegen 🙂\n6,7keehkuran… mihaaru grade 1 ah vanna iru bitun thibey kudhin eba ulhey… keekey dho bunaany…\nV furihama… Reysham ahves Ahsan eynaa aa vahtharukan faahaga kurevuny dho… next part ah eba v inthizaaru kurevey… next part avas kollahchey…\nThankyw Saajidh 🙂\nYeah hama 1 ga ulhey kudhin ves ulhey rattehi vegen 😛 Haalath dhw ..hehe\nVeehaaves avahah up kuraanan\nAnd saajidh .. Reysham ah AMEEN eynaa ah vatharukamennu faahaga vaany.. Why ahusan? -_-\nThy 1 of my favourite writer ey bunyas dhogakah nuvaane…..episode 1 in feshigen mihaaa hisaabah stry vvvv furihama….vaahaka up kohdhinumah kohdhey masaiykathah vvvvv bodhah thnxs…mi baives hama?\nOwh 🙂 Thats so sweet of u ….\nThankyw so much 🙂\nArchaa…???? v v v furihama as usual … liaa… u be my fav writer and dis story be my fav story <3 ??? loves… next part ge inthixaar ga keh madhu vefa mi iny….\nThankyw Harry fr ur support 🙂 <3\nVrh Vrh reethi ☺ ?\nthankss Reem 🙂\nVarah salhi. Miyadu varah busy veema Adie mie kiyaaleyvunie.\nAnd I hope mivaahaka nimeynie Raul and shikaa eyveema kamah\nThankyw Hooo 🙂 lets see dhw how it is ending 🙂\nSuchaawesome story..\nYesterday i started to read and finished reading all the parts in one day\nWaitng impatietly for the next part\nThankss Twinkle 🙂\nwow so nice liaa …superb\nހިތާމަ އެހެނިހެން ލޯބި September 12, 2019


އަހިވައް - ވިކިޕީޑިއާ\nއަހިވަކުގެ ޢިލްމީ ނަމަކީ މޮރިންޑާ ސިޓްރިފޯލިއާ އެވެ. އަހިވަކަށް ކިޔާ ނަންތަކުގެ ތެރޭގައި 'ގްރޭޓް މޮރިންޑާ'، 'އިންޑިއަން މަލްބެރީ'، އަދި 'ބީޗް މަލްބެރީ' ފަދަ ނަންތައް ހިމެނެއެވެ. ހިންދީ ބަހުން އަހިވަކަށް ކިޔަނީ 'އާޗް' އެވެ. މެލޭޝިޔާ ބަހުން ކިޔަނީ 'މެންގުކުޑޫ' އެވެ. އަދި ހަވާއީ ބަހުން ކިޔަނީ 'ނޮނީ' އެވެ. ޢާންމު ގޮތެއްގައި އަހިވައް ހެދެނީ ދެކުނު އޭޝިޔާގެ ގައުމުތަކުގައި ކަމަށް ވިޔަސް މިއަދު ފްރެންޗް ޕޮލީނީޝިއާ ގެ ރަށްތަކާއި ވެސްޓް އިންޑީޒް ގައި ވެސް އަހިވައް ހައްދައެވެ.\nއަހިވައް އަކީ ދުނިޔޭގެ ވަރަށް ގިނަ ގައުމު ތަކުގައި ހެދޭ ކާއެއްޗެކެވެ. ބައެއް ގައުމު ތަކުގައި މޭވާއެއްގެ ގޮތުގައި ބެލެވިފައިވާ އެއްޗެއް ވެސް މެއެވެ. އަހިވައް ހެދެނީ ބޯ ޖަންގަލި ތަކުގައިކަން ފާހަގަ ކުރެވެއެވެ. ހަމަމިހެން އައްސޭރި ފަށުގެ ހިސާބު ތަކާއި ހޫނު ގައުމުތަކުގައި ވެސް އަހިވައް ހެދޭކަން ފާހަގަ ކުރެވެއެވެ.\nއަހިވަށް ގަސް ހެދިބޮޑުވެ މޭވާ އެޅުމަށް ނަގަނީ 18 މަސް ދުވަހެވެ. މަހެއްގެ ތެރޭގައި 8-4 ކިލޯގެ އަހިވައް ދޮންވެ ފައްކާވެއެވެ.9މީޓަރުގެ އުސްމިނަށް ވެސް އަހިވައް ގަސް ހެދޭކަން ފާހަގަކުރެވެއެވެ. އަހިވައް ގަހުގެ ފަތަކީ ގަދަ ފެހި ކުލައަށް ހުންނަ ފަތެކެވެ. ފަތުގައި ހުންނަ ނާރުތައް ވަރަށް ރީތިކޮށް އެގެން ހުރެއެވެ.\nމުޅި އަހަރުގެ ތެރޭގައި މޭވާ އަޅާކަމަށް ފާހަގަ ކުރެވޭ އަހިވައް ގަހުގެ މާ ހުންނަނީ ކުދިކުދިކޮށް ހުދުކުލައިގައެވެ. އަހިވައް ހުންނަނީ ކުކުޅު ބިސް ބައްޓަމަށެވެ. 7-4 ސެންޓިމީޓަރު އާދައިގެ އަހިވަކެއްގެ ބޮޑު މިނުގައި ހުރެއެވެ.\nއަހިވައް ގަހުގެ މާ، ފަތް، ތޮށި، މޫ، އަދި އަހިވައް އަކީ ވެސް ތަފާތު ބޭނުންތަކުގައި ބައެއް ގައުމުތަކުގައި ބޭނުންކުރާ އެއްޗެކެވެ. މިގޮތުން ހުންއައުން، ލޮލާއި ހަމުގެ މައްސަލަތައް، ހިރުގަނޑާއި ކަރުގެ މައްސަލަތައް، ބަނޑު ހިކުމާއި، ބަނޑުގައި ރިހުން، އަދި ނޭވާލާ ނިޒާމްގެ މައްސަލަތަކަށް ފަރުވާކުރުމަށް މިބުނި ބައިތައް ބޭނުންކުރެއެވެ.\nމެލޭޝިޔާގައި އަހިވައް ފަތް ހޫނުކޮށްގެން މޭމަތީގައި އަޅާއެވެ. އެއީ ކެއްސުން، އަދި މޭނުބައިކުރުން ކުޑަކުރަން ކަމަށް ބުނެވެއެވެ.\nއިންޑޮނޭޝިޔާގައި ބޭރަށް ހިންގުން، އަދި ނޭވަޔަށް އުދަގޫކުރުން ފަދަ ބަލިތަކަށް ފަރުވާގެ ގޮތުގައި އަހިވައް ބޭނުން ކުރެއެވެ.\nއަހިވައް ޖޫސް[އުނިއިތުރު ގެންނަވާ]\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ6އެޕްރީލް 2013، 21:05 ގައެވެ.


vnews - Hanguraamaige kaamiyaabee varah gaai vejje: Bashar al-Assad\nހަނގުރާމައިގެ ކާމިޔާބީ ވަރަށް ގާތްވެއްޖެ: ބައްޝާރުލް އަސަދު\nސޫރިޔާގެ ރައީސް ބައްޝާރުލް އަސަދު - ފޮޓޯ: އޭ.އެފް.ޕީ\nސޫރިޔާ ސިފައިން މިހާރު ކުރަމުންދާ ހަނގުރާމައިން ކާމިޔާބުލިބުން ވަރަށް ގާތްވެއްޖެ ކަމަށާއި އެކަމުގެ ކުލަވަރު ފެންނަމުންދާ ކަމަށް ސޫރިޔާގެ ރައީސް ބައްޝާރުލް އަސަދު ވިދާޅުވެއްޖެއެވެ.\nފަރަންސޭސިވިލާތުގެ އެލްސީޕީ، އާރްޓީއެލް ޓީވީއަށް ދެއްވި އިންޓަރވިއުއެއްގައި އަސަދު ވިދާޅުވީ، އިދިކޮޅު ހަނގުރާމަވެރިންގެ އަތްދަށުން ހަލަބް ފަތަހަވުމަކީ ކާމިޔާބީއެއްކަމަށް ދެކެވަޑައި ނުގަންނަވާ ކަމަށެވެ.\n"ހަލަބް ފަތަހަވުމަކީ ކާމިޔާބީއެއްކަމަށް ނުކެދެން. ހަނގުރާމަ ކާމިޔާބުވި ކަމަށް ބެލެވޭނީ ހުރިހާ ޓެރަރިސްޓުންގެ ކިބައިން ސޫރިޔާގެ ބިންތައް ސަލާމަތް ކުރެވުމުން" ހަލަބްގެ ކާމިޔާބީގެ ފަހުން ފަރަންސޭސި މީޑިއާއަށް ދެއްވި ފުރަތަމަ އިންޓަރވިއުގައި ސޫރިޔާގެ ރައީސް ވިދާޅުވިއެވެ.\nބައްޝާރުލް އަސަދު ވިދާޅުވީ، ހަނގުރާމަވެރިންގެ އަތްދަށުން ހަލަބް މިނިވަން ކުރެވުމަކީ ހަނގުރާމައިގެ މިސްރާބު މިހާރު ހުރި ދިމާ އެނގޭ އަދި ސޫރިޔާ ސިފައިންނަށް ކާމިޔާބީއާއި ކުރިއެރުން ލިބެމުން އަންނަކަމުގެ ހެއްކެއް ކަމަށެވެ. މިސްރާބު މިހާރުހުރީ ކާމިޔާބީއާ ދިމާއަށް ކަމަށްވެސް އަސަދު ވިދާޅުވިއެވެ.\nހަލަބަކީ ސޫރިޔާގެ ދެވަނައަށް އެންމެބޮޑު އަދި ސޫރިޔާގެ ވިޔަފާރީގެ މައި ރަށްވެސް މެއެވެ. 2012 ވަނަ އަހަރުން ފެށިގެން ހަލަބް ކޮންޓްރޯލް ކުރަމުންދިޔައީ ސޫރިޔާ ސަރުކާރާ ދެކޮޅަށް ހަނގުރާމަ ކުރަމުންދިޔަ ހަނގުރާމަވެރިންނެވެ.\nނަމަވެސް، ރަޝިޔާ ސިފައިންގެ އެހީއާއި، އީރާނުގެ މަދަދާއެކު ސޫރިޔާ ސިފައިން ހަލަބް ހިސާރުކޮށް ދެމަސްވަންދެން މެނުކެނޑި ހަލަބަށް ދެމުންގެންދިޔަ ވައިގެ ހަމަލާތަކާއި، އެއްގަމު މަގުން ދެމުންގެންދިޔަ ހަމަލާތަކުގެ ސަބަބުން ހަލަބް ސޫރިޔާ ސިފައިންގެ އަތްދަށަށް ދިޔައީ މިދިޔަ ޑިސެމްބަރުމަހުގެ 22 ވަނަ ދުވަހުއެވެ.\nސޫރިޔާއާއި ރަޝިޔާއިން ގުޅިގެން ހަލަބަށް ދިން ހަމަލާތަކުގައި އެތައްހާސް އާންމުން މަރުވި މައްސަލައާ ގުޅޭގޮތުން ސުވާލު ކުރުމުން ބައްޝާރުލް އަސަދު ވިދާޅުވީ "ޓެރަރިސްޓުންގެ ކިބައިން ހަލަބް މިނިވަންވެސް ކުރަންޖެހޭ. އެއީ ބައެއްފަހަރު އެކަމަށް އަދާކުރަންޖެހޭ އަގު" ކަމަށެވެ. ސަރުކާރާ ދެކޮޅަށް ހަނގުރާމަކުރާ ކޮންމެ މީހަކަށް ސޫރިޔާގެ ރައީސް މުޚާތަބު ކުރަނީ "ޓެރަރިސްޓް" ގެ ގޮތުގައެވެ.\nތުރުކީ އަދި ރަޝިޔާ މެދުވެރިވެގެން ހަލަބްގައި ތާށިވެފައިތިބި އާންމުންނާއި، އިދިކޮޅު ހަނގުރާމަވެރިންވެސް އެރަށުން ނެރެ އެހެން ހިސާބުތަކަށް ގެންދެވި ޚާއްސަކޮށް ހަލަބްގެ އިރުމަތި މިހާރުވަނީ ހުސްކޮށްފައެވެ. ހަލަބްގެ އިރުމަތިން އިދިކޮޅު ހަނގުރާމަވެރިން ފޭބުމުން ހަލަބްގެ %90 މިހާރުވަނީ ސޫރިޔާ ސަރުކާރުގެ ބާރުގެ ދަށަށް ގޮސްފައެވެ.\nހަލަބްގެ ބޮޑުބައެއް ގެއްލުމަކީ، ސަރުކާރާ ދެކޮޅަށް ހަނގުރާމަ ކުރަމުންދާ ހަނގުރާމަވެރިންނަށް ލިބުނު ވަރަށްބޮޑު ނާކާމިޔާބީއެއް ކަމަށް ބެލެވިފައި ވެއެވެ.\nހަލަބް ހިފުމަށް ދެވުނު ހަމަލާތަކުގައި ރަޝިޔާއާއި ސޫރިޔާ ސިފައިން ހަނގުރާމައިގެ ޖަރީމާތައް ހިންގާފައިވާ ކަމަށް އެމެރިކާއާއި، ބައިނަލްއަގްވާމީ ޖަމާއަތްތަކުންވެސް ބުނެފައި ވެއެވެ. އެކަންކަން ބަލައި ތަހްގީގުކޮށް ޒިންމާވާންޖެހޭ ފަރާތްތަކާ ދެކޮޅަށް ފިޔަވަޅު އަޅާނޭ ކަމަށް އިންޒާރުވެސް ކޮށްފައި ވެއެވެ.\nހަނގުރާމައިގެ ޖަރީމާތައް ކަމަށް ބެލެވޭ ހާދިސާތަކުގެ ރިޕޯޓެއް އެކުލަވާލުމަށް އދގެ އާންމު މަޖިލީހުން ގަރާރެއް ފާސްކޮށް ޚާއްސަ ޕެނަލެއްވެސް އުފައްދާފައި ވެއެވެ.\nހަލަބްގައި ހަނގުރާމައިގެ ޖަރީމާތައް ހިންގާފައިވާ ކަމަށް ކުރެވޭ ތުހުމަތުތަކާ ބައްޝާރުލް އަސަދުވަނީ ދެކޮޅު ހައްދަވާފައެވެ. އެކަމަކު އަސަދު ވިދާޅުވެފައިވަނީ އެއްވެސް ހަނގުރާމައަކީ ސާފުތާހިރު ހަނގުރާމައެއް ނޫން ކަމަށެވެ.\nސޫރިޔާ ސަރުކާރާ ދެކޮޅަށް 2011 ވަނަ އަހަރު ފެށުނު މުޒާހަރާއެއް ދާޚިލީ ހަނގުރާމައަކަށް ބަދަލުވެ މިހަނގުރާމަ6ވަނަ އަހަރަކަށް ލައިގަތްއިރު މި ހަނގުރާމައިގައި މިހާތަނަށް 310،000 މީހުން މަރުވެފައިވެ، އެތައް މިލިއަން ރައްޔިތުން ގެދޮރުން މަހްރޫމްވެ މަގުމަތިވެ ރެފިއުޖީ ހާލުގައި ދުނިޔޭގެ އެކި ކަންކޮޅުތަކަށް ހިޖުރަކޮށްފައި ވެއެވެ.\nސޫރިޔާގެ މުޅި އާބާދީގެ ދެބައިކުޅަ އެއްބައި މީހުން ރެފިއުޖީންގެގޮތުގައި ގައުމު ދޫކޮށް ގޮސްފައި ވެއެވެ.


Fudhuntheri dhiriulhumeh hiyaaru kurun\nފުދުންތެރި ދިރިއުޅުމެއް ހިޔާރު ކުރުން\nހަމައެއާއެކު ހުރިހާ ޚަލްޤުތަކުންނަށް ރިޒުޤު ދެއްވުންވުންވަނީ ﷲ ތަޢާލާ، އެއިލާހުގެ ޒާތުފުޅަށް ކަނޑައަޅުއްވާފައެވެ. އަޅުތަކުންނަށް އޮތީ ރިޒުޤު ހޯދުމަށް މަސައްކަތް ކުރުމެވެ. މާތް ﷲ ވަޙީކުރައްވާފައިވެއެވެ. ﴿وَمَا مِن دَآبَّةٍ فِي الأَرْضِ إِلاَّ عَلَى اللّهِ رِزْقُهَا﴾ (هود: 6) މާނައީ: "ބިމުގައި ހިނގާބިނގާވެ އުޅޭ ދިރޭ އެއްޗެހީގެ ތެރެއިން، އެ އެއްޗަކަށް اللَّه ރިޒުޤު ނުދެއްވާ އެއްވެސް އެއްޗެއް ނުވެތެވެ."\nއެހެން އާޔަތެއްގައި އެއިލާހު ވަޙީކުރައްވާފައިވެއެވެ. ﴿وَفِي السَّمَاءِ رِزْقُكُمْ وَمَا تُوعَدُونَ * فَوَرَبِّ السَّمَاءِ وَالْأَرْضِ إِنَّهُ لَحَقٌّ مِّثْلَ مَا أَنَّكُمْ تَنطِقُونَ ﴾ (الذاريات 22-23) މާނައީ: "އަދި ތިޔަބައިމީހުންގެ ރޯއްޖާއި، ތިޔަބައިމީހުންނަށް ވަޢުދު ކުރައްވާހާ ކަމެއް (ގެ އަމުރުފުޅު) އުޑުގައިވެއެވެ. * ފަހެ، އުޑާއި، ބިމުގެ ވެރިރަސްކަލާނގެ ގަންދެއްވައި، ހުވާ ވަޙީކުރައްވަމެވެ. ހަމަކަށަވަރުން، ތިޔަބައިމީހުން ބަސްމޮށޭ ފަދައިން، އެއީ ހަމަ ޙައްޤުތެދުކަން ކަށަވަރެވެ."\nޚަރަދު ކުޑަކުރުމަށާއި ފުދުންތެރި ދިރިއުޅުމެއް ޚިޔާރު ކުރުމަށްވެސް މާތްވެގެންވާ އިސްލާމް ދީނުގައި ބާރުއަޅުއްވައެވެ. މުއުމިނުންގެ ސިފަތަކުގެ ތެރޭގައި އެބައިމީހުންނަކީ އިސްރާފު ކުރުމުން އެކިބާވެ، އަދި ދަހިވެތިކަމާއެކު މުއްބަރުކޮށްގެން ނުތިބޭ ބައެއްކަމުގައި ކީރިތި ޤުރްއާނުގައިވަނީ އަންގަވާފައެވެ. މާތް ﷲ ވަޙީކުރައްވާފައިވެއެވެ. ﴿وَالَّذِينَ إِذَا أَنفَقُوا لَمْ يُسْرِفُوا وَلَمْ يَقْتُرُوا وَكَانَ بَيْنَ ذَلِكذَ قَوَاماً ﴾ (الفرقان 67) މާނައީ: "އަދި އެއުރެންނީ (އެބަހީ: މުއުމިނުންނީ) އެއުރެން ހޭދައެއް ކޮށްފިނަމަ އިސްރާފު ނުކުރާ، އަދި މުށްބާރުވެސް ނުކުރާ، އަދި އެދެމެދުގައި މެދުމިންވެ ތިބޭމީހުންނެވެ."\nމާތް ﷲ ވަޙީކުރައްވާފައިވެއެވެ. ﴿فَإذا قُضِيَتِ الصَّلاةُ فانْتَشِرُوا في الأرْضِ وابْتَغُوا مِن فَضْلِ اللَّهِ﴾ (الجمعة ١٠) މާނައީ: "ފަހެ، ނަމާދުކޮށް އަވަދިވެއްޖެހިނދު، ފަހެ، ތިޔަބައިމީހުން ބިމުގައި ފެތުރިގަންނާށެވެ! (އެބަހީ: ޙަޔާތުގެ މައިދާނަށް ނުކުންނާށެވެ!) އަދި ތިޔަބައިމީހުން ﷲގެ ދީލަތިވަންތަކަމުން (ދެއްވުމަށް) އެދޭށެވެ!"\nއަދިވެސް ވަޙީކުރައްވާފައިވެއެވެ. ﴿ لَيْسَ عَلَيْكم جُناحٌ أنْ تَبْتَغُوا فَضْلًا مِن رَبِّكُمْ﴾ (البقرة ١٩٨) މާނައީ: "ތިޔަބައިމީހުންގެ ވެރިރަސްކަލާނގެ ޙަޟުރަތުން ލިބޭ ދީލަވަންތަވެރިކަމެއް (އެބަހީ: ވިޔަފާރިކުރުންފަދަ ގޮތްގޮތުން ހޯދާ ތަނަވަސްކަމެއް) ހޯދަން އުޅުމުގައި ތިޔަބައިމީހުންގެ މައްޗަކަށް ކުށެއްނެތެވެ."\nއަދިވެސް ވަޙީކުރައްވާފައިވެއެވެ. ﴿ يَا أَيُّهَا الَّذِينَ آمَنُواْ لاَ تَأْكُلُواْ أَمْوَالَكُمْ بَيْنَكُمْ بِالْبَاطِلِ إلّا أنْ تَكُونَ تِجارَةً عَنْ تَراضٍ مِنكُمْ﴾ (النساء ٢٩) މާނައީ: "އޭ އީމާންވެއްޖެ މީސްތަކުންނޭވެ! ބާޠިލު ގޮތުގައި ތިޔަބައިމީހުންގެ މުދާތައް ތިޔަބައިމީހުންގެ މެދުގައި ނުކާށެވެ! އެހެނެއްކަމަކު، ތިޔަބައިމީހުންގެ ތެރެއިން ދެފަރާތުގެ ރުހުމުގެ މައްޗަށް އޮންނަ ވިޔަފާރިޔަކަށްވުން މެނުވީއެވެ."


Israel Safeeru Ves, Israel Ge Aniyaaveri Kamaai Dhekolhah Adu Ufulaifi - Vaguthu\nއިސްރާއިލް ސަފީރުވެސް، އިސްރާއިލްގެ އަނިޔާވެރިކަމާއި ދެކޮޅަށް އަޑުއުފުލައިފި\n1 އަހަރު ކުރިން ( ޖޫން 2, 2019 )\nޖާމަނީއަށް ކަނޑައަޅާފައި ހުންނަ އިސްރާއިލްގެ ސަފީރު، ފެލިކްސް ކްލެއިން، އިސްރާއިލްގެ އަނިޔާވެރިކަމާއި ދެކޮޅަށް އަޑު އުފުލައި ކުރިޔަށް ގެންދިޔަ މުޒާހަރާއެއްގައި ބައިވެރިވެއްޖެއެވެ.\nޖާމަނީގެ ވެރިކަންކުރާ ބާލިންގައި ކުރިޔަށްދިޔަ މި މުޒާހަރާއަކީ، ހައްދުފަހަނައަޅާފައިވާ ޔަހޫދީ އިސްރާއިލްގެ ވެރިން، ކުށެއްނެތް މުސްލިމުންނާއި މެދު އިހާނާތްތެރިވެ ހިންގަމުންދާ ޖަރީމާތައް ހުއްޓާލުމަށް ގޮވާލައި ސިލްސިލާ ގޮތެއްގައި ކުރިޔަށްގެންދާ މުޒާހަރާއެކެވެ.\nއެތައް ސަތޭކަ ބައިވެރިންނާއެކު ކުރިޔަށްދިޔަ މި މުޒާހަރާގެ ބައިވެރިން ވަނީ، އިސްރާއިލް އިން އަތްގަދަކޮށް ފަލަސްތީނުން ފޭރިގަނެފައިވާ މުސްލިމުންގެ މުޤައްދަސް ބިން ކަމަށްވާ ޤުދުސް، އަނބުރާ ފަލަސްތީނާ ހަވާލު ކުރުމަށް ގޮވާލާފައެވެ. އަދި ޔަހުދީ ސިފައިންގެ ވަކިތަކުން ފަލަސްތީނުގެ ޣައްޒާ މިނިވަން ކުރުމަށްވެސް މުޒާހަރާގެ ބައިވެރިން ވަނި ގޮވާލާފައެވެ.\nއިސްރާއިލްގެ ހައްދުފަހަނައަޅާފައިވާ ވެރީންނާއި ދެކޮލަށް ލިޔެފައިވާ ލިޔުންތަކާއި ފޮޓޯތަކާއެކު ކުރިޔަށްގެންދިޔަ މި މުޒާހަރާގައި ޖާމަނީއަށް އިސްރާއިލް އިން ކަނޑައަޅާފައި ހުންނަ ސަފީރުގެ އިތުރުން ޖާމަނީގެ ސިޔާސީ އިސް ފަރާތްތަކާއި އެޤައުމުގެ ސަރުކާރުގެ ބައެއް އިސް އޮފިޝަލުންވެސް ބައިވެރިވެފައިވާ ކަމަށް ރިޕޯޓްތައް ބުނެއެވެ.\nއިސްރާއިލް އާއި ދެކޮޅަށް ޖާމަނީގައި މުޒާހަރާ ކުރަމުންދާއިރު، ދުނިޔޭގެ އެކި ކަންކޮޅުތަކުން ދަނީ އިސްރާއިލްގެ އަނިޔާވެރިކަމާއި ދެކޮޅަށް އަޑު އުފުލައި އެޤައުމުން ފަލަސްތީނުގެ ބިމުގައި ހިންގަމުންދާ ލޭއޮހޮރުވުންތައް ހުއްޓާލުމަށް ގޮވާލަމުންނެވެ. ނަމަވެސް އެ ގޮވާލުންތަކަށް ބީރު ކަންފަތެއް ދީ، ބަދަލުގައި އިސްރާއިލް އިން ދަނީ މުސްލިމުންނަށް ކުރާ ގޯނާ އާއި އަނިޔާ ދުވަހެއް ދުވަހަކަށް އިތުރު ކުރަމުންނެވެ.\nމާ ބަރު ވެއްޖެނަމަ މި ހޮޓެލް އަކަށް ނުއެއް ވަދެވޭނެ\nޖޫން 2, 2019 21:34\nޖޫން 3, 2019 02:49\nއ ދ އޮތީ ނިދާފަތަ ކަނުވެފަތަ ބީރުވެފަތަ


Aa gaanoonah amalukuran feshumaaeku dhathuruveringe feethah boduvejje | Mihaaru\nރާއްޖެ އައި ޓޫރިސްޓުންތަކެއް ވެލާނާ އިންޓަނޭޝަނަލް އެއާޕޯޓުގެ އެރައިވަލް ހޯލުން ނުކުންނަނީ: އިއްޔެ އިން ފެށިގެން އޭޑީސީ ވަނީ ބޮޑުކޮށްފައި --ފޮޓޯ/މިހާރު\nއާ ގާނޫނަށް އަމަލުކުރަން ފެށުމާ އެކު ދަތުރުވެރިންގެ ފީތައް ބޮޑުވެއްޖެ\n02 މެއި 2017 - 15:52 31 comments\nއެއާޕޯޓް ސާވިސް ޗާޖަށާއި ވެލާނާ އިންޓަނޭޝަނަލް އެއާޕޯޓުން ޑިވެލޮޕްމަންޓް ޗާޖު (އޭޑީސީ) ނަގަން ފާސްކުރި ގާނޫނަށް އިއްޔެ އިން ފެށިގެން އަމަލްކުރަން ފެށުމާ އެކު، ރާއްޖެ އިން ބޭރަށް ފުރާ ހުރިހާ ދަތުރުވެރިންގެ އަތުން ނަގާ ފީތައް ބޮޑުވެއްޖެ އެވެ.\nރާއްޖޭގައި ހިންގާ ބައިނަލްއަގުވާމީ ހުރިހާ އެއާޕޯޓަކުން ބޭރަށް ފުރާ ދިވެހިންގެ އަތުން 12 ޑޮލަރު، ބިދޭސީންގެ އަތުން 25 ޑޮލަރުގެ އެއާޕޯޓް ސާވިސް ޗާޖު (އޭއެސްސީ) ނަގާއިރު ވެލާނާ އިންޓަނޭޝަނަލް އެއާޕޯޓުން ފުރާ ފަސިންޖަރުންގެ އަތުން އޭއެސްސީގެ އިތުރުން އޭޑީސީ ވެސް އިއްޔެ އިން ފެށިގެން ނަގަން ވަނީ ފަށައިފި އެވެ. އެ ބަދަލާ އެކު ވެލާނާ އިންޓަނޭޝަނަލް އެއާޕޯޓުން ފުރާ ކޮންމެ ދިވެއްސަކު 24 ޑޮލަރު އަދި ބިދޭސީއަކު 50 ޑޮލަރު ދައްކަން ޖެހެ އެވެ.\nވެލާނާ އިންޓަނޭޝަނަލް އެއާޕޯޓުގެ އިތުރުން ސ. ގަން އިންޓަނޭޝަނަލް އެއާޕޯޓާއި ހަނިމާދޫ އިންޓަނޭޝަނަލް އެއާޕޯޓުން ރާއްޖެއިން ބޭރަށް ފުރާ ފަސިންޖަރުންގެ އަތުން ވެސް އޭއެސްސީ ނަގާނެ އެވެ. އެކަމަކު ދެ އަހަރު ނުވާ ކުޑަކުދިންނާއި ޑިޕްލޮމެޓިކް އިމްތިޔާޒް ލިބިފައިވާ ފަސިންޖަރުން އަދި ޓްރާންސިޓް ފަސިންޖަރުންގެ އަތުން އޭއެސްސީ އަދި އޭޑީސީ ވެސް ނުނަގަ އެވެ.\nމީގެ ކުރިން ގަމާއި ހަނިމާދޫން ފުރާ ފަސިންޖަރުންގެ އަތުން އޭއެސްސީ ނަގާފައެއްނުވެ އެވެ.\nއޭއެސްސީގެ ގާނޫނާއި އޭޑީސީގެ ބިލު އެއްކޮށްލައިގެން މިދިޔަ އަހަރުގެ ނޮވެމްބަރު 24 ވަނަ ދުވަހުގެ ރޭ ފާސްކުރި އާ ބިލު ރައީސް އަބްދުﷲ ޔާމީން ތަސްދީގުކުރެއްވީ ޑިސެމްބަރު7ގަ އެވެ. އަދި ގާނޫނުގައިވާ ގޮތުން އޭއެސްސީ އާއި އޭޑީސީ ނަގަން ފަށަން ޖެހެނީ ގާނޫނަށް އަމަލުކުރަން ފަށާތާ ހަތަރު މަސް ހަމަވުމުންނެވެ. ހަތަރު މަސް ހަމަވެ މިދިއަ މަހު އެ ފީތައް ނަގަން އޮތަސް، މޭ 1 އަށް ފަސްކުރީ ކީއްވެގެން ކަމެއް މީރާއަކުން ނުބުނެ އެވެ.\nއޭޑީސީ ނަގަނީ ހަމައެކަނި ވެލާނާ އިންޓަނޭޝަނަލް އެއާޕޯޓުން ފުރާ ފަސިންޖަރުންގެ އަތުން އެކަންޏެވެ.\nއޭއެސްސީ ބިލު އެންމެ ފުރަތަމަ މަޖިލީހަށް ހުށަހެޅި އިރު އޮތީ ދިވެހިންގެ އަތުން ވެސް 25 ޑޮލަރު ނަގާ ގޮތަށެވެ. އެކަމަކު ވެރިކަން ކުރާ ޕީޕީއެމްގެ މެމްބަރުން އިސް ނަންގަވައިގެން އެ އަދަދު ވަނީ 12 ޑޮލަރަށް ކުޑަކޮށްފަ އެވެ. އެއީ ރައީސް ޔާމީންގެ އެއްބާރުލެއްވުމާ އެކު ގެނައި ބަދަލެއް ކަމަށް ޕީޕީއެމްގެ މެމްބަރުން ފުރަތަމަ ވިދާޅުވިޔަސް، ރައީސް ވަނީ މެމްބަރުންގެ އެ ނިންމެވުމާ މެދު، ވައިބަ ގްރޫޕްގައި، ނުރުހުން ފާޅުކުރައްވައިފަ އެވެ.\nއެ ގާނޫނުގައިވާ ގޮތުން އޭއެސްސީ އާއި އޭޑީސީ ނެގުމުގެ ހުރިހާ ޒިންމާއެއް ނަގަން ޖެހޭނީ ފަސިންޖަރަކު ބޭރަށް ފުރާ އެއާލައިނަކުންނެވެ. އަދި މީރާ އަށް ނުދައްކައިފި ނަމަ، ޓެކްސް ނެގުމާ ބެހޭ ގާނޫނުގެ ދަށުން އެ އެއާލައިނެއް ޖޫރިމަނާ ކުރެވޭނެ އެވެ.\nކުރިން އޭޑީސީގެ ގޮތުގައި ނަގަމުން އައީ ދިވެހިންގެ އަތުން 12 ޑޮލަރާއި ބިދޭސީން އަތުން 25 ޑޮލަރެވެ.\nއިންޑިއާގެ ޖީއެމްއާރު ކުންފުނިން ވެލާނާ އިންޓަނޭޝަނަލް އެއާޕޯޓް ހިންގި އިރު އޭޑީސީގެ ގޮތުގައި 25 ޑޮލަރު ނަގަން އުޅުމުން ސިވިލް ކޯޓުން އެކަން ހުއްޓުވި އެވެ. އޭރު ގިނަ ބަޔަކު އެކަމާ ދެކޮޅު ހެދީ އެއާޕޯޓް ތަރައްގީކޮށް ނުނިމެނީސް އޭޑީސީ ނަގަން އުޅުމުންނެވެ.\nއޭޑީސީ އަކީ ދައުލަތަށް ލިބޭ އާމްދަނީ އިތުރުކުރުމަށް މި އަހަރުގެ ބަޖެޓުގައި ހިމަނާފައިވާ އާމްދަނީއެކެވެ ތެރޭގަ އެވެ. އޭޑީސީން ޖުމްލަ 575 މިލިއަން ރުފިޔާ ލިބޭނެ ކަމަށް ބަޖެޓުގައި އަންދާޒާކޮށްފައިވެ އެވެ. އެކަމަކު ދިވެހިންގެ އަތުން ނަގާ މިންވަރު 12 ޑޮލަރަށް ކުޑަކުރުމުން އެ އަދަދު މަދުވާނެ އެވެ.\nއިތުރު ލިޔުންތައް ޓޫރިސްޓުން އެއާޕޯޓް ޑިވެލޮޕްމެންޓް ޗާޖް ވެލާނާ އިންޓަނޭޝަނަލް އެއާޕޯޓް ޓެކްސް ގަން އިންޓަނޭޝަނަލް އެއާޕޯޓް ހަނިމާދޫ އެއާޕޯޓް\nފުރާ ދިވެހިން އަތުން 25 ޑޮލަރު ނަގަން ހުށަހަޅައިފި\n25 ޑޮލަރު ނެގުމުގެ ބިލް މަޖިލިހަށް ފޮނުވައިފި


Roadhige Message - 19 dhoguhedhun naththaalun - One Online\n11 އޭޕްރިލް 2022: މާލެ، މާލޭގެ ދެކުނު ފަރާތު އުސްފަސްގަނޑު ސަރަހައްދުގައި ކުޑަކުދީން މަޑިއަރުވަނީ، ރޯދަމަހުގެ ހަވީރު މި ސަރަހައްދަށް ކުދީން ގޮވައިގެން ގޮސް އާއިލީ ލޯބި އިތުރުކުރުމަކީ ފަހަކަށް އައިސް މާލޭގައި އާންމު ކަމެއް --- ވަން ފޮޓޯ: ޔޫސުފް ސޮފްވާން\nރޯދައިގެ މެސެޖު 19 - ދޮގުހެދުން ނައްތާލުން\nއަޅުގަނޑުމެންގެ ލޮބުވެތި ދަރިން ތަރުބިއްޔަތު ކުރަމުން އަންނައިރު، ދޮގު ހެދުމަކީ އެމީހެއްގެ ގައިގައި އަށަގަންނާނޭ އެންމެ ނުބައި އެއް އާދަ ކަން، އެންމެ މުހިއްމު އެއް ކަމެއްގެ ގޮތުގުއި، ވިސްނައިދޭން ޖެހެއެވެ.\nމީހެއްގެ ގައިގައި ދޮގުހެދުން އަށަގެންފައިވާނަމަ އެމީހަކީ، މީހުންގެ ތެރޭގައިވެސް ގަދަރު ކުޑަވެގެންދާނެ މީހެއްކަން ވެސް އަޅުގަނޑުމެން ދަރީންނަށް ވިސްނައިދޭންޖެހެއެވެ. މީގެ އިތުރުން ﷲ ސުބުހާނަހޫ ވަތައާލާގެ ހަޒުރަތުގައި ވެސް އެމީހަކީ ގަދަރު ކުޑަވެެގެންދާނެ މީހެއްކަން އަޅުގަނޑުމެންގެ ދަރިންނަށް ވިސްނައިދޭން ޖެހެއެވެ.\nހަމަ ކަށަވަރުން ދޮގުހަދާ ކަމުގައި ވަނީ ﷲ ސުބުހާނަހޫ ވަތައާލާގެ އާޔަތްތަކަށް އީމާން ނުވާ މީހުންކަމަށް، އެކަލާނގެ ވަހީ ކުރައްވާފައިވެއެވެ.\nދޮގުހަދާ މީހަކީ މީސްތަކުންގެ މެދުގައި ވެސް މަގުބޫލު މީހަކަށް ނުވާނެއެވެ. އަދި މީސްތަކުން އެމީހަކު ދެކެ ލޯބިވާ މީހެއްކަމުގައިވެސް ނުވާނެއެވެ. ﷲ ސުބުހާނަހޫ ވަތައާލާގެ ހަޒުރަތުގައި ވެސް ދޮގުހަދާ މީހުންނަކީ ލޮބުވެތި ވެގެންވާ ބައެއްނޫނެވެ.\nދޮގު ހެދުމަކީ އެކަމުގެ ނުރައްކާތެރިކަން ވަރަށްބޮޑު ކަމެކެވެ. އެކަމަކީ އޭގެ ސަބަބުން މީހުންނާމެދު މުޖުތަމައުގައިި، ދޮގު ވާހަކަަތައް ދެއްކުމާއި، ކޮރަޕްޝަނާއި ހިޔާނާތާއި އަދި ވައުދާ ހިލާފުވުމާއި މި ހުރިހާ ކަމެއްގެ އަސްލު ކަމަށްވާތީއެވެ.\nއެހެންކަމުން އަޅުގަނޑުމެން، އަޅުގަނޑުމެންގެ ދަރިން ތަރުބިއްޔަތު ކުރަމުން އަންނައިރު އެންމެ އަހައްމިއްޔަތުކަމެއް ދޭންޖެހޭނެ އެއްކަަމަކީ އެކުދިންގެ ކިބައިން ދޮގުހެދުން ނައްތާލުމެވެ. އޭރުން އެކުދިން ވެގެންދާނީ ތެދުވެރި ރަނގަޅު ކުދިން ތަކަކަށެވެ. އަދި ގައުމަށް ފައިދާހުރި ކުދިންތަކެއްކަމުގައެވެ.\nމެސެޖު ދެއްވީ: އައްޝެއިޚު ޝުޢައިބު ނާޒިމް / އިލްމު އިންސްޓިޓިއުޓް


Vagah Nagaafaivaa 59,500RF. Hoadhaifi - Vaguthu\nވަގަށް ނަގާފައިވާ 59،500ރ. ހޯދައިފި\nތިލަފުށި ސައިޓެއްގައި މަސައްކަތްކުރާ މުވައްޒަފުން ދިރިއުޅޭ ތަނަކުން ވަގަށް ނެގި 59،500ރ. ފުލުހުން ހޯދައިފިއެވެ.\nފުލުހުން ވިދާޅުވީ ބިދޭސީ މީހެއްގެ އެ ރުފިޔާތައް ވަގަށް ނެގި ކަމުގެ ރިޕޯޓު ފުލުހުންނަށް ލިބިފައި ވަނީ މިދިޔަ މަހުގެ 10 ވަނަ ދުވަހު ކަމަށެވެ. އަދި ފުލުހުން ކުރި ތަހުގީގުން އެ ހުރިހާ ފައިސާއެއް ހޯދާފައިވާ ކަމަށް ވެސް ފުލުހުން ވިދާޅުވިއެވެ.\nމި މައްސަލައާ ގުޅިގެން ފުލުހުން ކުރި ތަހުގީގުގައި ތުހުމަތު ކުރެވޭ މީހުންނާއި އެމީހުން ދާނެ ކަމަށް ބެލެވޭ ތަންތަން ދެނެގަތުމަށް ސީސީޓީވީ ފޫޓޭޖުތައް ބަލާފައިވެއެވެ. ފުލުހުން ވިދާޅުވި ގޮތުގައި ބައެއް ފައިސާތައް ފެނިފައި ވަނީ ތިލަފުށި ސައިޓެއްގައި ހުރި ޖަމްބޯ ބޭގެއްގެ ތެރެއިންނެވެ.\nއަދި ބާކީ ފައިސާ ހޯދާފައި ވަނީ ބަންގްލަދޭޝްގައި ހުރި މީހެއްގެ އެކައުންޓަށް ޓްރާންސްފަކޮށްފައި ހުއްޓަ ކަމަށް ފުލުހުން ވިދާޅުވިއެވެ.\nފުލުހުން ވިދާޅުވީ އެ އެކައުންޓަށް ޓްރާންސްފަ ކޮށްފައި ހުރި ފައިސާއާ އެކު ޖުމްލަ 59،500ރ. ބިދޭސީ މީހާއާ ހަވާލުކޮށްފައިވާ ކަމަށެވެ.\nފެބުރުއަރީ 3, 2021 12:29\nފުލުހުން މި ކަން ކޮއްފަ ތިއޮތީވަރަށް ޕޮރޯ ކޮއް\nފެބުރުއަރީ 3, 2021 13:41\nރާއްޖޭ ފުލުހުން މާ މޮޅު. އެއްވެސް މީހަކު ހައްޔަރު ނުކޮއް ފައިސާތައް ހޯދައިފި. މިހާރު ރުފިޔާތަކު ފައިފަޅައިގެން ފިލާން ދުވަނީތަ؟ މިހާރު ރުފިޔާ ފޮރުވާފަ ބަހައްޓާންވެސް ބިރުގަނޭ. އަނެއްކާ ރުފިޔާތަކައް ކޮރޯނާ ޖެހިގެން ވާގޮތެއް ބާ މީ...\nފެބުރުއަރީ 3, 2021 14:02\nސީ އައި ޑީ ބަލައިން އުޅޭ ބައެއްތީ، ކަމަކަށް ވަރު ކަމެއް ޖެހޭ އިރު ނުވާނެ އެއްކަމެއްވެސް.\nފެބުރުއަރީ 3, 2021 17:25\nތިޔަ ހޯދި އިރު 500ވައްޓާލާފަ 60 ހަދާލިނަމަ ސަޅިވީސް


ކޮވިޑް 19: ޝާހިދުގެ މަސައްކަތަށް ހުއްޓުމެއް ނެތް – Haftha\nFri, 15 January, 2021, 8:02 pm\nއަބްދުﷲ ޝާހިދު --- ފޮޓޯ: ސަން\nކޮވިޑް 19: ޝާހިދުގެ މަސައްކަތަށް ހުއްޓުމެއް ނެތް\nމެއި 27, 2020\nވަޒީރުންގެ މަޖިލީހުގެ މެންބަރުންގެ ތެރެއިން ކޮވިޑުގެ ކަންކަމުގައި އެންމެ ހަރުދަނާ އަދި މުސްތަގުބަލުގައި ގައުމަށް ދެމެހެއްޓެވިނި ގޮތެއްގައި ފައިދާވާނެ މަސައްކަތްތަކެއް ކުރެއްވި އަދި ކުރައްވަމުން ގެންދަވާ އެއް މިނިސްޓަރަކީ ހާރިޒީ ވަޒީރު އަބްދުﷲ ޝާހިދުކަމަށް ގިނަ ބަޔަކު ގަބޫލުކުރެއެވެ. ސޯޝަލް މީޑިޔާ މެދުވެރިކޮށް މީހުން ފާޅުކޮށްފައިވާ ހިޔާލުތަކަށް ބަލާއިރު، މިނިސްޓަރު ޝާހިދު ކުރައްވާ މަސައްކަތް ގިނަ ބަޔަކު ބަލައިގަންނަކަން ފާހަގަކުރެވެއެވެ.\nރާއްޖެއިން ބޭރުގައި ވަޒީފާ އަދާކުރައްވަމުން ގެންދަވާ އިގްތިސާދީ ދާއިރާގެ ބޭފުޅަކު ވިދާޅުވެފައިވާ ގޮތުގައި ރާއްޖޭގެ ފޮރިން މިނިސްޓްރީން، ގައުމުތަކުން އެހީ ހޯދުމުގައާއި އެފަދަ އެހީތައް މެދުނުކެނޑި މުސްތަގުބަލަށް ދެމިގެންދާ ގޮތަށް ގުޅުންތައް ބަދަހިކުރައްވަން ކުރައްވާފައިވާ މަސައްކަތްތަކަކީ ދިވެހިންނަށް މުސްތަގުބަލުގައި ހަމަ އިސްކޮޅަށް ތެދުވުމަށް ލިބޭނެ އެންމެ ފަހި ފުރުސަތަށް ވެގެންދާނެއެވެ؛\n"ދެން ހުރީ ހަރަދުގެ ކަންކަން ބޮޑަށް. ފޮރިން މިނިސްޓްރީން ހަގީގަތުގައި ކުރަމުން އެގެންދަނީ މުސްތަގުބަލަށްޓަކައި ގައުމަށް އެންމެ މުހިއްމު މަސައްކަތް. ހަރަދުކުރަން ފަސޭހަވާނެ. އެކަމު ހަރަދުކުރާނެ އެއްޗެއް ހޯދުމަކީ ވަރަށް އުނދަގޫ ކަމެއް. އެންމެ އުނދަގޫ މަސައްކަތް އެކުރަނީ ފޮރިންއިން."\nގައުމީ ޔުނިވަރސިޓީގެ ދަރިވަރަކު ވެސް ބުނީ ކޮވިޑުގެ ހާސްކަމުގެ ތެރޭގައި އެންމެ އޮގަނައިޒްކޮށް ހަރަކާތް ތެރިވެފައިވަނީ އަދި ވަމުން ގެންދަނީ ވެސް ފޮރިން ދާއިރާއިން ކަމަށެވެ.\n"ތަޖުރިބާގެ ފައިދާ އެ ފެންނަނީ. ފޮރިން މިނިސްޓަރު ޝާހިދަކީ ސަރުކާރު ހިންގުމުގެ ވަރަށް މުހިއްމު ތަޖުރިބާތަކެއް ހޯއްދަވާފައިވާ މެޗުއާޑް މިނިސްޓަރެއް. އެހެންވެ އެ ދާއިރާ ފެނިގެންދަނީ ރޭވުންތެރި، ހިކުމަތްތެރި ކަމާއެކު ހަރަކާތްތެރިވާތަން. އެހެން ވަޒީރުންނަށް މިއީ ނަމޫނާއަކަށް ބަލަން ޖެހޭނެ ކަމެއްގެ ގޮތުގައި އަހަރެން ސިފަކުރަނީ،" ދަރިވަރު ބުންޏެވެ.\nރާއްޖޭން ބޭރުގައި ތިބި ޑޮކްޓަރުންނާއި މެޑިކަލް ސްޓޫޑަންޓުން ގެނައި އިރު ރާއްޖެ ގެނައި މެޑިކަލް ޑޮކްޓަރަކު ވެސް ވަނީ ފޮރިން މިނިސްޓްރީގެ ޓީމަށް ތައުރީފު ކުރައްވައިފައެވެ.\n"އަމަލާއި ބަހުގައި ވެސް ޕްރޮފެޝަނަލް، މާނަހުރި މަސައްކަތްތަކެއް ފެނުނީ ފޮރިން މިނިސްޓްރީގެ ޓީމުގެ ކިބައިން. ޓީމްވޯކް ވަރުގަދަ. ކޮމިޓްމެންޓް ރަނގަޅު. ހެޔޮ ނަތީޖާ ނެރެދީފައި އެބަހުރި. ދަތި އުނދަގުލުގައި އަހަރެމެން ރާއްޖެ ގެނެސްދީފައި މިތިބަ ތިބުން އެއީ އެކަމުގެ ހެއްކެއް" ޑޮކްޓަރު ވިދާޅުވިއެވެ.\nކޮވިޑު ޓާސްކްފޯހުގައި ހިމެނޭ ސީނިއާ ބޭފުޅަކު ވިދާޅުވި ގޮތުގައި ހާރިޒީ ވަޒީރު ވިދާޅުވާ ކަންކަން ރަނުން ރަނަށް، އަކުރުން އަކުރަށް، އަދަދުން އަދަދަށް ހަމަވަމުން ނިމެމުންދާ ކަމަށެވެ. އަދި އެއްވެސް ކަމަކަށް ނޫނެކޭ ވިދާޅުވެފައި ނުވާ ކަމަށާއި މުޅި ޓާސްކު ފޯހަށް ވެސް އެމަނިކުފާނުގެ ކިބައިން ހިތްވަރު ހޯދާފައިވާ ކަމަށް އޭނާ ވިދާޅުވިއެވެ.\n"އަސްލު މީޑިއާއާ ހަމައަށް އައިސްފައިވާ ކަންތައްތަކަށްވުރެ މާގިނަ، އަގުހުރި މަސައްކަތްތަކެއް ފޮރިން މިނިސްޓްރީން ވަނީ ކުރައްވާފައި. އެތަން އަޅުގަނޑަށް ފެނިފަ އެބަހުރި. ކޮވިޑަށް ފަހު ދެން އަންނަ ދުވަސްތަކުގައި އާންމުންނަށް ވަރަށް ސާފުކޮށް އަޅުގަނޑު މިދެންނެވި އެއްޗެއް އެނގިގެން، ފެނިގެންދާނެ،" ޓާސްކުފޯހުގައި ހިމެނޭ ބޭފުޅަކު ވިދާޅުވިއެވެ.\nއަލީ ނިޔާޒް (ވައިކަރަދޫ) says:\nމެއި 27, 2020 at 3:15 އމ\nމީ ބޭކާރު ބޭފުޅެއް. އަމިއްލަ މަސްލަހަރު ކުރިއަށް ނަންގވައިގެން އުޅުއްވާ ބޭދުޅެއް. ބޭރުކުރަންޖެހޭ މީހެއް ތީ!\nސުވަރުގެ ދިއުމުގެ މަގު ހޯދޭނީ އަމިއްލަ ނަފްސުގެ އެދުންތަކާ ދެކޮޅަށް ޖިހާދު ކޮށްގެން: ހުތުބާ\nސާޖަންޓް މޭޖާ އޮފް އެމްއެންޑީއެފްގެ މަގާމަށް މޭޖާ އަދުނާން\nޖެނުއަރީ 14, 2021\nޕްރެސް ކޯޕްސްއެއް އެކުލަވާލައި، ރައީސް އޮފީހުން މަހަކު ދެ ފަހަރު ޕްރެސް ބާއްވަނީ\nހެލްތު މިނިސްޓަރަށް އިތުރު ނައިބެއް، ޖުމްލަ އަދަދު ފަހަކަށް


Bollywood ah hithaamaveri dhuvaskolheh: Rishi Kapoor ves maruvejje\nބޮލީވުޑަށް ހިތާމަވެރި ދުވަސްކޮޅެއް: ރިޝީ ކަޕޫރު ވެސް މަރުވެއްޖެ\nކުރީގެ ގިނަ ފިލްމުތަކަކުން މަޝްހޫރުކަން ހޯދި ކުޅަދާނަ އެކްޓަރު ރިޝީ ކަޕޫރު މަރުވެއްޖެ އެވެ. އޭނާ ހާލު ދެރަވެގެން ބުދަ ދުވަހު ވަނީ ހޮސްޕިޓަލަށް ގެންގޮސް ފަރުވާދޭން ފަށާފަ އެވެ. އަދި މިއަދު ހެނދުނު އޭނާ ވަނީ މަރުވެފަ އެވެ.\nރިޝީ އަކީ 2018 އިން ފެށިގެން ކެންސަރު ބައްޔަށް ފަރުވާ ކުރަމުންދާ މީހެކެވެ. އޭނާއަށް ކެންސަރު ޖެހިފައިވާކަން އެނގުނީއްސުރެ ގިނަ ދުވަސްތަކަކު އެމެރިކާގައި ހުރެގެން ފަރުވާ ހޯދާފައި ވެއެވެ. ފަރުވާއަށް ފަހު ރިޝީ އެނބުރި މުމްބައި އަށް އައިސްފައިވަނީ މިދޔަ ސެޕްޓެމްބަރު މަހު އެވެ.\nރިޝީގެ ބޭބެ ރަންދީރު ކަޕޫރު ވަނީ އޭނާގެ ކޮއްކޮ މަރުވިކަން ޔަގީންކޮށްދީފަ އެވެ. އަދި ރިޝީގެ ގާތް އެކުވެރިޔާ، ފިލްމީ ތަރި އަމީތާބު ބައްޗަން ވެސް ވަނީ ރިޝީ މަރުވެއްޖެ ކަމަށް ބުނެ ޓުވީޓްކޮށްފަ އެވެ.\nމިދިޔަ މާޗް މަހުގެ ތެރޭގައި ރިޝީގެ އަންހެނުން ނީތޫ ސިންގް ވަނީ އޭނާ އާއި ރިޝީ ކާން ތިބެ ނަގާފައިވާ ފޮޓޮއެއް ޓުވީޓްކޮށްފަ އެވެ. އަދި މިގޮތަށް އެކުގައި ކާން ތިބެލަން މި ލިބުނީ ވަރަށް ދިގު މުއްދަތަކަށް ފަހު ކަމަށް ނީތޫ ބުނެފައި ވެއެވެ.\nރިޝީ އެންމެ ފަހުން ފެނިފައިވަނީ ނެޓްފްލިކްސްގެ ވެބް ސީރީޒް "ދަ ބޮޑީ" އިންނެވެ. އަދި މިއަހަރުގެ ކުރީކޮޅު ދިއްލީގައި އޮތް ފިލްމެއްގެ ޝޫޓިންގެއްގައި ވެސް އޭނާ ބައިވެރިވި އެވެ.\nރިޝީ ކަޕޫރަކީ ބޮލީވުޑްގެ އެންމެ ވިދާ ކަޕޫރު އާއިލާގެ މެމްބަރެކެވެ. އޭނާގެ ބައްޕަ ރާޖް ކަޕޫރުގެ ތިބި ތިން ފިރިހެން ދަރިންގެ ތެރެއިން މެދަށް ހުންނަނީ ރިޝީ އެވެ. އެންމެ ދޮށި ރަންދީރެވެ. އަދި ހަގީ ރާޖިވް ކަޕޫރެވެ.\nރިޝީ ފިލްމީ ދުނިޔެއަށް ނުކުތީ އޭނާގެ ބައްޕަގެ "މޭރާ ނާމް ޖޯކަރް"ގައި ޗައިލްޑް އާޓިސްޓެއްގެ ގޮތުގަ އެވެ. މި ފިލްމު ކުޅެން އެންމެ މޮޅު ޗައިލްޑް އާޓިސްޓްގެ ނެޝަނަލް އެވޯޑު އެފަހަރު އޭނާ ހޯދާފައި ވެއެވެ.\nޒުވާން އެކްޓަރެއްގެ ގޮތުގައި ފިލްމީ ދުނިޔެއަށް ރިޝީ ތައާރަފްކޮށްދިނީ 1973 ގައި އޭނާގެ ބައްޕަ އުފެއްދި "ބޮބީ"އިން ޑިމްޕަލް ކަޕާޑިއާ އަ އެކުގަ އެވެ. މި ފިލްމު ރިލީޒްވުމާއެކު ކުޑަ ދުވަސްކޮޅެއްގެ ތެރޭގައި ރިޝީ އަކީ އިންޑިޔާގައި އަލަށް ވިދަން ފެށި އެންމެ އަލިގަދަ ތަރިއަށް ވެގެން ދިޔަ އެވެ.\nރިޝީ އެންމެ ފަހުން ކުޅެފައިވަނީ 2018ގައި އަމީތާބު އާއެކު ކުޅުނީ "102 ނޮޓް އައުޓް" އެވެ.\nރިޝީ އަންހެނުން ނީތޫ އަކީ ވެސް ކުރީގައި ގިނަ ފިލްމުތަކެއް ކުޅުނު މަޝްހޫރު ބަތަލާ އެކެވެ. އޭނާގެ ފިރިހެން ދަރިފުޅު ރަންބީރު ކަޕޫރަކީ މިހާރުވެސް ފިލްމު ކުޅޭ ވަރަށް ކުޅަދާނަ އެހާމެ ކާމިޔާބު އެކްޓަރެކެވެ. އަންހެންދަރިފުޅު ރިދިމާ ސަހާނީ އަކީ ގެވެހި އަންބެކެވެ.\nރިޝީ މިއަދު މަރުވިއިރު އިއްޔެވެސް ވަނީ ބޮލީވުޑްގައި މަސައްކަތްކުރާ ކުޅަދާނަ އެކްޓަރަކު މަރުވެފަ އެވެ. އިރްފާން ޚާން ވެސް މަރުވީ ކެންސަރު ބަލީގައި ދެ އަހަރެއްހާ ދުވަހު އުޅުމަށްފަހު އެވެ.


ނޭޝަނަލް ޕޯޓްފޯލިއޯ ފޯމިއުލޭޝަން އެކްސަސައިޒެއް ބޭއްވުމަށް ކޮންސަލްޓެންޓް ކޮށްދޭނެ ފަރާތެއް ބޭނުންވެއްޖެ\nއެކްސްޕްރެޝަން އޮފް އިންޓްރެސްޓް ހުށަހެޅުމަށް\nމިމިނިސްޓްރީގެ ނަންބަރު IUL)438-HRU/438/2015/78)ފ(20 އެޕްރީލް 2015) އާ ހަވާލާދީ ދަންނަވަމެވެ. މި އިޢުލާނަށް އެކަށީގެންވާ ތަރުޙީބު ލިބިފައިނުވާތީ، އަލުން ނަންބަރު IUL)438-HRU/438/2015/95) އިޢުލާނުން އިޢުލާނު ކުރަމެވެ. އެހެންކަމުން، މިމަސައްކަތަށް ޝައުޤުވެރިވާ ފަރާތްތަކުން މިމިނިސްޓްރީއަށް މިކަމާ ގުޅޭ 'އެކްސްޕްރެޝަން އޮފް އިންޓަރެސްޓް' ހުށަހެޅުމަށް އެދި ދެންނެވީމެވެ. މިކަމާ ގުޅޭ އިތުރު މަޢުލޫމާތު ތިރީގައި މިވަނީއެވެ.\nގްލޯބަލް އެންވަޔަރަންމަންޓް ފެސިލިޓީގެ އެހީގައި އެފެސިލިޓީގެ6ވަނަ ސައިކަލަށް ތައްޔާރުވުމަށް ނޭޝަނަލް ޕޯޓްފޯލިއޯ ފޯމިއުލޭޝަން އެކްސަސައިޒެއް ކުރިއަށް ގެންދިއުމަށް ވަނީ ހަމަޖެހިފައެވެ. މިގޮތުން މި އެކްސަރސައިޒް ހިންގާނޭ ކޮންސަލްޓެންޓެއް ބޭނުންވެއްޖެއެވެ.\nވީމާ، މިކަމަށް ޝައުޤުވެރިވެލައްވާ ޝަރުޠު ހަމަވާ ފަރާތްތަކުން 24 މޭ 2015 ވާ އާދީއްތަ ދުވަހުގެ 12:00 ގެ ކުރިން، ތަޢުލީމީ ފެންވަރާއި މި މަސައްކަތާ ގުޅުންހުރި މަސައްކަތް ކުރުމުގެ ތަޖުރިބާ (އަހަރު އަދި ހިންގާފައިވާ ޕްރޮޖެކްޓްތަކުގެ އަދަދު) އާއި، ހުނަރާއި ޤާބިލުކަން ސާބިތުކޮށްދޭ ވަނަވަރު ތިރީގައިވާ އެޑްރެހަށް ހުށަހެޅުއްވުން އެދެމެވެ.\nއީމެއިލް: hr @environment.gov.mv\n01 ޖަނަވަރީ 1970\nސުންގަޑި: 12 މޭ 2015 0000


SunOnline: Miadhu majileehun faaskuri2bill baathilkohdhinumah edhi supreme courtah husha'halhaifi\nދިވެހި ރާއްޖޭގެ ސުޕްރީމް ކޯޓު -- ސަން ފައިލް ފޮޓޯ\nމިއަދު މަޖިލީހުން ފާސްކުރި ދެ ބިލް ބާތިލްކޮށްދިނުމަށް އެދި ސުޕްރީމް ކޯޓަށް ހުށަހަޅައިފި\n3 މަސް2ހަފްތާ ކުރިން - 13 މާޗް 2018 1\nމިއަދު ރައްޔިތުންގެ މަޖިލީހުން ފާސްކުރި އެންޓި ޑިފެކްޝަން ބިލާއި ފަނޑިޔާރުގެ ގާނޫނަށް އިސްލާހު ގެނައުމުގެ ބިލް ބާތިލުކުރަން އިދިކޮޅު ޕާޓީތަކުން ސުޕްރީމް ކޯޓަށް ހުށަހަޅައިފިއެވެ.\nއެ ދެ ބިލް ބާތިލްކޮށްދިނުމަށް އެދި ސުޕްރީމް ކޯޓަށް މައްސަލަ ހުށަހަޅާފައިވާކަށް ހާމަކޮށްފައިވަނީ މިއަދު އިދިކޮޅު އިއްތިހާދުން ބޭއްވި ނޫސްވެރިންގެ ބައްދަލުވުމުގައެވެ.\nނޫސްވެރިންނާ ވަހަކަފުޅު ދައްލަވަމުން އެމްޑީޕީގެ ޕާލަމެންޓްރީ ގްރޫޕްގެ ލީޑަރު އިބްރާހިމް މުހައްމަދު ސޯލިހު (އިބޫ) ވިދާޅުވީ، މިއަދު މަޖިލީހުން ފާސްކުރި ދެ ބިލަކީ ގާނޫނު އަސާސީއާއި ރައްޔިތުންގެ މަޖިލީހުގެ ގަވާއިދުގެ އިޖުރާތުތަކާއި މުޅިން ޚިލާފަށް ފާސްކޮށްފައިވާ ދެ ބިލް ކަމަށެވެ. އެހެންކަމުން އެ ދެ ބިލް ބާތިލްކުރުމަށް ސުޕްރީމް ކޯޓަށް މައްސަލަ ހުށައަޅާފައިވާކަމަށް އޭނާ ވިދާޅުވިއެވެ.\nކޮމިޓީން ގެނައި ބަދަލުތަކާ އެކު މަޖިލީހުން ބިލު ފާސްކޮށްފައި ވަނީ މިއަދު މަޖިލީހަށް ހާޒިރުވި މެމްބަރުންގެ ތެރެއިން 36 މެމްބަރުންގެ ވޯޓުންނެވެ. މަޖިލީހަށް ހާޒިރުވި މެމްބަރުންގެ އަދަދަކީ 38 ކެވެ. އަދި ބިލް ފާސްކޮށްފައިވާއިރު އިދިކޮޅު މެމްބަރުން މިއަދުގެ ޖަލްސާގައި ބައިވެރިވެ ވަޑައިގެންފައެއް ނުވެ އެވެ.\nއެންޓި ޑިފެކްޝަން ބިލު މަޖިލީހުން ފާސްކޮށްފައި ވަނީ އެ ބިލު ހިނގާނީ 13 ޖުލައި 2017 ވަނަ ދުވަހުގެ ފަހުން މަޖިލީހުގެ މެމްބަރެއް ނޫން ކަމަށް އިލެކްޝަނުން މަޖިލީހަށް އަންގާފައިވާ ހާލަތްތަކުން ފެށިގެން ކަމަށް ކަނޑަ އެޅުމަށް ފަހު އެވެ. އެ ބިލު މަޖިލީހަށް ހުށަހެޅި އިރު ބުނެފައި ވަނީ އެ ބިލަށް އަމަލު ކުރަން ފަށާނީ ގާނޫނަކަށް ބަދަލުވެ ތަސްދީގު ކުރާ ދުވަހުން ފެށިގެން ކަމަށެވެ.\nސިޔާސީ މަޖިލިސް ސުޕްރީމް ކޯޓް އިދިކޮޅު ކޯލިޝަން އިދިކޮޅު އިއްތިހާދު\nދުވުމެއް ބާއްވާކަން ރަސްމީކޮށް އަންގާފައެއް ނެތް: ޔޫތު މިނިސްޓްރީ 1 ދުވަސް 19 މިނެޓް ކުރިން\nސިންގަޕޫރުގެ ސަމިޓްގައި ކިމް އާއި ޓްރަމްޕް އެއްބަސްވި ކަންކަން ތަންފީޒު ކުރުމަށް އެމެރިކާ ތައްޔާރުވަނީ 23 ގަޑި 25 މިނެޓް ކުރިން\nކަމާލުއްދީނަށް ޖޭޕީގެ ނައިބު ލީޑަރުގެ މަގާމު ގެއްލިއްޖެ 1 ދުވަސް 23 މިނެޓް ކުރިން\nޖޭޕީގެ ރައީސަކަށް އަލީ ވަހީދު އިންތިހާބުކޮށްފި 1 ދުވަސް 33 މިނެޓް ކުރިން\nގާސިމް ވަކި އެއްޗެއް އަންގަވަންދެން ޖޭޕީގެ ލީޑަރުގެ މަގާމް ހުސްކޮށް ބޭއްވުމަށް ފާސްކޮށްފި2ދުވަސް 13 ގަޑި ކުރިން


Aniyaa Koh Ehlaalaafai Ohvaa Fenunu Meehaa Male' Ah Gennanee - Vaguthu\nއަނިޔާކޮށް އެއްލާލާފައި އޮއްވާ ފެނުނު މީހާ މާލެއަށް ގެންނަނީ\nއަނިޔާކޮށް، އެއްލާލައިފައި އޮއްވާ ފެނުނު މީހާ - ވަގުތު އިމޭޖަސް\nއަނިޔާކޮށް އެއްލާލާފައި އޮއްވާ އައްޑޫ ސިޓީ މަރަދޫ އިން އިއްޔެ ފެނުނު މީހާ އިތުރު ފަރުވާއަށް މާލެއަށް ގެނައުމަށް ހަމަޖެހިއްޖެއެވެ.\nއިއްޔެ ހަވީރުގެ ވަގުތެއްގައި އެމީހާ މަރަދޫއަށް އެއްލާލާފައި އޮއްވާ ފެނުނުއިރު އޭނާގެ އެއްވެސް ހަރަކާތެއް ނެތެވެ. އެއާއެކު އޭނާ ވަނީ ހިތަދޫ ރީޖަނަލް ހޮސްޕިޓަލަށް ގެންގޮސް ފަރުވާ ދީފައެވެ.\nމިއަދު އެ މީހާ އިތުރު ފަރުވާއަށް މާލެއަށް ފުރުވާލުމަށް ތައްޔާރުވަމުންދާއިރު، އޭނާއަށް ލިބުނު އަނިޔާގެ ތަފްސީލެއް އަދި އެއްވެސް ފަރާތަކުން ހާމަކޮށްފައެއް ނުވެއެވެ. ނަމަވެސް ހަށިގަނޑުގެ ބޭރުފުށުން އޭނާއަށް ސީރިއަސް އަނިޔާއެއް ލިބިފައި ހުރިކަން ފެންނާން ނެތް ކަމަށް މަޢުލޫމާތު ލިބެއެވެ.\nހިތަދޫ ހޮސްޕިޓަލުގައި އެމީހާއަށް ފަރުވާދީފައި ވަނީ އައިސީޔޫގައެވެ. އައިސީޔޫގައި އޭނާއަށް ފަރުވާދެމުން ދަނީ ބޮލަށް އަނިޔާ ލިބިފައި ހުރުމުންނެވެ. އޭނާ މާލެއަށް ފުރުވާލުމުގެ މަސައްކަތް ކުރަމުން ދަނީ، ހިތަދޫ ރީޖަނަލް ހޮސްޕިޓަލުން ސީޓީ ސްކޭން ހެދެން ނެތުމުން، ބޮލަށް އަނިޔާއެއް ލިބިފައިވޭތޯ ބެލުމަށް މާލެ އިން ސީޓީ ސްކޭން ހެދުމަށެވެ.\nއަނިޔާކޮށް މަރަދޫ ފުއްޓަރު ފަރާތުގެ ސަރަޙައްދަކަށް އެއްލާލާފައި އޮއްވައި ފެނުނީ ހުވަދު އަތޮޅަށް ނިސްބަތްވާ މީހެކެވެ. ބަޔަކު އޭނާއަށް އަނިޔާކޮށްފައި ވަނީ ވައްކަން ކުރުމުން ކަމަށް މަޢުލޫމާތު ލިބިފައި ވެއެވެ. މި ހާދިސާ އާއި ގުޅިގެން ފުލުހުން ތަހުޤީޤެއް ކުރިޔަށް ގެންދާއިރު، އަދި މީހަކު ހައްޔަރު ކުރި ކަމެއް ނޭނގެއެވެ.\nއޮގަސްޓް 28, 2019 12:08\nޓިއައްޑޫ އަކީ ސިޓީއަކައް ހެދުމައް ހެޔޮވާވަރުގެ ތަނެއްނޫން އެއައްތުރެ މީހުން ހަރާންކޯރުތަނެއް އަބަދުވެސް މަރާމާރި ވައްކަން އަދި އަހުލށގުދައް ބަޔަކޔ އުޅޭ ތަނެއް ބިންބޮޑުކަން އިތުރު އެއްވެސް ކަމެއް އޮތް ތަނެއްނޫން..\nއޮގަސްޓް 28, 2019 12:42\nބުރޯ.. ވަޓްސް ޔޯ ޕްރޮބްލަމް ވިތް އައްޑޫ... ޔޯ އެކްސް ފްރޮމް އައްޑޫ؟؟؟\nއޮގަސްޓް 28, 2019 14:28\nތިޔައީ ކޮންރަށެއްގެ ކާކު؟


ޖޭއެސްސީން ގާޒީ އިސްމާއީލް ރަޝީދުގެ ސުލޫކީ މައްސަލަ ބަލަނީ – DhiDaily\nޖޭއެސްސީން ގާޒީ އިސްމާއީލް ރަޝީދުގެ ސުލޫކީ މައްސަލަ ބަލަނީ\nޖޭއެސްސީން ކޮމިޝަންގެ 50 ވަނަ ބައްދަލްވުން ބައްވައި ގާޒީ އިސްމާއީލް ރަޝީދުގެ ސުލޫކީ މައްސަލަ ބެލުމަށް ނިންމާފައިވާ ކަމަށާއި ކުރީގެ ނައިބު ރައީސް އަޙުމަދު އަދީބުގެ މައްޗަށް އުފުލާފައިވާ ހަތް ދައުވާގެ މައްސަލާގައި ފަނޑިޔާރު ޤާނޫނާއި ފަނޑިޔާރުން އަމަލުކުރަން ޖެހޭ ސުލޫކީ މިންގަޑާއި ހިލާފަށް އަމަލުކޮށްފައިވާ ކަން ހަމަކޮށް އެ ކޮމިޝަނަށް ހުށައަޅާފައިވާ މައްސަލަ ބަލަމުންދާ ދާކަމަށް ހަމަކުރައްވައިފިއެވެ.\nއެމްއެމްޕީއާރްސީގެ ހިޔާނާތާ ގުޅިގެން އަދީބުގެ މައްޗަށް އުފުލާފައި ވަނީ ހިޔާނާތްތެރިވުމުގައި ބައިވެރިވުމުގެ ދެ ދައުވާއާއި މަޤާމުގެ ނުފޫޒު ބޭނުންކޮށްގެން ނާޖާއިޒު ފައިދާ ހޯދައިދިނުމުގެ ދެ ދައުވާގެ އިތުރުން މަނީ ލޯންޑަރިންގެ ދެ ދައުވާއަކާއި ރަސްމީ ހައިސިއްޔަތު ނަހަމަގޮތުގައި ބޭނުންކުރުމުގެ ދައުވާއެވެ.\nއިއްޔެ އޮންލައިންކޮށް ބޭއްވި އަޑުއެހުމުގައި މައްސަލަ ބައްލަވާ ގާޒީ އިސްމާއީލް ރަޝީދު ވިދާޅުވީ ޙުކުމް ތަންފީޒު ކުރަމުން ގެންދާ ގައިދީއަކަށް ބޭސްފަރުވާ ދިނުމަކީ ދައުލަތުގެ މައްޗަށް ލާޒިމް ކަމެއް ކަމަށާއި ބޭސްފަރުވާ ލިބޭނީ ވަކި ކުށްތަކަކަށް އިއުތިރާފްވުމުން ކަމަށް ޝަރުތުކޮށް އެއްބަސްވުން ހެދުމުގެ ބާރެއް ދައުލަަތަށް ނޯންނާނެ ކަމަށާއި އެއީ ޓޯޗާގެ އަމަލެއްގެ ގޮތުގައި ބެލެވިދާނެ ކަމަށް ގާޒީ ވިދާޅުވިއެވެ.\nގާޒީ ވިދާޅުވީ އަދީބާއިއެކު އިއުތިރާފު އެއްބަސްވުމެއް ހެދުމުގައި ޕްރޮސިކިއުޓަރު ޖެނެރަލް އާއި އަދި ފުލުހުން އަމަލު ކޮށްފައި ވަނީ ގާނޫނާއި ހިލާފަށް ކަމަށާއި ބޭސްފަރުވާގެ ކަންކަމުގައި ޕީޖީގެ އެއްވެސް ދައުރެއް ނޯންނާނެކަން އަދި އެކަމަކީ ޖަލުތަކާއި ޕެރޯލްގެ ޤާނޫނުގެ ދަށުން ހޯމް މިނިސްޓަރާއި ކަރެކްޝަންސް ޒިންމާވާން ޖެހޭ ކަމެއް ކަމަށް ވިދާޅުވެ އަދީބުގެ މައްޗަށް ދައުލަތުން އުފުލި ހަތް ދައުވާ ކްރިމިނަލް ކޯޓުން ބޭރުކޮށްލިއެވެ.\nޕީޖީޝަމީމް ހަމަކުރެއްވި ގޮތުގައި ކުރިމިނަލް ކޯޓުން ނެރުއްވާފައިވާ ނިންމެވުމަކީ ގާޒީ އިސްމާއިލް ރަޝީދަށް ފެނިވަޑައިގެންނެވި ކަންތައްތަކެއްގެ މައްޗަށް ނިންމަވާފައިވާ ނިންމެވުމެއް ކަމަށާއި އަދީބާއެކު ދައުލަތުން ވެފައިވާ އެއްބަސްވުން ބާތިލް ކުރުމަށް ގަބޫލު ނުކުރާ ކަމަށް ވެސް އަދީބު ވެސް ވިދާޅުވެފައި ނެތް ޕީޖީޝަމީމް ވިދަޅުވެއެވެ.\nމިގެ އިތުރުން ޤާނޫނީ ނިޒާމްގެ ތެރޭގައި ފަނޑިޔާރަކަށް އެނގޭ ކަމެއްގެ މައްޗަށް ގޮތް ނިންމައި ހުށަހެޅޭ ހެކިތަކުގެ މައްޗަށް ރިއާޔަތް ކުރުމަށް ކަނޑައަޅާފައި އޮންނަނީ މުހިންމު މަގުޞަދެއްގައި ކަމަށް ޝަމީމް ހަމަކުރިއެވެ. ފަނޑިޔާރަކަށް އެނގޭ މަޢުލޫމާތުތަކެއްގެ މައްޗަށް ޙުކުމް ކުރަން ވެއްޖެނަމަ ފުލުހުން އަދި ޕީޖީގެ ބޭނުމެއް ވެސް ނެތް ކަމަށް ޕީޖީ ޝަމީމް ފާހަގަ ކުރިއެވެ.\nމިކަމާއި ގުޅިގެން ރައްޔިތުންގެ މަޖިލީހުގެ ރައީސް މުޙައްމަދު ނަޝީދު ގާޒީ އިސްމާއީލް ރަޝީދަކީ ވަރަށް ”ގަމާރު“ ބޭފުޅެއްގެ ގޮތުގައި ސިފަ ކުރައްވާ ވަރަށް ބޮޑަށް ފާޑުވިދާޅުވެފައެވެ.\nއެ މައްސަލަ ބޭރުކޮށްލުމުން އަދީބު މިހާރު ވަނީ މިނިވަން ވެފައެވެ. އެ ދައުވާތައް ދައުލަތުން މިހާރު ވަނީ ހައިކޯޓުގައި އިސްތިއުނާފް ކޮށްފައެވެ.


މާލޭ ސިޓީ ކައުންސިލްގެ އިދާރާ\nޤަވާއިދާއި ޚިލާފަށް މާލެއާއި ވިލިނގިލީގެ ފަޅުގެ އެކި ސަރަޙައްދުތަކުގައި ދަތުރުނުކޮށް އަޅާފައި ހުންނަތާ ގިނަދުވަސްވެފައިވާ އުޅަނދުފަހަރު ނެގުމާއި ބެހޭ\nމިހާރަކަށް އައިސް މާލެއާއި ވިލިނގިލީގެ ފަޅު ބެލެހެއްޓުމާބެހޭ ޤަވާއިދާއި އަދި ޤާނޫނު ނަމްބަރ 69/78 ކަނޑުގައި ދުއްވާ އުޅަނދުތައް ދުއްވުމާއިބެހޭ ޤާނޫނުގެ ދަށުން ހެދިފައިވާ ޤަވާޢިދުތަކާއި ޚިލާފަށް، ސަލާމަތީ ސެޓްފިކެޓް ނެތި ރަޖިސްޓްރީ ނުކޮށް، އުޅަނދު ބަލަހައްޓާނެ ފަރާތެއް ނެތި އެއްގޮތަކަށްވެސް ދަތުރުނުކޮށް ގިނަދުވަސްތަކެއް ވަންދެން ފަޅުތެރޭގެ އެކިސަރަޙައްދުތަކުގައި އަޅާފައި ހުންނަ އުޅަނދުފަހަރާއި، ސާފުތާހިރުކަމުގެ ސެޓްފިކެޓާއި ދައުލަތުގެ ކަމާބަހޭ އިދާރާތަކުން ނަގަންޖެހޭ ހުއްދަ ނެގުމަކާއި ނުލާ މަސް ގެންގުޅޭ ފެކްޓްރީ ހަދައިގެން މަސްގެންގުޅުމާއި ވިއްކުމުގެ ހިދުމަތް ދިނުމާއި، އައިސްފޮށި ބަހައްޓައިގެން މަސްގުދަނެއްގެ ގޮތުގައި ބޭނުންކުރާ އުޅަނދުފަހަރާއި އަދި ރަޖިސްޓްރީ ނަމްބަރ އެއްގޮތަކަށްވެސް ނުޖަހާ ހުންނަ އުޅަނދުފަހަރު ގިނަވަމުންދާކަން ފާހަގަކުރެވެއެވެ. އަދި ފަޅުގެ ޤަވާއިދާ އެއްގޮތަށް ހުއްދަނަގައިގެން ފަޅުބޭނުންކުރާ ފަރާތްތަކަށް އެފަދަ އުޅަނދުފަހަރުގެ ސަބަބުން ވަރަށް ބޮޑަށް ދަތިވަމުންދާކަންވެސް ވަނީ ފާހަގަކުރެވިފައެވެ . ކަންމިހެންއޮތުމާއެކުވެސް، ޒިންމާ ވާނޭ ފަރާތެއް ނެތި ފަޅުތެރޭގައި މިގޮތަށް އަޅާފައި ހުންނަ އުޅަނދުފަހަރުގައި ތަފާތު ކުށްތައްކުރުން އިތުރުވަމުން ދާކަމުގެ ޝަކުވާ މިކައުންސިލަށް ދަނީ ލިބެމުން މުންނެވެ.\nވީމާ 15 ޖަނަވަރީ 2020 ގެ ނިޔަލަށް، އެފަދަ އުޅަނދުފަހަރުގެ ވެރިފަރާތްތަކުން އެއުޅަނދުފަހަރު މާލެއާއި ވިލިނގިލީގެ ފަޅުން ނެންގެވުމަށާއި، މިތާރީޚްގެ ފަހުން ނުނަންގަވާ ހުންނަ އެފަދަ އުޅަނދުފަހަރަކީ ބަލަހައްޓާނެ ފަރާތެއް ނެތި ފަޅުތެރެއަށް ދޫކޮށްލާފައި ހުރި އުޅަނދުފަހަރުކަމަށް ބަލާ ، ޤާނޫނު ނަންބަރު 6/2008 ގެ ދަށުން އަމަލުކުރަމުންގެންދާ ' މާލެއާއި ވިލިނގިލީގެ ފަޅު ބެލެހެއްޓުމާބެހޭ ޤަވާއިދު ' އާއި އެއްގޮތަށް މޯލްޑިވްސް ޕޮލިސް ސަރވިސް އާއި މިކައުންސިލް ގުޅިގެން އެއުޅަނދުތައް އެސަރަހައްދުން ނަގައިގެން އެފަދަ އުޅަނދު ފަހަރު ބޭއްވުމަށް މިކައުންސިލްއިން ކަނޑަ އަޅާތަނަކަށް ގެންދެވޭނެއެވެ. އަދި އުޅަނދު ނެގުމުގެ ތެރޭގައާއި، ނެގުމަށްފަހު އުޅަނދާއި އުޅަނދުގެ ތަކެއްޗަށް ލިބޭގެއްލުމަކަށް މިކައުންސިލްއިން ޒިންމާނުވާނެ ކަމުގައިވެސް ދަންނަވަމެވެ.\nވުމާއެކު މިދެންނެވި އުޅަނދުތައް 15 ޖަނަވަރީ 2020 ދުވަހުގެ ނިޔަލަށް އެސަރަހައްދުން ނެގުމަށް އަންގާ ޢާންމުކޮށް އިޢުލާން ކުރީމެވެ.\n10 ޖުމާދުލްއޫލާ 1441\n05 ޖެނުއަރީ 2019\n05 ޖަނަވަރީ 2020\nޕަބްލިޝްކުރި ތާރީޚު: 05 ޖަނަވަރީ 2020\nޕަބްލިޝްކުރި ގަޑި: 1414\nސުންގަޑި: 15 ޖަނަވަރީ 2020 2359


ރާއްޖޭގެ ސިޔާސީ މުސްތަގްބަލް ބައްޓަން ކުރާނީ ޕީއެންސީން: ޑރ.ޚަލީލް – Nilandhe\nޕީއެންސީއަށް ސޮއިކުރެއްވުމަށްފަހު ޑރ. ޚަލީލްގެ މެންބަރޝިޕް ފޯމް ޢަބުދުއްރަޙީމް ޢަބުދުﷲއާއި ޙަވާލުކުރައްވަނީ\nކުރީގެ ރައީސް އަބްދުﷲ ޔާމީން އަބްދުލް ގައްޔޫމް އިސްކޮށް ހުންނަވައިގެން އުފެއްދުމަށް މަސައްކަތް ކުރާ ޕީޕަލްސް ނޭޝަނަލް ކޮންގްރެސް (ޕީއެންސީ) ވެގެންދާނީ ރާއްޖޭގެ ސިޔާސީ މުސްތަގްބަލް ބައްޓަން ކުރާނެ ޕާޓީއަށް ކަމަށް ނިލަންދޫ ދާއިރާގެ މެންބަރު އަދި ޕީޕީއެމްގެ ކުރީގެ ސެކްރެޓަރީ ޖެނެރަލް ޑރ. އަބްދުﷲ ޚަލީލް ވިދާޅުވެއްޖެ އެވެ.\nޕީޕީއެމްގެ ކުރީގެ ސެކެޓްރީ ޖެނަރަލް ޚަލީލް ވަނީ މިއަދު ޕީޕީއެމުން ވަކިވެ ޕީއެންސީއާ ގުޅިވަޑައިގެންފައެވެ. އެކަމާއި ގުޅިގެން ޚަލީލް ‘ސަން’ އަށް ވިދާޅުވީ، ޕީޕީއެމްގައި މުސްތަގްބަލެއް އޮތް ތަނެއް ފެނިވަޑައިނުގަންނަވާ ކަމަށާއި އޭނާ ހުންނަވާނީ ކުރީގެ ރައީސް ޔާމީންގެ ފަހަތްޕުޅުގައި ކަމަށެވެ.\n“ޕީއެންސީ އަކީ ރާއްޖޭގެ ސިޔާސީ މުސްތަގްބަލް ބައްޓަން ކުރާނެ ޕާޓީއަކަށް ވެގެން ދާނެ،” ޑރ. ޙަލީލް ވިދާޅުވި އެވެ.\nޕީއެންސީ އަކީ ރާއްޖޭގެ ސިޔާސީ މުސްތަގްބަލް ބައްޓަން ކުރާނެ ޕާޓީއަކަށް ވެގެން ދާނެ